LGA In Councilor In Suspend Kuri Usoolu High Court In Baathil Koffi - Vaguthu\n7 މަސް ކުރިން ( ސެޕްޓެމްބަރު 14, 2020 )\nލޯކަލް ގަވަރުމަންޓު އޮތޯރިޓީ އިން ކައުންސިލަރުން ސަސްޕެންޑު ކުރި އުސޫލު ދިވެހިރާއްޖޭގެ ހައިކޯޓުން މިއަދު ބާތިލްކޮށްފިއެވެ.\nއެލްޖީއޭގެ މި އުސޫލު ބާތިލް ކޮށްދިނުމަށް ހައިކޯޓަށް ދުސްތޫރީ މައްސަލައެއް ހުށަހަޅާފައި ވަނީ އަމިއްލަ ދެ ފަރާތަކުންނެވެ. އެއީ ރައީފާ އަބްދުލްވައްހާބާއި ޒިމްނާ އަބްދުލްމުހުސިން ނަމަކަށް ކިޔާ ދެ މީހުންނެވެ. އެ ދެ މީހުން ހުށަހެޅި ދުސްތޫރީ މައްސަލަ އާއި ގުޅިގެން ދައުލަތުން ހައިކޯޓުގައި ބުނެފައި ވަނީ އެލްޖީއޭގެ އެ އުސޫލު ބާތިލްކުރަން އެއްބަސް ކަމަށެވެ.\nއެހެންކަމުން އެކަމާއި ގުޅިގެން ހައިކޯޓުން ކޮށްފައިވާ ހުކުމްގައި ބުނެފައި ވަނީ އެ އުސޫލު އެލްޖީއޭ އިން އެކުލަވާލާފައި ވަނީ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނުގެ 149ވަނަ މާއްދާގެ ދަށުން ކަމަށެވެ. އެ މާއްދާއަކީ ކައުންސިލްތަކާ މެދު ފިޔަވަޅު އެޅުމާ ބެހޭ މާއްދާއެއް ކަމަށް ނުވާތީ އެއީ ގާނޫނީ އިމުން ބޭރުން އެލްޖީއޭއިން އެކުލަވާލި އުސޫލެއް ކަމަށް ހައިކޯޓުން ކޮށްފައިވާ ހުކުމްގައި ބުނެފައިވެއެވެ.\nއަދި އެ އުސޫލަކީ ގާނޫނީ ބާރު ލިބިގެން ހަދާފައިވާ އުސޫލެއް ނޫން ކަމަށާއި އެއީ ރައްޔިތުންގެ މަޖިލީހުން ފާސްކުރާ ގާނޫނެއްގެ ދަށުން ހަދަން ޖެހޭ ގަވާއިދިތަކުގައި ފުރިހަމަ ވާން ޖެހޭ ޝަރުތުތައް ވެސް ފުރިހަމަ ނުވާ އުސޫލެއް ކަމަށް ހުކުމްގައިވެއެވެ.\nއެހެންކަމުން އެ އުސޫލު ބާތިލްކުރީ ކަމަށް އެ މައްސަލަ ބެއްލެވި ތިން ފަނޑިޔާރުންގެ އިއްތިފާގުން ކުރެއްވި އެ ހުކުމުގައިވެއެވެ.\nއެލްޖީއޭ އިން އެކުލަވާލި އެ އުސޫލުގެ ސަބަބުން 2018ވަނަ އަހަރުގެ ތެރޭގައި ގިނަ އަދަދެއްގެ ކައުންސިލަރުން ސަސްޕެންޑުކޮށްފައިވެއެވެ. އޭރު އެލްޖީއޭ އިން އެގޮތަށް ކަންކަން ކުރުމުން ގިނަބަޔަކު ވަނީ އެލްޖީއޭ އަށް ފާޑު ކިޔާފައެވެ.\nސެޕްޓެމްބަރު 14, 2020 20:47\nދަޢުލަތުން ވެސް ހައިކޯޓުގަ އުސޫލު ބާތިލްކުރަން އެދުނީ ދިފާޢުގަ އެއްވެސް ވާހަކައެއް ނުދައްކާ ސަބަބަކީ ކުރީ ސަރުކާރުން އެކުލަވާލި އުސޫލެއްވީމަ.. އެކަމު ޤާނޫނުގެ 149 އެއަށްވުރެއް ފުޅާކޮށް ސުޕުރީމް ކޯޓުން މާނަކޮށްފަ އޮތީ.. ސުޕުރީމް ކޯޓުން ކުރިން ކޮށްފަ އޮތް ހުކުމްތަކަކަށް ބެލުމެއް ނެތި ކޮށްފަ އޮތް ހުކުމެއްތީ އޭޖީން އެދުނު ގޮތަށް.\nސެޕްޓެމްބަރު 14, 2020 20:53\nފުރަތަމަ ސުވާލަކީ ލާމަރުކަޒީ ޤާނޫނަށް ގެނައި 8 ވަނަ އިސްލާހާއެކު ބާތިލްވެ އުވިފަ އޮތް އުސޫލެއް އަލުން ބާތިލްކުރީ ކޮން ހަމައަކުންތޯ؟؟ ދެވަނަ ސުވާލަކީ ދިފާއުގަ އެއްވެސް ވާހަކައެއް ނުދައްކާ އެމާއްދާ މާނަކޮށް މީގެ ކުރިން ސްޕުރީމްކޯޓުން ކޮށްފައިވާ ހުކުމްތަކުގަ އޮތް އެއްޗެއްގެ ވާހަކަ ނުގެނެސް ދަޢުލަތުން އުސޫލު ބާތިލުކުރަން އެއްބަސްވީ އެއީ ކުރީ ސަރުކާރުގެ ކަމެއްވީމަތޯއޭ؟ އެހެން ވެއްޖެއްޔާ ވަރަށް ދެރަ ދަޢުލަތެއްގެ މާނައެއް ނެތް.\nސެޕްޓެމްބަރު 14, 2020 20:55\nމި ސަރުކާރު އައިގޮތަށް އެލްޖީއޭ މެދުވެރިކޮށް އެންމެ ފުރަތަމަ ކުރި ކަމަކީ ތި އުސޫލު ބާތިލުކޮށް ސަސްޕެންޑު ކުރި މީހުންނަށް މުސާރަ ދިނުން.. އަނެއްކާ އަލުން ހަމަ އެ އުސޫލު ހައިކޯޓުން މި ބާތިލު ކުރީ؟؟ ހަމަ ޖެހޭ އެއްކަމެއްވެސް ކުރަން ނޭނގޭ ބައެއްތީ..\nސެޕްޓެމްބަރު 14, 2020 20:57\nމާކުރިން ބާތިލުކޮށްފަ އޮތް އެއްޗެއް އަލުން ބާތިލުކުރަން ޖެހޭތޯ؟؟ ކުރާނެ ކަންކަން ގިނަވެހެން އުޅޭ ބައެއްދޯތީ؟


Aniyaavumun champion Simone Biles team eventun vakivehje\nއޮލިމްޕިކްސްގެ ތެރެއިން އަނިޔާވެ ޗެމްޕިއަން ސަމޯން ބައިލްސް ޓީމް އިވެންޓުން ވަކިވެއްޖެ\nއޮލިމްޕިކްސްގެ ތެރެއިން އަނިޔާވެ ޖިމްނާސްޓިކްގެ އޮލިމްޕިކް ޗެމްޕިއަން އެމެރިކާގެ ސަމޯން ބައިލްސް މިއަހަރުގެ އޮލިމްޕިކްސްގެ ޓީމް އިވެންޓުން ވަކިވެއްޖެ އެވެ.\nޖިމްނާސްޓިކްގެ އެންމެ މޮޅު އެތުލީޓުންގެ ތެރޭގައި ގުނާލެވޭ ބައިލްސް އަށް އަނިޔާވެފައިވަނީ ޖިމްނާސްޓިކް ކޮލިފިކޭޝަންގެ ވޯލްޓް އިވެންޓް ތެރެއިންނެވެ. މި އިވެންޓް ތެރެއިން އަނިޔާވުމާއެކު ބައިލްސް ވަނީ ޓީމުގެ ޑޮކްޓަރާއެކު މުބާރާތް ކުޅޭ ސަރަޙައްދުން ވަގުތުކޮޅަކަށް ދުރަށް ގޮސްފަ އެވެ.\nއެއަށްފަހު ބައިލްސް އެނބުރި އައިސް ވަނީ ބެންޗުގައި މަޑުކުރަން ނިންމާފައެވެ. ބައިލްސްގެ ބަދަލުގައި "އަން އީވަން ބާރސް" އަދި "ބެލެންސް ބްރީމް" އިވެންޓް އަށް ކުޅެން އަރާފައިވަނީ ޖޯޑަން ޗައިލްސް އެވެ.\nމުބާރާތުގެ ޓީމު އިވެންޓްގެ ބާކީ ބައިގައި ބައިލްސް އަށް ކުޅެވެން ނެތުމާއެކު އެމެރިކާގެ ޓީމުން ޖެހިޖެހިގެން ތިންވަނަ އޮލިމްޕިކްސް ރަން މެޑަލެއް ހޯދުމަށް އޮތް ފުރުސަތަށް މިވަނީ ހިޔަނި އެޅިފަ އެވެ.\nބައިލްސް އަށް އަނިޔާވި ވޯލްޓް އިވެންޓުގެ ތެރޭގައި ބައިލްސް މަސައްކަތްކުރީ، ފުންމާލުމަށްފަހު "އަމަނާ" ކިޔާ އުކުޅެއް ދައްކާލުމަށެވެ. 2.5ގެ "ޓާން" އެއް އެކުލެވޭ މި އުކުޅު ބައިލްސް އަށް ފުރިހަމަ ކުރެވޭ ގޮތެއް ނުވިއެވެ. 1.5ގެ "ޓާން" އަކަށް ފަހު ބައިލްސް ބިންމައްޗަށް ތިރިވީ އަނިޔާއަކާ އެކު އެވެ.\nމި އަނިޔާގެ ތަފްސީލު އެމެރިކާގެ ޓީމުން އަދި ހާމަކޮށްފައެއް ނުވެ އެވެ. ހަމައެކަނި ހާމަކޮށްފައިވާ މައުލޫމާތަކީ އަނިޔާވެފައިވާ މިންވަރު ބަލަމުންދާ ކަމަށާއި، ޓީމް އިވެންޓް ނުލާ ބާކީ ހުރި އިވެންޓް ތަކުގައި ބައިލްސް އަށް ވާދަކުރެވިދާނެތޯ ބަލަމުންދާ ކަމަށެވެ.\nޖިމްނާސްޓިކްގެ "އޯލް-އެރައުންޑް" ފައިނަލްގައި ޗެމްޕިއަން ސަމޯން ބައިލްސް ބުރާސްފަތި ދުވަހު ވާދަކުރުމަށް ވަނީ ތާވަލު ކުރެވިފަ އެވެ. މި އިވެންޓްގައި ބައިލްސް އަށް ވާދަކުރެވިދާނެކަމާމެދު މިހާރު މިވަނީ ވަރަށް ބޮޑަށް ސުވާލު އުފެދިފަ އެވެ.\nބައިލްސް އޮލިމްޕިކްސް 2021 ގައި ވާދަކުރީ ޖިމްނާސްޓިކްގެ ފޭވަރިޓުގެ ގޮތުގަ އެވެ. ބްރެޒިލްގައި ކުރިއަށްދިޔަ 2016 ވަނަ އަހަރުގެ އޮލިމްޕިކްސްގައި ބައިލްސް ވަނީ ޖުމްލަ5މެޑަލް ހާސިލުކޮށްފަ އެވެ. އެކަމަކު މިއަހަރުގެ އޮލިމްޕިކްސް ގައި މި އަދަދަށް މެޑަލް ހޯދުމަކީ މިހާރު ނާދިރު ކަމެކެވެ.


Beyruge nufooz thah huttuvaalehvy Yameen: Waheed | Mihaaru\nWednesday3March, 2021\nޚަބަރު / ރައީސް މުހައްމަދު ވަހީދު\nބޭރުގެ ނުފޫޒަށް ޖާގަ ދެއްވުން ހުއްޓާލެއްވީ ޔާމީން: ވަހީދު\nވަހީދު: ބޭރުގެ ނުފޫޒުތައް ރާއްޖެއަށް އައުން ހުއްޓުވީ ކުރީގެ ރައީސް ޔާމީން ކަމަށް ވިދާޅުވި -- ފޮޓޯ/މިހާރު\n18 އޮކްޓޯބަރ 2020 - 23:43\nބޭރު ގައުމުތަކުގެ ނުފޫޒުތަކުން ރާއްޖެ ސަލާމަތް ކުރަން އެންމެ ބޮޑަށް މަސައްކަތް ކުރެއްވީ ކުރީގެ ރައީސް އަބްދުﷲ ޔާމީން ކަމަށް ކުރީގެ ރައީސް ޑރ. މުހައްމަދު ވަހީދު މިރޭ ވިދާޅުވެއްޖެ އެވެ.\nގައުމީ ދުވަހާ ގުޅިގެން އިދިކޮޅު ކޯލިޝަނުން މިރޭ ބޭއްވި ޖަލްސާގައި ވާހަކަ ދައްކަވަމުން ވަހީދު ވިދާޅުވީ ރާއްޖެއަށް ޑިމޮކްރަސީ އައުމާ އެކު، ޑިމޮކްރަސީގެ ނަމުގައި ހިންގާ ކަންކަމުގެ ތެރެއިން ބޭރުގެ ނުފޫޒުތައް ރާއްޖެއަށް އަންނަމުންދާ ކަމަށެވެ. އެފަދަ ތަޖުރިބާ އެމަނިކުފާނުގެ ވެރިކަމުގައި ވެސް ކުރެއްވި ކަމަށާއި އެ ނުފޫޒުތައް ދުވަހަކަށް ވުރެ އިތުރުވަމުން ދަނިކޮށް އެކަންކަމަށް ޖާގަ ދެއްވުން ހުއްޓާލެއްވީ ޔާމީން ކަމަށް ވަހީދު ވިދާޅުވި އެވެ.\n"އެ ނުފޫޒުތައް، އެ ނުރައްކާތެރި ހަރަކާތްތައް ހުއްޓުވާލެއްވި ބޭފުޅަކީ ރައީސް ޔާމީން،" ވަހީދު ވިދާޅުވި އެވެ.\nވަހީދު ވިދާޅުވި ގޮތުގައި ބޭރުގެ ބައެއް ގައުމުތަކުން ޔާމީންއާ މެދު ހިތްހަމަނުޖެހެނީ ވެސް އެ ގައުމުތަކުގެ ނުފޫޒުތަކަށް ޔާމީން ޖާގަ ނުދެއްވާތީ އެވެ. ދިވެހިންނަކީ އަވަށްޓެރި ގައުމުތަކަށް އިހްތިރާމް ކުރާނެ ގައުމެއް ކަމަށާއި އެކަމަކު ރާއްޖޭގެ މިނިވަންކަން ނަގާލަން އެއްވެސް ގައުމަކަށް ފުރުސަތު ނޯންނާނެ ކަމަށް ވަހީދު ވިދާޅުވި އެވެ.\n"އަޅުގަނޑުމެންނަށް އެހީވެދީ، އަޅުގަނޑުމެންގެ ގައުމު ތަރައްގީ ކުރުމަށްޓަކައި މަސައްކަތްކޮށްދޭ ކޮންމެ ބަޔަކީ އަޅުގަނޑުމެންގެ ރަހުމަތްތެރިން، އަޅުގަނޑުމެންގެ އަޚުން. އެހެން ނަމަވެސް އަޅުގަނޑުމެންގެ މި ގައުމުގެ މިނިވަންކަމާ ތޮޮޅެން އުޅޭ ކޮންމެ މީހަކީ އަޅުގަނޑުމެންގެ ހަތުރުން. އެ މީހުން ދަންނަންޖެހޭ ދިވެހިންނަކީ ހަމަ ބަލަހައްޓައިގެން ތިބޭނެ ބައެއް ނޫން ކަން." ވަހީދު ވިދާޅުވި އެވެ.\nއެމަނިކުފާނު ވިދާޅުވީ ރާއްޖެ އޮތް ސަރަހައްދުގެ ސަބަބުން އެތައް ގައުމަކުން ރާއްޖެ ބޭނުންވާ ކަމަށާއި މިހާތަނަށް ވެސް މިިނިވަން ދަމަހައްޓަމުން އައީ ކާބަފައިންގެ މަސައްކަތުން ކަމަށެވެ. އެ މިނިވަންކަން ދެމެހެއްޓުމަކީ ރައްޔިތުންގެ ޒިންމާއެއް ކަމަށާއި އަދި ބައިބައިވުމާއި ހަމަނުޖެހުމަކީ މިނިވަންކަން އެންމެ ފަސޭހައިން ގެއްލިގެންދާނެ ސަބަބު ކަމަށާއި އެކަން ތާރީޚުން ވެސް ފެންނަން އެބައޮތް ކަމަށް ވަހީދު ވިދާޅުވި އެވެ.\n"ޕޯޗުގީޒުންނަށް ދިވެހިރާއްޖެ އަތުލެވުނީ ވެސް ރާއްޖޭގެ ދާޚިލީ ހަމަނުޖެހުމުގެ ސަބަބުން. ރާއްޖޭގެ ވެރިކަމުގައި އޮޮތް ތަޅާފޮޅުމުގެ ސަބަބުން. ރާއްޖޭގައި ސިޔާސީ ހަމަނުޖެހިގެން އުފެދި، އަޅުގަނޑުމެންގެ އަޚުންގެ މެދުގައި ދެކޮޅުވެރިކަން ބޮޑުވާ ކޮންމެ ވަގުތަކީ ރާއްޖޭގެ މިނިވަން ކަމާއި ސިޔާދަތަށް ނުރައްކާވާ ފަހަރެއް." ވަހީދު ވިދާޅުވި އެވެ.\nވަހީދު ވިދާޅުވި ގޮތުގައި ޑިމޮކްރަސީގެ ނަމުގައި ހިންގާ ކަންކަމުގެ ސަބަބުން ގާތް ގުޅުން ނެތިގެންދާ ދިއުން ހުއްޓުވަން ޖެހެ އެވެ. އެއާއެކު ސިޔާސީ ވާދަވެރިންނަށް އަނިޔާވެރިވުން ހުއްޓާލަން ޖެހޭ ކަމަށް ވެސް އެމަނިކުފާނު ވިދާޅުވި އެވެ. ގައުމީ ދުވަސް ފާހަގަ ކުރާއިރު ޔާމީން ނުހައްގުން ޖަލުގައި ހުންނެވުމަކީ ހިތާމަ ކުރައްވާ ކަމެއް ކަމަށް ވިދާޅުވެ، ވަހީދު ގޮވާލެއްވީ ސިޔާސީ ވާދަވެރިއަކަށް ވިޔަސް، ޔާމީނާ މެދު އިންސާފު ގާއިމްކޮށް ޔާމީން މިނިވަންކޮށް ދިނުމަށެވެ.\nއިދިކޮޅު ފަރާތްތައް ރާއްޖޭގެ ގައުމީ ދުވަސް ރައީސް މުހައްމަދު ވަހީދު ރައީސް އަބްދުﷲ ޔާމީން\n67 ކޮމެންޓް, 157 ރިއެކްޝަންސް\nބޭރުގެ ނުފޫޒްގެވާހަކަދައްކަން ކަމުދާމީހެއްތޯމި ވަހީދަކީ؟\nބޭރުގެ ނުފޫޒަށް ޖާގަ ދެއްވުން ހުއްޓާލެއްވީމާ ވީގޮތަކީ ގޮޅިން ޖާގަލިބުނީ ؟؟؟\nވަގުން އުޅޭނީ އެހެން. ތަހުޒީބު ބަޔަކާއެކު ނުއުޅޭނެ، ނޯތުކޮރެއާ ގެ ވެރިންވެސް އުޅެނީ ވަކިން. މުޅިގަުމުގަ ތިބެނީ ވެރިމީހާގެ އަޅުން.\nޙަޤިގަތަކީ ޔާމީނު ވެރިކަމުގައި އެެކަނި ބޭރުގެ ނުފޫޒުގެ ސަބަބުން ރާއްޖެއިން ސަބަބެއްވެސް ނުބުނެ ޒަމާންވީ ގުޅުން އޮތް މުސްލިމް ދެ ޤައުމާ ގުޅުން ކަނޑާލީ . މިދައްކަނީ ޤަތަރާ އީރާނުގެ ވާހަކަ، ސުވާލަކީ މިކަންކަން މިހެން ހިނގުމުން ބޭރުގެ ނުފޫޒު ކަނޑާލީއޭ އަނެކައްޗެކޭ ކިޔޭވަރުގެ ބައެއް ނޫން ތީކީ\nޗައިނާއަށް ދަރާފައި އޮންނަހިނދަކު އެބައިމީހުންގެ ނުފޫޒުއޮންނާނެ. ފޮނިނުކަނޑާ! އިންޑިޔާއަށް ދަރާފައި އޮންނަންޏާ އެމީހުންގެ ނުފޫޒުވެސް ހަމަ މިތާއޮންނާނެ. ވަހީދު ޅަވީމާ އަދި ކަންކަން ދާ އާޖުފާޖުގަނޑު ނޭންގިގެން ތިއުޅެނީ.\nހަޤީޤަތަކީ އެއީ... ޤަބޫލުކުރަން ކިތަންމެ ދައްޗަސް.. ކިތަންމެ ކެޔަސް. ޔޫރަޕް މީހުން ލަދުވެސް ގަންނާނެ. މިހައި ކުޑަ ތަނެއް އެމީހުންގެ ކައިރިޔަށް ނުގޮސް5އަހަރު ހޭދަކޮށްލީ... މިހާރު އެހިފަނީ ބަލަދު.\nޔޫރަޕު ޓޫރިސްޓުން ދޭ ޑޮލަރާ އިއުރޯގަ ހިފާކަށް ލަދެއްނުގަނޭ ދޯ!؟ ޔޫރަޕު މީހުން އެބައުޅޭތަ ޔާމިނު އައި ވަހީދު ދައްކާ ވާހަކައަކަށް ލަދުން ނޫނީ ބިރުން!؟\nއަރުވާލި އާދަނުގެ ސިޔާސީ ހާސަރު\nއާދެ. ޔޫ.އެން ( ނުފޫޒް ހުއްޓާލީ ހެޑް އޮފް ސްޓޭޓުންގެ ޖަލްސާއަށް ހަމް ހިލާ ނުގޮސް. ކޮމަންވެލްތް ( ނުފޫޒް ހުއްޓާލީ ކޮމަން ވެލްތްއިން މުތުލަގަށް ވަކިވެގެން. ) ތީ އަހަރުމެނަށް ޑަކުޓަރަކު ކިއާނުދެއްވިއަސް ވަރަށް ސާފް ކަމެއް ނުފޫޒުގެ "ފާނޫޒު" ނިވުނީ އެސްކްރޯ ވެގެން މަނީ ލޯންޑަރ ވެގެން.\nޔާމީނަކީ ލާރި ހިތި ވެރިކަމަށް ބޫތު ެަނިޔާވެރި ރަހުމު ކުރާ ޑިމޮކްރެސީ ނުދަންނަ ވެރިޔެކެވެ.\nޥަހީދު ތިހުރީ މުސާރަދީފަ ތިޒާތުގެ ދެކޮޅު ނުޖެހޭ ވާހަކަ ދެއްކުމަށެވެ އެންމެނަށްވެސް އެނގޭ ޔާމީނަކީ ގޭޙަރުގަ އެއްލާ އޮވެ ތާސްކުޅޭ މީހެއްކަން ޔާމީނު ގޭގަ ބާއްވައިގެން ގައުމު ހިންގީ އަދީބު ދެން އެ ޙަޤީޤަތް އޮޅުވާ ނުލެވޭނެ\nނާދޮގެއް؟ ޗައިނާގެ ނުފޫޒުގެ ތެރެއަށް ގައުމު އޭރު ވަހީދުއާއި ޔާމީން ވިއްކާލީ! މިއަދު ނަޝީދު އަދި އިބޫ އިންޑިޔާގެ ނުފޫޒު ގެ ތެރެއަށް ގައުމު ވިއްކާލަނީ! ކީއްވޭ؟؟ ކީއްވެ؟ ފައިސާ އާއި ސިޔާސީ ބާރާއި މައްޝޫރުކަމުގެ ދަހިވެތިކަމުގަ! މިހާރު ފެންނަ އެއްވެސް ސިޔާސީ މީހެއްގެ ގައުމު ދެކެ ލޯބި ވުމެއް ނެތް! ވަހީދަކީ ވެސް އަމިއްލަ އާއިލާ އަށް ފުރަތަމަ އިސްކަން ދޭމީހެއް! މިސާލަކަށް ވަހީދުގެ ފިރިހެން ދަރި!


Anekkaves ithuru million'thakeh gehulumuge kurin!\nއެއްބޭފުޅަކު އަނެއް ބޭފުޅަކަށް ސީރިއަސް ތުހުމަތު ތަކެއް ކުރޭ\nކ. މާލެ 23 ޖުލައި 2019 | އަންގާރަ 11:30 19,093\nދިވެހި ރާއްޖޭގެ މަރުކަޒީ ބޭންކު - މުހައްމަދު ޝަރުހާން\nމިއަދު ވެސް އެންމެ ގަދަޔަށް ރަށު ތެރޭގައި އަޑުހަރުކޮށް ދެކެވެމުން އައީ އެމްއެމްޕީއާރްސީގެ ބޮޑު ހިޔާނާތުގެ ވާހަކަ އެެވެ. ކުރީގެ ނައިބް ރައީސް އަދީބްއާ، މޮހޯ އާ އޮއިއްޓޭއާ އެސްއޯއެފް ކިޔާ ކުންފުންޏެއްގެ ވާހަކަ އެވެ. މިހާރު ވައިގަ ހިފައިގެން އުޅޭ ވާހަކަ އަކީ އެމްއެމްއޭއާ އެތަނުގެ ގަވަރުނަރު އަހުމަދު ނަސީރާ، އަބްދުﷲ އަޝްރަފުގެ ވާހަކަ އެވެ.\nއެފްއައިޔޫގެ ކުރީގެ ވެރިޔާ އަޝްރަފް ވަނީ ގަވަރުނަރު ނަސީރާ ދެކޮޅަށް ސީރިޔަސް ތުހުމަތުތަކެއް ކޮށްފައެވެ. އެފްއައިޔޫގެ ވެރިއަކަށް އަޝްރަފް ހުންނެވި އިރު ރައީސް ޔާމިންގެ އެކައުންޓަކަށް މަނީ ލޯންޑްރިން އަށް ޝައްކު ކުރެވޭ ފައިސާތަކެއްގެ މައްސަލަ ފުލުހަށް ހުށައެޅުމުން ނަސީރު އެކަމާއި ހިތްހަމަޖެހިވަޑައިނުގެން "ހައި ޕްރޮފައިލް" މީހުންގެ މައުލޫމާތު ކެމްޕޭނު ނިމެންދެން ހޯލްޑު ކުރުމަށް އެންގެވި ކަމުގެ ތުހުމަތެވެ. ނަމަވެސް ނަސީރު ވިދަޅުވާގޮތުން އެގޮތަށް އޭނާ އިރުޝާދެއް ނުދެއްވަ އެވެ.\nއެކަމަކު ފުލުހަށް އަޝްރަފް ހުށައެޅީ ކޮން މައްސަލައެއް ކަން އޮޅުންވިލުވުމަށް ވަކިން އަޝްރަފްއާ ނަސީރު ބައްދަލުކުރެއްވި އެވެ. އެފްއައިޔޫގެ މަސައްކަތަށް ނުފޫޒު ފޯރުވާ ވަކި މައްސަލަތަކެއް ފުލުހުންނަށް ހުށަނޭޅުމަށް ގަވަރުނަރު އިރުޝާދު ދެއްވާފައިވާ ކަމުގެ މައްސަލައެއް އަޝްރަފް ވަނީ ފުލުހަށް ވެސް ހުށައަޅާފަ އެވެ. ސަސްޕީޝިއަސް ޓްރާންސެކްޝަން ރިޕޯޓް (އެސްޓީއާރު) އެފްއައިޔޫ އިން ގަވަރުނަރުގެ ހުއްދަ ނުދިނަސް ފުލުހަށް ހުށައެޅޭނެ އެވެ. މައްސަލަތައް ހުށައެޅުމުގައި ވަކި އުސޫލުތަކެއް ކަނޑައެޅިފައިވެ އެވެ.\nއެފްއައިޔޫގެ ކުރީގެ ވެރިޔާ އަބްދުﷲ އަޝްރަފް މާލިއްޔަތު ކޮމިޓީ އަށް މައުލޫމާތު ދެއްވަނީ\nއަޝްރަފް އެމްއެމްއޭގެ ފައިނޭންޝިއަލް އިންޓަލިޖެންސް ޔުނިޓް (އެފްއައިޔޫ) ގެ ވެރިޔާގެ މަގާމުން ވަކިކޮށްފައިވަނީ ކުރީގެ ރައީސް އަބްދުﷲ ޔާމީންގެ މައްސަލަ ފުލުހަށް ހުށައެޅުމުން ކަމަށް އޭނާ ތުހުމަތު ކުރެއްވިޔަސް ނަސީރު އޭނާ މަގާމުން ވަކި ކޮށްފައިވަނީ ޒިންމާ އަދާކުރުމުގެ ގާބިލްކަން ނެތުމުން ކަމަށް ބުނެ އެވެ. އަޝްރަފް މަގާމުން ވަކި ކޮށްފައިވަނީ ޖޫން މަހުގައި ލިބިފައި އޮތް އެސްޓީއާރެއް ސެޕްޓެމްބަރު މަހާ ހަމަޔަށް ހުށަނާޅާ ލަސްވުމުން ކަމަށް ނަސީރު ވިދާޅުވިއެވެ. އަދި ވަކި ގޮތަކަށް ކަންތައް ކުރުމަށް އަންގަވާފައިނުވާނެ ކަމަށް ގަވަރުނަރު ވަނީ ހޯމަ ދުވަހު އޮތް ރައްޔިތުންގެ މަޖިލީހުގެ މާލިއްޔަތު ކޮމިޓީގައި ވިދާޅުވެފަ އެވެ.\nއެކޮމިޓީގައި އެފްއައިޔޫގެ ޑޭޓާބޭސްގެ މައުލޫމާތު ބޮޓެއް މެދުވެރިކޮށް އަޝްރަފު ޓެލެގްރާމްގައި ލީކް ކޮށްފައިވާކަމުގެ ތުހުމަތުތަކެއް ވެސް ކުރެވުނެވެ. އަޝްރަފަށް ކުރެވުނު ތުހުމަތު ތަކާއެކު އޭނާ އެ މަގާމުން ވަކިކޮށް ކުރިން ހުރި މަގާމާއި އެއްވަރުގެ މަގާމެއް ނަސީރު އޭނާއަށް ދެއްވި އެވެ. މުސާރާ އަށް އެއްވެސް އުނިކަމެއް ނާދެއެވެ.\nނަމަވެސް އަޝްރަފުގެ މައްޗަށް ނަސީރު ކުރައްވާ ތުހުމަތު އަދިވެސް އޮތީ އެވެ. މިހާރުވެސް އެފްއައިޔޫ އަށް އަންނަ ޑޮކިއުމެންޓްސް އަށް އަޝްރަފް އެކްސެސްކުރަމުންދާކަމުގެ ތުހުމަތެވެ. ހަޒާނާގެ ތެރެެއިން ބޮޓެއް މެދުވެރިކޮށް މައުލޫމާތު ލީކު ކުރަމުންދާ ވާހަކަ އެވެ. އެއީ ކިތައް "ބޮޓުތަކެއް" ކަމެއް ވިދާޅެއް ނުވިއެވެ.\nއަޝްރަފު ދޫކުރާކަމަށް އެ ވިދާޅުވާ މައުލޫމާތުތަކުން ހުރީ ކޮން ނުރައްކަލެއްކަމަށް ވިދާޅުނުވީ ނަމަވެސް އެއީ ތެދެއް ކަމުގައިވާނަމަ އަޝްރަފްއާ ދެކޮޅަށް ނަސީރު އެ ދައްކާ ވާހާކަ ތަކަކީ ސީރިއަސް ވާހަކަތަކެކެވެ. އެކަމަކު އަޝްރަފު މަގާމުން ވަކިނުކޮށް ހުރީ އޭނާއަކީ އެމްއެމްއޭ އިން ހަރަދުކޮށްގެން ތަމްރީނު ދީފައިވާ މީހަކަށް ވާތީ އާއި އެކަށީގެންވާ ހެއްކެއް އަދި އޭނާއަށް ނުދެއްކޭތީ ކަމަށް ނަސީރު ވިދާޅުވި އެވެ. ނަސީރު ވިދާޅުވާ ގޮތުން ވަކިކުރައްވާނީ އަޝްރަފާއި ދެކޮޅަށް ފުލުހުންގެ އިދާރާއިން އޭނާއާ ދެކޮޅަށް ހުށައަޅާފައިވާ މައްސަލަ ސާބިތުވުމުންމެވެ.\nގަވަރުނަތު ނަސީރު މާލިއްޔަތު ކޮމިޓީ އަށް ޖަވާބުދާރީވަނީ\nމަޖިލީހުގެ މާލިއްޔަތު ކޮމިޓީއަށް ނަސީރު ވެސް އަޝްރަފު ވެސް ވަނީ ހާޒިރު ކޮށްފައެވެ. ދެބޭފުޅުން ދެބޭފުޅުންގެ މައްޗަށް ސީރިއަސް ތުހުމަތުތަކެއް ކުރައްވާފައިވާއިރު އަޝްރަފު ދެއްކެވި ބައެއް ވާހަކަތައް ނަސީރު ދޮގެއް ނުކުރައްވައެވެ.\nއަޝްރަފުގެ މައްޗަށް ނަސީރު ތުހުމަތުތަކެއް ކުރައްވަމުން ގެންދަވާއިރު މަރުކަޒީ ބޭންކުން ޑޭޓާ ލީކު ކުރަމުންދާނަމަ އެކަން ހުއްޓުވަން ގަވަރުނަރު ފަސް ޖެހެންވީ ކޮން ސަބަބަކާއި ހުރެގެން ކަމެއް ހަމަ ނޭނގުނެވެ. މަގާމުގައި ބަހައްޓަން މަސައްކަތް ކުރައްވާ ސަބަބަކީ ކޯބައިތޯއެވެ؟ ފުލުހުން އޭނާގެ މައްސަލަ ނިމެންދެން އޭނާ މަގާމުގެ މަސްއޫލިއްޔަތުން އެކަހެރި ކުރުމުގެ ބާރު ލިބިގެން ނުވަނީތޯއެވެ؟ ނުނީ އެ ގާބިލުކަން ތިބޭފުޅާގެ ނެތްނަމަ އެކަން ކުރެވޭނެ އެހެން ބަޔަކާ ހަވާލުކޮށްގެން ވިޔަސް މައްސަލަ އަށް ގޮތެއް ނިންމަން ޖެހޭއެވެ.\nއަޝްރަފަކީ ކުށެއް ނެތް މީހެއްތޯ އޭނާއާ މެދު ކުރުވޭ ތުހުމަތުތައް އަވަހަށް ރައްޔިތުންނަށް އޮޅުންފިލުވައިދޭން ޖެހެއެވެ. އަނެއްކާވެސް ބިލިއަނުން ދައުލަތުގެ ހަޒާނާއިން ވައްކަން ކުރުމުގެ ކުރިން ފިޔަވަޅު އަޅަން އެބަ ޖެހޭއެވެ.


Sanam band aai eku Meeraa record kuri video lava: Gain heebihi nagaane!\nސަނަމް ބޭންޑާއި މިރާއާ ދެމެދު އޮތީ ހިތާއި ހިތުގެ ގުޅުމެއްކަން ސާބިތުކޮށްދީފި އެވެ. ސަނަމް ބޭންޑްގެ އާ ކަވާ ސޯންގް "ޔެ ވާދާ ރަހާ" މިއަދު އެމީހުންގެ ޔޫޓިއުބު ޗެނަލްގައި އާންމުކޮށްފައިވާއިރު މި ލަވަ އަށް އިތުރު ފުރިހަމަކަމެއް ގެނެސްދީފައި ވަނީ ރާއްޖޭގެ ހިތްގައިމު މަންޒަރުތަކުންނާއި އެފަދަ ދެ ވަނައެއް ނެތް ދިވެހި ލަވަކިޔުންތެރިޔާ މީރާ މުހައްމަދު މާޖިދުގެ ގަދަފަދަ އަޑުންނެވެ.\n"ގައިން ހީބިހި ނަގައިގެން ހިނގައްޖެ،" ލަވަ ބެލި މީހަކު މީރާގެ ހުނަރުވެރިކަމަށް އަދި ސަނަމް ބޭންޑާއި އޭނާއާ ދެމެދު އޮތް ކެމިސްޓްރީ އަށް ތައުރީފު އޮއްސަމުން ބުނީ މިހެންނެވެ.\n"ޔަގީނަށް ވެސް މިއީ އަޑުއަހައި ފޫހިވާނެ ލަވައެއް ނޫން. މީރާ އާއި ސަނަމް ޕޫރީގެ ހިތްގައިމު އަޑުން ލަވަ އަށް މުޅިން އާ ދިރުމެއް ގެނެސްދީފި،" އެހެން މީހަކު ބުންޏެވެ.\nމީރާގެ ފަރި ހަރަކާތްތަކާއި ރާއްޖޭގެ ވިލުނޫކުލަ އާއި ފެހިކަމުން މި ލަވައިގެ ނޯޓް މައްޗަށް ހިއްލާލާފައިވާއިރު އިތުރު ފުރިހަމަކަމެއް ގެނެސްދެނީ ލަވައިގެ ވަކި ހިސާބަކަށް ފައްތާފައިވާ ދިވެހި ލިރިކްސް އެވެ. މިއީ ސަނަމް ބޭންޑް މާލޭގެ ރާޅުގަނޑޫ ސަރަހައްދުގައި ދިން ޝޯގައި ވެސް މީރާއާ އެކު އެމީހުން މި ލަވަ ޕާފޯމްކުރި ގޮތެވެ.\n"ޔެ ވާދާ ރަހާ" ގެ އަސްލު ނުގެއްލޭ ގޮތަށް ސަނަމް ބޭންޑުން މި ލަވަ އަށް ގެނެސްފައިވާ އުނިއިތުރުތަކަށް އެމީހުންގެ ޔޫޓިއުބް ޗެނަލްގައި ދަނީ އެތައް ބައެއް ތައުރީފު އޮހެމުންނެވެ.\nސަނަމް ބޭންޑުން ބުނެފައި ވަނީ އެމީހުންގެ މި ކަވާ ސޯންގްގައި ދިވެހި ލިރިކްސް ބޭނުންކޮށްފައި ވަނީ ދިވެހިންނާއި "މި ރީތި ރާއްޖެ" އަށް ކޮށްފައިވާ އިހްތިރާމެއްގެ ގޮތުން ކަމަށެވެ. ލަވައިގައި މީރާގެ ފަހަތުން ސަނަމް ޕޫރީ ވެސް ދިވެހިން ޕާފޯމްކުރެ އެވެ. މީގެ އިތުރުން ހިންދީ ލިރިކްސް އަށް ސަނަމްއާ އެކު މީރާ ވެސް އެއްވަރެއްގައި ހިފަހައްޓާލާފައިވާކަން ފާހަގަކޮށްލެވެ އެވެ.\nލަވަ އަށް ފަހު ބޭންޑުން ބުނެފައި ވަނީ ރާއްޖޭގައި އަދި މީރާއާ އެކު މި ލަވައެއް ޝޫޓްކުރުމުގައި ވަރަށް ހިތްގައިމު ވަގުތުކޮޅެއް ރާއްޖޭގައި ހޭދަކޮށްލެވުނު ކަމަށެވެ. ޔަގީނަށް ވެސް އެއީ ވަރަށް ބޮޑު ތެދެކެވެ.\nސަނަމް ބޭންޑް ވަނީ މާލޭގައި ޝޯއެއް ދިނުމަށް ފަހު އައްޑޫ ސިޓީގައި ވެސް ޝޯއެއް ދީފަ އެވެ. އެމީހުންގެ މި ލަވަ ޝޫޓްކޮށްފައި ވަނީ އައްޑޫގެ ހެރެތެރެ ރިސޯޓްގަ އެވެ.\nޔޫޓިއުބް އައި ސޯޝަލް މީޑިއާގައި ދަނީ މިހާރު މި ލަވަ އަށް ނިކަން ބޮޑު ތަރުހީބެއް ލިބެމުންނެވެ. ހާއްސަކޮށް ދިވެހިންގެ ސޯޝަލް މީޑިއާގެ އިމުގައި ލަވައިގެ ފޯރި މިވަގުތު ވަރަށް ވެސް ގަދަ އެވެ.


Islam Dheenaai Medhu Biruverikan Ufahdhaathee Pakistan In France Safeeru Haaziru Koffi - Vaguthu\nއިސްލާމްދީނާއި މެދު ބިރުވެރިކަން އުފައްދާތީ ޕާކިސްތާނުން ފްރާންސްގެ ސަފީރު ހާޒިރުކޮށްފި\nފްރާންސްގެ ރައީސް އެމަނުއެލް މެކްރޯން އިސްލާމްދީނާއި މެދު މީހުންގެ ހިތުގައި ބިރުވެރިކަމާއި ނަފްރަތު އުފެއްދުމަށް މަސައްކަތް ކުރަމުން ގެންދާތީ އެކަމާއި އެންމެ މަތީދަރަޖައަށް ނުރުހޭކަން ފާޅުކުރުމަށް ޕާކިސްތާންގެ ފޮރިން މިނިސްޓްރީއަށް ފްރާންސްގެ ސަފީރު ހާޒިރުކޮށްފިއެވެ.\nފްރާންސުން ޕާކިސްތާނަށް ކަނޑައަޅާފައި ހުންނަވާ ސަފީރު މާކް ބެރެޓީ ޕާކިސްތާންގެ ފޮރިން މިނިސްޓްރީއަށް އިއްޔެ ހާޒިރުކޮށް މެކްރޯންގެ އަމަލުތަކަކީ ޕާކިސްތާންގެ ސަރުކާރާއި ބޮޑުވަޒީރު އިމްރާން ޚާން އެންމެ ހަރުކަށި އިބާރާތުން ކުށްވެރިކުރާ އަދި ވަރަށް ބޮޑަށް ކަންބޮޑުވާ ކަމެއްކަން ވަނީ އަންގާފައެވެ.\nއިމްރާން ޚާން ކުރިން ވިދާޅުވެފައި ވަނީ އިސްލާމްދީނާއި މެދު މީހުންގެ ހިތުގައި ނަފްރަތު އުފައްދާ އިސްލާމްދީނުގެ ނަމުގައި ނުރައްކާތެރި ކަންކަން ބަޔަކު މީހުން ކުރަމުން ގެންދަނީ މެކްރޯން ފަދަ ބޭފުޅުން ކުރަމުން ގެންދާ ކަންކަމުގެ ނަތީޖާއެއްގެ ގޮތުން ކަމަށެވެ.\n"މެކްރޯން ގެންދަނީ ނިރުބުވެރިންނަށް ޙައްޤު އަދަބުދީ ނިރުބުވެރިން ނައްތާލުމަށް މަސައްކަތް ކުރުމުގެ ބަދަލުގައި އިސްލާމްދީނާއި މެދު މީހުންގެ ހިތުގައި ނަފްރަތާއި ބިރުވެރިކަން އުފެއްދުމަށް މަސައްކަތް ކުރަމުން." އިމްރާން ޚާން ވިދާޅުވިއެވެ.\nއިސްލާމްދީނަށް ފާޑުކިޔައި ކުޑައިމީސް ކުރުން އެއީ ޕާކިސްތާންގައި މަރުގެ އަދަބުދޭ ކުށެކެވެ. އެހެން ގައުމުތަކުގައި އިސްލާމްދީނަށް ފުރައްސާރަކޮށް ކީރިތި ރަސޫލާއަށް ކާޓޫން ކުރެހުން ފަދަ ކަންކަން ކުރުމުން ޕާކިސްތާންގައި މީގެ ކުރިން ބޮޑެތި މުޒާހަރާތައް ވެސް ކޮށްފައި ވެއެވެ.\nކީރިތި ރަސޫލާއަށް ފުރައްސާރަ ކުރުން އެއީ ޚިޔާލު ފާޅުކުރުމުގެ މިނިވަންކަން ކަމަށް ފްރާންސްގެ ރައީސް މެކްރޯން ވިދާޅުވުމާއި ގުޅިގެން ވަރަށް ގިނަ އިސްލާމީ ގައުމުތަކުން ގެންދަނީ އޭނާގެ ވާހަކަތައް ކުށްވެރިކުރަމުންނެވެ. އަދި ފްރާންސްގައި އުފައްދާ މުއްދާ ބައެއް ގައުމުތަކުން ގެންދަނީ ބޮއިކޮޓް ވެސް ކުރަމުންނެވެ.\nއޮކްޓޯބަރ 27, 2020 09:10\nމީ އިސްލާމް ދީނުގެ ޣީރަތު އަދި ކޮންމެވެސް ވަރަކަށް ހުރިވެރިން. ދިވެހި ރާއްޖެއިން މިކަން ކުއްވެރިކުރަން ޖެހޭ...................އަސްލު އިސްލާމީ ޝަޙްސިއްޔަތު ހުރި ވެރިއެއްނަމަ ނަގާނެ ސްޓޭންޑަކީ އެމީހުންނާއި ހަނގުރާމަ އިޢްލާން ކުރުން......................\nއޮކްޓޯބަރ 27, 2020 10:19\nބަރާބަރު! އަހަރެމެނަނށްވެސް ކުރެވޭނެ ކަންކަން ހުންނާނެ!\nއޮކްޓޯބަރ 27, 2020 10:29\nހަގީގީ ދިވެހިންގެ ހިތްތަކުގެ ރައީސް ރައީސް ޢަބުދުﷲޔާމީން ޢަބުދުލް ޤައްޔޫމުގެ ގައުމުގެ ވަލިއްޔުލް އަމުރަކަށް ހުންނެވި ދުވަސްވަރެއްނަމަ ތިޔަކަން އެންމެ ފުރަތަމަ ކުށްވެރިކުރި ގައުމަކަށްވާނީ މި ކުޑަކުޑަ ދިވެހިރާއްޖެކަމުގައި ވާނެއެވެ. އަދި ފްރާންސްގެ އުފެެއްދުން ބޮއިކަޓްކުރާ ގައުމުގެ ތަކުގެ ލިސްޓްގެ އެންމެ ކުރީގައި މިނަލަނަލަ ރާއްޖޭގެ ނަން ހިމޭނޭނެއެވެ. މިއަދަކީ މާއްދިއްޔަ ގޮސް ހުސްވެފައިވާ ބަޔަކު ގައުމުގެ ހުންގާނާ ހަވާލުވެގެން އުޅޭ ދުވަސްވަރެއް ކަމުން މީގެ އެއްވެސް އަސަރެއް މިބަޔަކަށް ނުކުރާނެއެވެ. ހިތްތަކުގެ ރައީސް ރައީސް ޢަބުދުﷲޔާމީން ޢަބުދުލް ޤައްޔޫމަށް ނުހައްގުން ދެމުން ގެންދާ އަނިޔާއިން ސަލާމަތްކުރައްވައި ދިވެހިރާއްޖޭގެ ރައީސުލް ޖުމްހޫރިއްޔާގެ މަގާމް ދެވަނަ ފަހަރަށް ކުރުމުގެ ފުރުސަތު ދެއްވާދޭވެ. މާތްވެގެންވާ އިސްލާމީދީން ނޫރު މިގައުމުގައި ފަޑުވިޔަ ނުދެއްވާދޭވެ. އާފިލްކަންމަތީ ބޮޑާވެ އިސްލާމްދީނަށާއި މާތްރަސޫލާ އަށް ބަދުބަސްބުނާ މީހުންނަށާއި އެކަމަށް ހިތްވަރުދޭ މީހުނަށް އިބްރަތުން ފުރިގެންވާ ޝަޒާއެއްވާ ދެއްވާފާދޭވެ. މިނުބައި މީހުންގެ ކެހިވެރިކަމުގައި ނޭގިޖެހިފައިވާ މީހުނަށް އާފިލުކަމުން ހޭލައްވައި އެއުރެންނަށް ހައްގާއި ބަދިލް ވަކިކޮށް ދެނެގަތުމުގެ ބާރު ދެއްވާފާދޭވެ.\nއޮކްޓޯބަރ 27, 2020 11:29\nރަޢިސް އިބްރާހިމް މުހައްމަދު ޞާލިހަށް އަދި އެނގިވަޑައިނުގަންނަނީ ކަންނޭންގެ ފަރާންސް ގެ ރައީސް ގެ މި އަމަލުތައް# ހިތާމަހުރި


Zinmaagai gai nuhimeney dhaairaathakuge masakkaithakah, sarukaaru kunfunithah vadhegen nuvaane: Minister Aslam - One Online\n17 މެއި 2022 ރައްޔިތުންގެ މަޖިލީހުގެ ޖަލްސާގައި ޕްލޭނިން މިނިސްޓަރު މުހައްމަދު އަސްލަމް މެންބަރުންނށް ޖަވާބު ދެއްވަނީ --- ފޮޓޯ: މަޖިލިސް އިދާރާ\nސަރުކާރު ހިއްސާވާ ކުންފުނިތަކުގެ މެއިންޑޭޓްގައި ނުހިމެނޭ މަސައްކަތްތަކަށް އެ ކުންފުނިތައް ވަދެގެން ނުވާނެ ކަމަށް ހައުސިން އެންޑް ޕްލޭނިން މިނިސްޓަރު މުހައްމަދު އަސްލަމް ވިދާޅުވެއްޖެއެވެ.\nމިނިސްޓަރު އަސްލަމް މިހެން ވިދާޅުވީ، ރައްޔިތުންގެ މަޖިލީހުގެ މިއަދުގެ ޖަލްސާގައި، ވިލުފުށީ ދާއިރާގެ މެންބަރު ހަސަން އަފީފު ކުރެއްވި ސުވާލަކަށް ޖަވާބު ދެއްވަމުންނެވެ. މެންބަރު އަފީފު މިނިސްޓަރާ ކުރެއްވި ސުވާލުގައި ވިދާޅުވީ، ސަރުކާރުގެ ބައެއް ކުންފުނިތަކުން އިމާރާތް ކުރުމުގެ ދާއިރާއަށް ވަނުމަށް ނިންމާފައިވާ މައްސަލައާ ބެހޭގޮތުންނެވެ.\nއެގޮތުން ސްޓެލްކޯ އާއި ފެނަކައިން، މި ތަންތަނުގެ ހިދުމަތް ރަނގަޅު ކޮށް ކަރަންޓްގެ އަގު ހެޔޮ ކުރުމަށް، ކޮންސްޓްރަކްޝަން އިންޑަސްޓްރީއަށް ވަންނަން އުޅޭ ކަމަށާއި، ފުލުހުންގެ ހިދުމަތް ރަނގަޅު ކުރުމަށް ޕޮލްކޯއިން ކޮންސްޓްރަކްޝަން އިންޑަސްޓްރީއަށް ވަނުމުގެ އިތުރުން، ގައުމީ ސަލާމަތާބެހޭ ކަންކަން ރަނގަޅުކުރަން ސިފްކޯއިން ވެސް ކޮންސްޓްރަކްޝަން އިންޑަސްޓްރީއަށް ވަންނަން އުޅޭ ކަމުގެ މައުލޫމާތު ލިބިފައިވާއިރު، އެފަދަ ވިޔަފާރިތަކަށް ދައުލަތުން ނުވަންނާނެކަމަށް އެމްޑީޕީގެ އިލެކްޝަން މެނިފެސްޓޯގައިއޮންނަ އިރު އެއީ ކިހިނެއް ހިނގާ ކަމެއްތޯ މެންބަރު އަފީފު ސުވާލު ކުރެއްވިއެވެ.\nޖަވާބު ދެއްވަމުން އަސްލަމް ވިދާޅުވީ އެހެން ކަންކަމަށް އުފެދިފައި ހުރި ސަރުކާރުގެ ކުންފުނިތަކުން ކަމާ ނުގުޅޭ ދާއިރާތަކަށް ވަނުމަކީ ޕްލޭނިން މިނިސްޓްރީގެ ސިޔާސަތެއް ނޫން ކަމަށެވެ. އަދި އެކަންކަމުން ނޭދެވޭ ނަތީޖާތަކެއް ނުކުމެދާނެ ކަމަށްވެސް މިނިސްޓަރު ވިދާޅުވިއެވެ.\nމިނިސްޓަރު އަސްލަމް ވިދާޅުވީ، އެ މިނިސްޓްރީން ކުރިއަށް ގެންދާ އެފަދަ މަޝްރޫއެއް ކަމާ ނުގުޅޭ ސަރުކާރުގެ ކުންފުންޏަކަށް ދީފައި ނުވާނެ ކަމަށެވެ. ވިޔަފާރި ފުޅާކުރުމުގެ ނަމުގައި ކަމާ ނުގުޅޭ ދާއިރާތަކަށް ސަރުކާރު ހިއްސާވާ ކުންފުނިތަކުން ވަނުމަކީ އެ ކުންފުނިތަކުގެ އަސްލު މަސައްކަތުގެ ފޯކަސް ގެއްލި، ނުރަނގަޅު ނަތީޖާތަކެއް ނުކުންނާނެ ކަމެއް ކަމަށް ވެސް ވިދާޅުވިއެވެ.\nޕްލޭނިން މިނިސްޓަރުގެ ހައިސިއްޔަތުން އެއީ ތަރުހީބުދޭ ކަމެއްނޫން ކަަމަށްވެސް އަސްލަމް ވިދާޅުވިއެވެ. އަދި އެއީ ސަރުކާރުން ބާރުއަޅާ ކަމެއްްނޫން ކަމަށާއި، ސަރުކާރު ސިޔާސަތެއްވެސް ނޫން ކަމަށް ވިދާޅުވިއެވެ.\nނަމަވެސް މިިނިސްޓަރު ވިދާޅުވީ، މިނިސްޓްރީން އެއް މަސައްކަތް ސިފްކޯއާ ހަވާލު ކުރި ކަމަށެވެ. ނަމަވެސް އެއީ އެ މަސައްކަތް ކުރި ތަނުގެ ގޮތުން، އެހެން ބަޔަކަށް އެ މަސައްކަތް ދިނުމަށް ސަލާމަތީ ބާރުތަކުން ދެކޮޅު ހެދުމުން ކަމަށްވެސް ވިދާޅުވިއެވެ. އޭގެ އިތުރުން ޓެންޑާ ޕްރޮސެސްއަށް ލައިގެން ސިފްކޯ އަށް، ޕޮލްކޯއަށް، ނުވަތަ ފެނަކައަށް މަސައްކަތް ދީފައި ނުވާނެ ކަމަށްވެސް ވިދާޅުވިއެވެ.\nގުޅޭ ޓެގު ރައްޔިތުންގެ މަޖިލިސް މުޙައްމަދު އަސްލަމް ރައްޔިތުންގެ މަޖިލީހުގެ އެސްއޯއީ ކޮމެޓީ ސަރުކާރު ކުންފުނިތައް


Champions League nimendhen chuttee eh neh\nގާޑިއޯލާ އާއި ސިޓީގެ ކުޅުންތެރިން\nޔޫއެފާ ޗެމްޕިއަންސް ލީގްގައި ރެއާލް މެޑްރިޑާ ދެކޮޅަށް ކުޅެން ޖެހޭ މެޗުގެ ދެ ހާފުތާ ޑޮމެސްޓިކް ސީޒަން ނިމުނަސް ރެއާލްގެ މެޗުގެ ކުރިން މެންޗެސްޓާ ސިޓީގެ ކުޅުންތެރިންނަށް ޗުއްޓި ދެވެން ނެތް ކަމަށް އެ ޓީމުގެ ކޯޗް ޕެޕް ގާޑިއޯލާ ބުނެފި އެވެ.\nއިނގިރޭސި ޕްރިމިއާ ލީގްގައި މިރޭ ވަޓްފޯޑާ ދެކޮޅަށް ކުޅޭ މެޗު ވެގެން ދާނީ ޑޮމެސްޓިކް ސީޒަން ނިންމާލުމާ ކައިރިއަށް ސިޓީ ޖެހިލާ މެޗަށެވެ. އެއަށް ފަހު އެ ޓީމަށް ބާކީ އޮންނާނީ އެންމެ މެޗެކެވެ. އަންނަ އާދީއްތަ ދުވަހު ލީގްގެ ފަހު މެޗުގައި ސިޓީ ނުކުންނާނީ ނޯވިޗް ސިޓީ އާ ދެކޮޅަށެވެ.\nޗެމްޕިއަންސް ލީގްގެ ދެ ވަނަ ބުރުގެ ދެ ވަނަ ލެގް މެޗުގައި ރެއާލް މެޑްރިޑާ ދެކޮޅަށް ކުޅޭ މެޗު އޮންނާނީ އަންނަ މަހު އަށް ވަނަ ދުވަހު އެވެ. ލީގް ނިމުމަށް ފަހު، ރެއާލް އާ ދެކޮޅަށް ކުޅޭ މެޗުގެ ކުރިން އޭނާގެ ޕްލޭންތަކަކީ ކޮބައިތޯ ސުވާލު ކުރުމުން ގާޑިއޯލާ ބުނީ އެ މެޗުގެ ކުރިން އޮތް ދެ ހަފުތާ ބޭނުން ކުރަނީ އެ މެޗަށް ތައްޔާރުވުމަށް ޓްރެއިނިންސެޝަން ކުރިއަށް ގެންދިއުމަށް ކަމަށެވެ.\nއޭނާ ބުނީ، އެމަޗަށް ތައްޔާރުވުމުގެ މަސައްކަތުގެ ގޮތުން، ލީގްގައި ވަޓްފޯޑާއި ނޯވިޗާ ދެކޮޅަށް ކުޅެ ދެ މެޗުގައި ޓީމަށް ބަދަލު ގެންނާނެ ކަމަށެވެ. އެގޮތުން އެފްއޭ ކަޕްގެ ސެމީ ފައިނަލުގައި އާސެނަލްއާ ދެކޮޅަށް ކުޅުނު ކުޅުންތެރިންގެ ތެރެއިން ބައެއް ކުޅުންތެރިން ކުރިއަށް އޮތް ދެ މެޗުގައި ނުފެންނާނެ ކަމަށް ގާޑިއޯލާ ބުންޏެވެ.\nމިރޭ ސިޓީ އާ ދެކޮޅަށް ނުކުންނަ ވަޓްފޯޑް ވަނީ ސިޓީގެ ދަނޑުގައި 8-0 ބަލިވެފަ އެވެ. އެވަރުގެ ނަތީޖާއެއް ވަޓްފޯޑްގެ ދަނޑުގައި މިރޭ ކުޅޭ މެޗުގައި ނެރެވިދާނެތޯ ސުވާލު ކުރުމުން ގާޑިއޯލާ ބުނީ އެއީ މާ ކުރީގެ މެޗެއް ކަމަށެވެ.\nމެޗަށް ނުކުންނައިރު ވަޓްފޯޑްގެ ކޯޗް ވަނީ ބަދަލު ވެފަ އެވެ. އެ ޓީމުގެ ކޯޗް ކަމާ ޑިސެމްބަރު މަހު ހަވާލުވި ނިގެލް ޕިއާސަން ވަނީ މިދިޔަ އާދިއްތަ ދުވަހު ކޯޗް ކަމުން ވަކި ކޮށްފަ އެވެ. ކުރިއަށް ދެ މެޗުގައި އެ ޓީމަށް އިރުޝާދު ދޭނީ، އެ ކުލަބުގެ 23 އަހަރުން ދަށުގެ ޓީމުގެ ކޯޗް ހޭޑެން މަލިންސް އެވެ.\nމެންޗެސްޓާ ސިޓީ ޗެމްޕިއަންސް ލީގް ރެއާލް މެޑްރިޑް + ޕެޕް ގާޑިއޯލާ


Pakistanuge aammu inthikhaabu: haeh jehumaaieuku queue thah...\nޕާކިސްތާނުގެ އާއްމު އިންތިޚާބު: ހައެއް ޖެހުމާއިއެކު ކިއުތައް ބަންދުކޮށްފި\nެއެއްމެ ހާދިސާއެއް ހިނގުން ފިޔަވައި ޖުމްލަކޮށް ސުލްހަވެރި: އިލެކްޝަންސް\nވޯޓްލާން ނުކުތް މީހުންގެ އަދަދު އަދި ހާމައެއް ނުކުރޭ\nކ. މާލެ 25 ޖުލައި 2018 | ބުދަ 21:26 2,341\n25 ޖުލައި 2018 ގައި ޕާކިސްތާނުގެ އާއްމު އިންތިޚާބުގައި ބަލޮޗިސްތާނުގެ ވޯޓް ކިއުއެއްގައި މީހުން މަޑުކޮށްގެން - ސަމާ ޓީވީ\nޕާކިސްތާނުގައި ކުރިޔަށްދާ އާއްމު އިންތިޚާބުގައި ވޯޓްލާ މަރުކަޒުގެ ކިއުތައް ބަންދުކޮށްފިއެވެ.\nވޯޓްލުން ކުރިޔަށް ގެންގޮސްފައިވަނީ ހެނދުނު އަށަކުން އިރުއޮއްސި ހައެއް ޖެހުމާއިހަމަށެވެ.\nވޯޓްލާ ކިއުތައް ބަންދުކޮށްފައިވާއިރު މުޤްތަދާ ޤައުމީ މޫވްމަންޓް ޕާޓީގެ ކެންޑިޑޭޓް ފާރޫގް ސައްތާރުވަނީ އިތުރު ތިން ގަޑިއިރު ދިނުމަށް ގޮވާލައްވާފައެވެ. އޭނާވަނީ ވޯޓު އޮޅުވާލުމުގެ ކަންކަން ކުރިޔަށްދާކަމަށާއި ވޯޓުލުމުގެ މަރުހަލާތައް ގަސްތުގައި ލަސްކުރަމުންދާކަމަށް ތުހުމަތު ކުރައްވާފައެވެ.\nނަމަވެސް އޭނާވަނީ ކުޑަކުޑަ ތަފާތަކުން އެ ޕާޓީ މޮޅުވާނެކަމަށް ބުނެފައެވެ.\nޕާކިސްތާނުގެ އިލެކްޝަންސް ކޮމިޝަނުގެ ސެކްރެޓަރީ ބާބަރް ޔައުގޫބުވަނީ އިންތިޚާބުގެ ވޯޓްލުމަށް ނުކުތް މީހުންގެ އަދަދާއިމެދު މިވަގުތު އަދި ވާހަކަދައްކަވަން ބޭނުންފުޅު ނުވާކަމަށް ވިދާޅުވެފައެވެ.\nއޭނަ ވިދާޅުވިގޮތުގައި ބަލޮޗިސްތާނުގައި ހިނގާދިޔަ ހާދިސާ ފިޔަވައި ހުރިހާ ހިސާބެއްގައިވެސް ވޯޓްލުން ދިޔައީ ޖުމްލަކޮށް ސުލްހަވެރިކަމާއިއެކުއެވެ. މީގެ އިތުރުން އޭނާވަނީ 2013 ވަނަ އަހަރުގެ އިންތިޚާބަށްވުރެ މި އިންތިޚާބުގެ ތައްޔާރީތައް ރަނގަޅުކަމަށް ވިދާޅުވެފައެވެ.\nޖުލައި 25 ވަނަ ދުވަހު އޮންނަ އިންތިޚާބުގައި ވޯޓު ލުމަށް 85،000 މަރުކަޒު ކަނޑައަޅާފައިވެއެވެ. އިންތިޚާބުގައި، ނޭޝަނަލް އެސެމްބްލީގެ ގޮނޑިތަކަށް 3،765 ކެންޑިޑޭޓުން ވާދަ ކުރެއެވެ.\nޕާކިސްތާނުގެ އިލެކްޝަންސް ކޮމިޝަނުން މިހަފްތާގައި ބުނެފައިވާ ގޮތުގައި އިންތިހާބީ ދުވަހު ސަލާމަތީ ކަންކަން ބެލެހެއްޓުމަށް 800،000 މީހުން މަސައްކަތް ކުރާނެއެވެ. އޭގެ ތެރޭގައި 370،000 ސިފައިން ވެސް ހިމެނެއެވެ.\nޕާކިސްތާނުގެ ދީރްގައި ވޯޓްލުމަށްޓަކައި އަންހެނުން ހެނދުނުން ފެށިގެން ކިއޫގައި ތިބި އިރު މިއީ 1977 ގެ ފަހުން އެ ސަރަހައްދުގައި އަންހެނުން ވޯޓްލާ ފުރަތަމަ ފަހަރުކަމަށް ސަމާ ޓީވީން ރިޕޯޓްކޮށްފައިވެއެވެ.


SunOnline: 2020 ge budget in iskan dhenee rayyithunnah: Raees\n2020ގެ ބަޖެޓުން އިސްކަން ދެނީ ރައްޔިތުންނަށް: ރައީސް\nއަހުމަދު މިޒްޔާލް 04 Nov 2019, 22:58\nރައީސް އިބްރާހިމް މުހައްމަދު ސޯލިހު މިދިޔަ އޮކްޓޫބަރު މަހު ދ. ހުޅުދެއްޔަށް ކުރެއްވި ދަތުރުފުޅުގައި އެރަށު ރައްޔިތުންނާއެކު -- ފޮޓޯ/ ރައީސް އޮފީސް\nސަރުކާރުން ރައްޔިތުންގެ މަޖިލީހަށް ހުށަހެޅި 2020 ވަނަ އަހަރަށް ލަފާކުރާ ދައުލަތުގެ ބަޖެޓުން އެންމެ ބޮޑު އިސްކަމެއް ދެނީ ރައްޔިތުންނަށް ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nސަރުކާރުގެ ފަރާތުން ފިނޭންސް މިނިސްޓަރު އިބްރާހިމް އަމީރު މިއަދު ވަނީ ރައްޔިތުންގެ މަޖިލީހަށް 37.5 ބިލިއަން ރުފިޔާގެ ބަޖެޓެއް ހުށަހަޅުއްވާފައެވެ.\nރައީސް އިބްރާހިމް މުހައްމަދު ސޯލިހު މިރޭ ކުރެއްވި ޓްވީޓެއްގައި ވިދާޅުވީ، 2020 ގެ ބަޖެޓުން ހާސިލުކުރަން ބޭނުންވަނީ ސަރުކާރުން ތަސައްވަރުކުރާ ފާގަތި ދިވެހިރާއްޖެއެއްގައި ހުންނަ ކަންތައްތަކެއް ކަމަށެވެ.\nއެގޮތުން ސިއްހީފަރުވާގެ ނިޒާމާއި ތައުލީމާއި ފެނާއި ނަރުދަމާ ނިޒާމާއި އިޖްތިމާއީ ރައްކާތެރިކަމުގެ އިތުރުން ލާމަރުކަޒީ ވެރިކަން ރައީސް ސޯލިހު ފާހަގަކުރެއްވިއެވެ.\nއަންނަ އަހަރަށް ލަފާކުރާ ބަޖެޓު ހުށަހަޅުއްވައިދެއްވަމުން ފިނޭންސް މިނިސްޓަރު އިބްރާހިމް އަމީރު މިއަދު މަޖިލީހުގައި ވިދާޅުވީ މިއަހަރުގެ ބަޖެޓަކީ ރިއަލިސްތިކް ބަޖެޓެއް ކަމަށާއި އޭގެ ފައިދާ ރައްޔިތުންނަށް ކުރާނެ ކަމަށެވެ.\nއާމްދަނީ އާއި ހިލޭ އެހީގެ ގޮތުގައި 29.92 ބިލިއަން ރުފިޔާ ލިބޭނެ ކަމަށް ލަފާކޮށްފައިވެ އެވެ.\nޓެކްސްގެ އާމްދަނީ - 17.85 ބިލިއަން ރުފިޔާ\nޓެކްސް ނޫން އާމްދަނީ - 6.85 ބިލިއަން ރުފިޔާ\nހިލޭ އެހީ އަދި އެހެނިހެން - 5.22 މިލިއަން ރުފިޔާ\nއަންނަ އަހަރަށް ލަފާކުރި ބަޖެޓްގެ ޑެފިސިޓް ނޫނީ ބަޖެޓް ދަރަނީގެ ގޮތުގައި 5.68 ބިލިއަން ރުފިޔާ އެވެ.\nޑެފިސިޓް ފޫބައްދަން ނިންމާފައި ވަނީ އެތެރެ އާއި ބޭރުގެ ފަރާތްތަކަށް ޓީ-ބިލާއި ޓީ-ބޮންޑް އަދި ބޭރުން ލޯނު ނަގައިގެންނެވެ.\nޑެފިސިޓް ފައިނޭންސް ކުރާނެ ގޮތް:\nމަޝްރޫއުތަކަށް ނަގާ ލޯނު - 3.04 ބިލިއަން ރުފިޔާ\nބޮންޑާއި ސުކޫކް ވިއްކައިގެން - 4.63 ބިލިއަން ރުފިޔާ\nއެތެރޭގެ މާކެޓަށް ވިއްކާ ޓީ-ބިލާއި ބޮންޑް - 564 މިލިއަން ރުފިޔާ\nމިނިސްޓަރު ވިދާޅުވީ މިއީ ސަރުކާރުގެ ސިޔާސަތުތައް ފުރިހަމައަށް ހިމަނައިގެން، ޖަޒީރާ ރާއްޖެ މެނިފެސްޓޯގައިވާ ކަންކަމުގެ މައްޗަށް ބިނާކޮށް ތައްޔާރުކުރަން ފުރުސަތު ލިބުނު ފުރަތަމަ ބަޖެޓު ކަމން، އެ ބަޖެޓު ވެގެންދާނީ ދިވެހި އެންމެހާ ރައްޔިތުންނަށް ގަދަރުވެރި ދިރިއުޅުމެއް ލިއްބައިދިނުމަށް މަގުފަހިކޮށްދޭ ރައްޔިތުންނަށް ބުރަ ބޮޑު ނުވާނެ ފަދަ އުސޫލުތަކެއްގެ މަތިން ޖަޒީރާ ދިރިއުޅުމަކަށް މަގުކޮށައިދޭނެ ބަޖެޓަކަށް ވާނެ ކަމަށެވެ.\n"އެހެންކަމުން ތިޔަ އިއްޒަތްތެރި މެންބަރުންގެ އަރިހުން އަޅުގަނޑު މިއަދު އެދޭއެދުމަކީ މި އިއްޒަތްތެރި މަޖިލީހަށް އަޅުގަނޑު މި ހުށަހެޅި 2020 ވަނަ އަހަރުގެ ދައުލަތުގެ ބަޖެޓު އަޅުގަނޑު މި ހުށަހެޅި ގޮތަށް ފާސްކޮށްދެއްވުން،" އަމީރު ވިދާޅުވިއެވެ.


Bomb eh oi kamah buni passenger boateh vattaalan Putin engevi | Mihaaru\nރަޝިޔާގެ ލަޑިމިއާ ޕުޓިން. --ފޮޓޯ:ރޮއިޓާސް\nބޮމެއް އޮތް ކަމަށް ބުނި ޕަސިންޖާ ބޯޓެއް ވަައްޓާލަން ޕުޓިން އެންގެވި\n12 މާޗް 2018 - 12:40\nމޮސްކޯ (މާޗް 12) - ދެހާސް ސާދަ ވަނަ އަހަރުގެ ސޮޗީ ވިންޓަ އޮލިމްޕިކްސް ގޭމްސް އަށް އަމާޒުކޮށް ހަމަލާދޭން ބޮމެއް ހިފައިގެން ދަތުރުކުރި މީހަކު އިން ޕަސިންޖާ މަތިންދާ ބޯޓެއް ވައްޓާލަން އެންގެވި ކަމަށް ރަޝިޔާގެ ރައީސް ލަޑިމިއާ ޕުޓިން ވިދާޅުވެއްޖެ އެވެ.\nއާ ޑޮކިއުމެންޓްރީއެއްގައި ޕުޓިން ވިދާޅުވީ ޔޫކްރޭނުން ތުރުކީގެ އިސްތަންބޫލް އަށް ދަތުރުކުރި ތުރުކީގެ ޕެގަސުސް އެއާލައިންސްގެ ބޮއިން 737-800 ބޯޓުގައި ބޮމެއް އޮތް ކަމަށާއި އެ ބޯޓް ހައިޖެކްކޮށްފައިވާ ކަމުގެ މައުލޫމާތު އެމަނިކުފާނަށް ދީފައިވާ ކަމަށެވެ. އަދި ވިންޓަ އޮލިމްޕިކްސް ފަށަން އުޅެނިކޮށް އެ ބޯޓު ޖައްސަން އުޅުނީ ސޮޗީ އަށް ކަމަށް ވިދާޅުވި އެވެ. އެ ބޯޓުން 110 މީހުން ދަތުރުކުރި އެވެ.\n"ބޯޓު ހައިޖެކްކުރި މީހުން ޑިމާންޑް ކުރަމުން ދިޔައީ ސޮޗީގައި ޖެއްސުމަށް ކަމަށް އަޅުގަނޑަށް މައުލޫމާތު ދިނީ،" ފިލްމުގައި ޕުޓިން ވިދާޅުވި އެވެ.\nޕުޓިން ވިދާޅުވީ އެފަދަ ހާލަތްތަކުގައި އޮންނަ އިމަޖެންސީ ޕްރޮސީޖަރަކީ ބޯޓު ބައްޓާލުން ކަމަށް ސެކިއުރިޓީ އޮފިޝަލުން އެމަނިކުފާނަށް އެންގެވި ކަމަށެވެ.\n"އެހެންވެ އަޅުގަނޑު ދެންނެވި ޕްރޮސީޖާ ޕްލޭނާ އެއްގޮތަށް ކުރިއަށް ދިއުމަށް،" ޕުޓިން ވިދާޅުވި އެވެ.\nކުޑައިރުކޮޅެއް ފަހުން ޕުޓިން އަށް ލިބުނު ފޯން ކޯލެއްގައި ވަނީ އެއީ ފޭކް އެލާމެއް ކަމަށާއި ބޯޓުގައި ބޮމެއް ނެތް ކަމަށް ބުނެފަ އެވެ. އޮލިމްޕިކް އޮފިޝަލުންނާ އެކު ސޮޗީ އަށް ޕުޓިން ވަޑައިގެންނެވީ އެ ހާދިސާގެ ފަހުންނެވެ.\nއިތުރު ލިޔުންތައް ރަޝިއާ ލަޑީމިއާ ޕުޓިން


އާންމުކޮށް ބޭނުންކުރާ ބުރޯޒާރ ތަކުގެ ފަހުގެ ވާރޝަންތައް ޑައުންލޯޑް ކުރަށްވާ – heyobas\nފުރަތަމަ ސަފްހާ އާންމުކޮށް ބޭނުންކުރާ ބުރޯޒާރ ތަކުގެ ފަހުގެ ވާރޝަންތައް ޑައުންލޯޑް ކުރަށްވާ\nއިންޓަރނެޓް މިވަނީ އާންމުވެ އޭގެ މުހިންމުކަން އިންތިހާއަށްބޮޑު ވަސީލަތަކަށް ވެފައެވެ. އަދި އިންޓަރނެޓްގެ ޚިދުމަތް ނުލިބޭ، އިންޓަރނެޓް ބޭނުން ނުކުރާ ރަށެއް ރާއްޖޭގައިނެތެވެ. އެހެންނަމަވެސް އިންޓަރނެޓްގެ ސްޕީޑްގައި އެކި ރަށްތަކުގައި ތަފާތުކަން ފާހަގަކުރެވެއެވެ. ރާއްޖޭގައި ދިރާގް، ވަތަނިއްޔާ، ރާއްޖެއޮންލައިން ފަދަ ކުންފުނިތަކުން އިންޓަރނެޓްގެ ހިދުމަތް މާލެ އާއި އަތޮޅު ތެރޭގައި އަންނަނީ ދެމުންނެވެ. މި ކޮންމެ ފަރާތަކުން ޚިދުމަތް ދިންކަމުގައިވިޔަސް މާލެ އާއި އަތޮޅު ތެރޭގައި ސްޕީޑް ވަރަށް ތަފާތެވެ. ރާއްޖޭގެ ގިނަ ރަށްތަކުގައި ސްޕީޑް ދަށްވީމަ ނެޓަށް ވަނުމުގައި ގިނަ ދަތިތަކެއް ކުރިމަތިވެއެވެ.\nއިންޓަރނެޓް ބޭނުންކުޜާއިރު ބައެއް ފަހަރަށް ބައެއް ސޮފްޓްވެއާރގައި ސްޕީޑް ތަފާތުކަން ފާހަގަކުރެވެއެވެ. އާންމުކޮށް ދިވެހިން ބޭނުންކުރަނީ ފަޔަރފޮކްސް އަދި ގޫގުލްކުރޯމް ނަމަވެސް ދަށް ނެޓްވާރކްތަކުގައި ބޭނުންކުރަން ރަނގަޅު އެހެން ބުރޯޒަރ ތަށްވެސް ހުރެއެވެ. މީގެ ތެރެއިން އޮޕެރާ އަށް ބަލާލަނަމަ އަޅުގަނޑުގެ ތަޖްރިބާގައި ފާހަގަކުރެވުނީ އިންޓަރނެޓްގެ ސްޕީޑް ދަށް ތަންތަނުގައި އޮޕެރާ ބޭނުންކުރަން ރަނގަޅުކަމަށެވެ.\nއިންޓަރނެޓް ބުރޯޒާރ އަދި އެހެން ސޮފްޓްވެއާރަތަކީވެސް އަޕްޑޭޓް ކުރާ އެއްޗިއްސައްވާއިރު ކުރީގެ ވާރޝަންތަކަށްވުރެ ފަހުގެ ވާރޝަންތަކުގެ ސްޕީޑް އަދި ފެންވަރު ރަނގަޅުވާނެއެވެ. އެހެން އެއްޗެއްސެކޭ އެއްގޮތަށް އާންމުކޮށް ބޭނުންކުރާ ބުރޯޒާރ ތައްވެސް އަންނަނީ އެންމެ ފަހުގެ ވާރޝަންތައް ނެރެމުންނެވެ. މިގޮތުން ފަޔަރފޮކްސް، ގޫގުލް ކުރޯމް، އޮޕެރާ ގެ ފަހުގެ ވާޝަން ޑައުންލޯޑް ކުރަން ފަސޭހަ ލިންކެއް ހިއްސާކުރަމެވެ.\nފަސޭހަކަމާއި އެކު ބުރޯޒާތައް މި ލިންކުތަކުން ޑައުންލޯޑްކުރަށްވާ\nފަޔަރފޮކް: ފަހުގެ ވާރޝަން،\nގޫގުލް ކުރޯމް: ފަހުގެ ވާރޝަން\nއޮޕެރާ: އެންމެ ފަހުގެ ވާރޝަން


SunOnline: Nabee Beykalun ge Binthah 22 - Dawud gefaanu\nނަބީ ބޭކަލުންގެ ބިންތައް 22 - ދާވޫދުގެފާނު\nއިޔާޒު ނަސީމް 27 May 2019, 23:24\nޤުދުސް ޝަހަރު --\nޤުދުސް ޝަހަރަކީ މުސްލިމުންގެ ފުރަތަމަ ގިބުލައެވެ. މައްކާ ފިޔަވައި ދުނިޔޭގެ ބިންމަތީގައި އޮތް އެންމެ މުގައްދަސް ޝަހަރަކީ ޤުދުސްއެވެ. ފަލަސްޠީނުގެ ޝަހަރުތަކުގެ ތެރެއިން އެންމެ މުހިއްމު ޝަހަރަކީ ޤުދުސްއެވެ. ޤުދުސް ނުވަތަ "އޫރު ޝަލީމް" އަކީ ފަލަސްޠީނުގެ ހިތެވެ.\nފަލަސްޠީނާއި ޤުދުސް އަށް ދުނިޔޭގެ އެތައް ބައެއްގެ ސަމާލުކަން ލިބިފައިވަނީ ޖޫރާފީގޮތުން ފަލަސްޠީނު އޮތް ސަރަޙައްދުގެ ސަބަބުންނެއް ނޫނެވެ. ފަލަސްޠީނާއި ޤުދުސްގެ ދިގު ތާރީޚުގައި ހިނގާފައިވާ މުހިއްމު ހާދިސާތަކުގެ ސަބަބުންނެވެ.\nސަމާވީ ދީންތަކުގެ އަހުލުވެރިން ކަމުގައިވާ ޔަހޫދީންނާއި ނަޞާރާއިންނާއި މުސްލިމުންގެ ގާތުގައި ފަލަސްޠީނަށް، އަދި ވަކީން ޚާއްޞަކޮށް ޤުދުސަށް ދެވިފައިވާ ޤަދަރުގެ ސަބަބުން ކޮންމެ ބަޔަކު ވެސް ދަނީ ޤުދުސުގެ ނުވަތަ ޔަހޫދީން ކިޔާ ގޮތަށް ނަމަ ޔަރޫޝަލަޔިމް (ޖެރޫސަލަމް) ގެ މިލްކުވެރިކަމަށް ދަޢުވާ ކުރަމުންނެވެ.\nފަލަސްޠީނުގައި ޢަރަބީންގެ ކަންޢާނީ ދަރިކޮޅުގެ މީހުން އުޅެން ފެށީ ޢީސާ ޢަލައިހިއްސަލާމުގެ މީލާދުގެ 4000 އަހަރު ކުރިންނެވެ. އަލްޤުދުސުއްޝަރީފު ބިނާ ކުރީ ވެސް މި ދެންނެވި ދަރިކޮޅުގެ މީހުންނެވެ. ފީނީގީންގެ ބަހުން ފަލަސްޠީނަށް "ކަންޢާން" މި ނަން ދީފައިވަނީ ވެސް މި ސަބަބަށް ޓަކައެވެ.\nޔަހޫދީން ފަލަސްޠީނަށް ވަދެފައިވަނީ ﷲ، މޫސާ ޢަލައިހިއްސަލާމަށާއި އެކަލޭގެފާނުންގެ ޤައުމުން އީމާންވީ މީހުންނަށް، މިޞްރުން ނުކުމެ ފަލަސްޠީނަށް ވަނުމަށް އަމުރު ކުރެއްވުމުން، އެ އަމުރުފުޅަށް ޔަހޫދީން ބީރު ކަންފަތެއް ދިނުމުގެ ސަބަބުން ކުރިމަތިވި މުޞީބާތުގައި 40 އަހަރު ވަންދެން ސަޙަރާ ތެރޭގައި މަގު އޮޅިފައިވުމަށް ފަހުގައެވެ.\nޔަހޫދީން މާތް ވެގެންވާ ޤުދުސަށް ވަނީ ޢަރަބީން ފަލަސްޠީނާއި ޤުދުސް ބިނާ ކުރިތާ 3000 އަހަރު ފަހުންނެވެ. އެއީ އެ މީހުން ފަލަސްޠީނަށް ވަންތާ 150 އަހަރު ފަހުންނެވެ. މީލާދުގެ ކުރީގެ ސަނަތުން 720 ވަނަ އަހަރާއި 722 ވަނަ އަހަރާ ދެމެދު އާޝޫރީން، އިސްރާއީލީންނަށް ޙަމަލާދީ އެމީހުން ދިރިއުޅެމުން ދިޔަ ތަންތަން ހަލާކުކޮށް ފަލަސްޠީނުގެ އުތުރުން އެ މީހުން ނެރެލިއެވެ.


Ventilator massalaigai dhauvaa nukuran nimmaifi\nހެލްތު މިނިސްޓަރު އަބްދުﷲ އަމީން---\nކޮވިޑް-19އަށް ފަރުވާ ދިނުމަށް ވެންޓިލޭޓަރު ހޯދަން ދުބާއީގެ އެގްޒެކިއުޓާސް ޖެނެރަލް ޓްރޭޑިންއާ ހަވާލުކުރުމުގައި އަމަލުކޮށްފައިވާ ގޮތް ތަހުގީގުކޮށް ހެލްތު މިނިސްޓަރު އަބްދުﷲ އަމީނާއި އެ މިނިސްޓްރީގެ އިސް ބައެއްގެ މައްޗަށް ދައުވާކޮށްދޭން އެދި އޭސީސީން ޕީޖީ އޮފީހަށް ހުށަހެޅި މައްސަލަ އަނބުރާ ފޮނުވާލައިފި އެވެ.\nޕީޖީ އޮފީހުން ބުނީ އެ މައްސަލައިގައި އެއްވެސް މީހެއްގެ މައްޗަށް ދައުވާ ނުކުރަން ނިންމާފައިވާ ކަމަށާއި އެކަމުގެ ތަފްސީލް މިއަދު މެންދުރު ބާއްވާ ޕްރެސް ކޮންފަރެންސްގައި ހާމަކުރާނެ ކަަމަށެވެ.\nއޭސީސީ އިން ވަނީ ހެލްތު މިނިސްޓަރާ އެކު 11 މީހެއްގެ މައްޗަށް ދައުވާކޮށްދިނުމަށް އެދި ޕްރޮސެކިޔުޓާ ޖެނެރަލްގެ އޮފީހަށް ހުށަހަޅާފަ އެވެ.\nއެ މައްސަލާގައި ދައުވާ ކުރުމަށް ފޮނުވައި އޭސީސީ އިން ނެރުނު ބަޔާނުގައި ބުނީ ހެލްތު މިިނިސްޓަރު އަމީންގެ މައްޗަށް ދައުވާ ކުރަން ފޮނުވީ ދުބާއީ ކުންފުންޏަށް ވެންޓިލޭޓަރު ގަތުމަށް ހަވާލުކުރުމުގެ މަސައްކަތް ފެށީ ޑަބްލިއުއެޗްއޯއިން ދިން މައުލޫމާތަށް ކަމަށް ބުނެ ހެލްތް މިނިސްޓަރު ބިޑް ކޮމިޓީއަށް ދިން މައުލޫމާތުތަކަކާ ގުޅިގެން ކަމަށެވެ. އަދި ބިޑް ކޮމިޓީގައި އެ މަސައްކަތް ހިނގަމުން ދިޔައިރު އެ ކޮމިޓީގައި ބައިވެރިނުވާ ދެ މެންބަރަކު ބިޑް ކޮމިޓީގައި ބައިވެރިވުމަށް މިނިސްޓަރު ބާރު އެޅުއްވި ކަމަށް ތަހުގިގަށް ސާބިތުވާ ކަމަށް ވެސް އޭސީސީގެ ބަޔާނުގައިވެ އެވެ.\nމިނިސްޓަރު އަމީންގެ މައްޗަށް ބޮޑެތި ތުހުމަތުތަކަކާ އެކު ހަތަރު ދައުވާއެއް އުފުލައިދޭން އޭސީސީން އެދުނެވެ. އޭސީސީއިން މިނިސްޓަރު އަމީނަށް ދައުވާކޮށްދިނުމަށް އެދުނީ ގާނޫނުލް އުގޫބާތުގެ 511ވަނަ މާއްދާގެ (ހ)ގެ (2) އާއި އެ ގާނޫނުގެ 512ވަނަ މާއްދާގެ (ހ) އާއި ހަމަ އެ ގާނޫނުގެ 513 ވަނަ މާއްދާގެ (ށ) އަދި އެ ގާނޫނުގެ 313 ވަނަ މާއްދާގެ (ހ)ގެ (1)ގެ ދަށުންނެވެ. އެއީ، ރަސްމީ ހައިސިއްޔަތުން ނަހަމަ ގޮތުގައި ބޭނުން ކުރުމާއި ސައްހަ ނޫން މައުލޫމާތެއް ދިނުމުގެ ކުށް ބަޔާންކުރާ މާއްދާތަކެވެ.\nއޭސީސީއިން ބުނި ގޮތުގައި މި މައްސަލައާ ގުޅުންހުރި އެކި ފަރާތްތަކުގެ ގިނަ އަދަދެއްގެ ބޭންކް އެކައުންޓްތަކާގުޅޭ މައުލޫމާތު ހޯދާފައިވެ އެވެ.\nނަމަވެސް މި އެންމެންގެ މައްޗަށް ދައުވާ ނުކުރުމަށް ނިންމާ މައްސަލަ އަނބުރާ ފޮނުވާފައިވާކަން އޭސީސީއިން ވެސް ވަނީ ހާމަކޮށްފަ އެވެ. އެ ކޮމިޝަނުން މިއަދު ބުނީ މި މައްސަލަ އަލުން އަނބުރާ ފޮނުވާފައި ވަނީ ދައުވާކުރެވޭ ވަރަށް ހެއްކާއި ގަރީނާ ނެތް ކަމަށް ބުނެ ކަމަށެވެ. އެހެން ކަމުން މި މައްސަލާގައި ޕީޖީން ފާހަގަ ކޮށްފައިވާ ކަންކަން އަލުން ދިރާސާ ކުރުމަށް ފުލުހުންނާއި ގުޅިގެން ޖޮއިންޓް އިންވެސްޓިގޭޝަނެއް ކުރިއަށް ގެންދާނެ ކަމަށާއި އަދި އަޅަންޖެހޭ ފިޔަވަޅެއްވެސް އަޅާނެ ކަމަށެވެ.


Japan in 0.01 percent interest rate gai raajje ah 732 million Rufiyaage loan eh | Mihaaru\nޖަޕާނު ސަރުކާރާއި އެކު މިއަދު ސޮއިކުރި އެކްސްޗޭންޖް އޮފް ނޯޓްސް، ފޮރިން މިނިސްޓަރު އަބްދުﷲ ޝާހިދު (ކ) އާއި ޖަޕާނު ސަފީރު ކެއިކޯ ޔަނާއި ދައްކާލަނީ -- ފޮޓޯ: ފޮރިން މިނިސްޓްރީ\nޖަޕާނުން 0.01 ޕަސެންޓް އިންޓަރެސްޓް ރޭޓުގައި ރާއްޖެއަށް 732 މިލިއަން ރުފިޔާގެ ލޯނެއް\n28 ސެޕްޓެމްބަރ 2020 - 15:19 67 comments\nކޮވިޑް-19 ގެ ސަބަބުން ރާއްޖެ އަށް ދިމާފައިވާ އިގްތިސާދީ ދަތިކަމުން އަރައިގަތުމުގައި އެހީވުމަށް ޖަޕާނުން ރާއްޖެ އަށް ދޭ ފަސް ބިލިއަން ޔެން (732 މިލިއަން ރުފިޔާ) ގެ އެކްސްޖޭންޖް އޮފް ނޯޓްސްގައި ސޮއިކޮށްފި އެވެ.\nފޮރިން މިނިސްޓްރީގައި ބޭއްވި ރަސްމިއްޔާތުގައި، މި ލޯނުގެ އެކްސްޗޭންޖު އޮފް ނޯޓްސްގައި ރާއްޖޭގެ ފަރާތުން ސޮއިކުރެއްވީ ފޮރިން މިނިސްޓަރު އަބްދުﷲ ޝާހިދެވެ. ޖަޕާނު ސަރުކާރުގެ ފަރާތުން ސޮއިކުރެއްވީ އެ ގައުމުން ރާއްޖެ އަށް ކަނޑައަޅާފައި ހުންނަވާ ސަފީރު ކެއިކޯ ޔަނާއީ އެވެ.\nއެކްސްޖޭންޖް އޮފް ނޯޓްސް އަކީ ރަސްމީ އެއްބަސްވުމުގައި ސޮއިކުރުމުގެ ކުރިން ވެވޭ އެއްބަސްވުމެކެވެ. ރަސްމީ އެއްބަސްވުމުގައި ސޮއިކުރައްވާނީ އަންނަ ބުދަ ދުވަހު ކަމަށް ފޮރިން މިނިސްޓްރީން ބުންޏެވެ.\nPress Release:https://t.co/UUqhCgtnw2 pic.twitter.com/gEv0w4Aqfg\n— Ministry of Foreign Affairs 🇲🇻 (@MoFAmv) September 28, 2020\nމިއީ ޖަޕާނު ސަރުކާރުން ރާއްޖެ އަށް މިހާތަނަށް ދީފައިވާ ލޯނުގެ އެންމެ ބޮޑު އެހީ އެވެ. މި ލޯނު އަނބުރާ ދައްކަން ޖެހޭނީ 0.01 ޕަސެންޓްގެ އިންޓްރެސްޓް ރޭޓުގަ އެވެ. ހަތަރު އަހަރު ފަހުން ދައްކަން ފަށަން ޖެހޭ ލޯނު ހަލާސްކުރަން ޖެހޭނީ 15 އަހަރުންނެވެ.\nމި ރަސްމިއްޔާތުގައި ފޮރިން މިނިސްޓަރު ވިދާޅުވީ، މި ފައިސާ ރާއްޖެ އަށް ލިބެނީ ލޯނެއްގެ ގޮތުގައި ނަމަވެސް އެއީ ޖަޕާނު ސަރުކާރުން ރާއްޖެއަށް ދޭ ދީލަތި އެހީއެއް ކަމަށެވެ. އަދި އެކަމަށް ޖަޕާނު ސަރުކާރަށާއި އެ ގައުމުގެ ރައްޔިތުންނަށް ޝާހިދު ޝުކުރުއަދާކުރެއްވި އެވެ.\n"ހިސާބު ޖައްސަވާ ބޭފުޅުންނަށް އެނގިވަޑައިގަންނަވާނެ 0.01 ޕަސެންޓުގެ [އިންޓްރެސްޓް ރޭޓަކާ އެކު] ލޯނެއް ދިނީމައި، ފައިސާގެ ގޮތުން ބަލައިފިއްޔާ، 15 އަހަރު ދުވަހުން ހިސާބު ޖަހާލީމައި އެއީ އެހީއެއްކަން،" މިނިސްޓަރު ވިދާޅުވި އެވެ.\nމިއީ ކޮވިޑް-19 އާ ދެކޮޅަށް ސަރުކާރުން ކުރަމުން އަންނަ މަސައްކަތަށް އެއްބާރުލުން ދިނުމުގެ ގޮތުން ޖަޕާނު ސަރުކާރުން ދިން ލޯނެކެވެ.\nJapan in dhey scholarship thakuge ehbasuvumugai soikoffi\nކޮވިޑް-19 ގެ ސަބަބުން ކުރިމަތިވެފައިވާ ދަތިކަމާ ގުޅިގެން، ޔުނިސެފު މެދުވެރިކޮށް 356،400 ޑޮލަރުގެ އެހީއަކާއި ރެޑް ކްރެސެންޓް މެދުވެރިކޮށް 185،000 ޑޮލަރުގެ އެހީއެއް އަދި ޔޫއެންޑީޕީ މެދުވެރިކޮށް 1.4 މިލިއަން ޑޮލަރުގެ އެހީއެއް ވެސް ޖަޕާނުން ވަނީ މީގެ ކުރިން ރާއްޖެއަށް ދީފަ އެވެ. އަދި އަންނަ އަހަރުން ފެށިގެން ކޮންމެ އަހަރަކު، މަތީ ތައުލީމު ހާސިލްކުރަން ހަ ދިވެހި ދަރިވަރުން ޖަޕާނަށް ފޮނުވަން ވެސް އެ ގައުމުން ވަނީ މި މަހު ކުރީކޮޅު އެއްބަސްވެފަ އެވެ. އެގޮތުން، ކުރިއަށް އޮތް ހަތަރު އަހަރު ތެރޭގައި 24 ކުއްޖަކަށް މި ފުރުސަތު ދޭނެ އެވެ.\nއިތުރު ލިޔުންތައް ޖަޕާން އަބްދުﷲ ޝާހިދު، ފޮރިން މިނިސްޓަރު ރާއްޖެ-ޖަޕާން ބޭރުގެ އެހީ


BREAKING: Mi Sarahahdhugai Ufedhunu Kolhigandu Ge Baaru Gadha Vehjje - Vaguthu\nއަރަބި ކަނޑުގައި އުފެދުނު ކޮޅިގަނޑު ބާރުގަދަ ކޮޅިގަނޑަކަށް ބަދަލުވެއްޖެ އެވެ.\nމި ކޮޅިގަނޑު ތޫފާނަކަށް ބަދަލުވުމުން ދީފައިވާ ނަމަކީ ޓައުޓްޓައި އެވެ. މިއީ މިޔަންމާ އިން އެ ލިސްޓަށް ހުށަހަޅާފައިވާ ނަމެކެވެ.\nމި ކޮޅިގަނޑު ތޫފާނަކަށް ބަދަލުވާނެ ކަމަށް ލަފާ ކުރެވެނީ ރާއްޖެ ގަޑިން މިރޭ ފަތިހު 5:00 ގައެވެ. އަދި މި ތޫފާން ބާރުގަދަ ތޫފާނަކަށް ބަދަލުވާނެ ކަމަށް ލަފާ ކުރެވެނީ މިއަދު ހަވީރު ރާއްޖެ ގަަޑިން 17:00 ގައެވެ.\nއަދި މި ތޫފާންގެ އަސަރު މި މަހުގެ 18 ވަނަ ދުވަހާއި ހަމައަށް ދެމިގެންދާއިރު، އެންމެ ބާރުގަދަވާނެ ކަމަށް ލަފާ ކުރެވެނީ އެ ދުވަހުގެ ފަތިހު 5:00 ގައެވެ. ތޫފާނުގެ ބާރުމަޑުވާނެ ފަށާނީ އެ ދުވަހު ހަވީރު 17:00 ގައެވެ.\nމި ތޫފާން އެންމެ ބާރު މިނުގައި ދެ ދުވަސް ވަންދެން އިންނާނެ ކަމަށް ބެލެވެއެވެ.\nއިންޑިއާގެ މޫސުމާއި ބެހޭ ގައުމީ އިދާރާއިން ބުނީ، ތޫފާން ދަތުރު ކުރަނީ އިންޑިއާގެ ގުޖްރާތާއި ދިމާލަށް ކަމަށެވެ.\nމި ކޮޅިގަނޑު ތޫފާނަކަށް ބަދަލުވުމުން ވައިޖެހޭނީ 80-70 ކިލޯ މީޓަރުގެ ބާރުމިނުގައެވެ. އަދި ވިލާގަނޑުގައި 90 ކިލޯމީޓަރަށް ވައިގަދަވާނެ ކަމަށް ލަފާ ކުރެވެއެވެ. އަދި ތޫފާން ބާރުގަދަ ތޫފާނަކަށް ބަދަލުވުމުން ގަޑިއަކު 95 ކިލޯމީޓަރާއި 105 ކިލޯމީޓަރާއި ދެމެދުގެ ބާރުމިނުގައި ވައިގަދާވެނެ އެވެ. އަދި ވިލާގަނޑުގައި 115 ކިލޯމީޓަރަށް ވައިގަދަވާނެ އެވެ.\nމި މަހުގެ 16 ވަަނަ ދުވަހު ފަތިހު ވިލާގަނޑުގައި ވައި ޖެހޭނެ ކަަމަށް ލަފާ ކުރެވެނީ 150 ކިލޯމީޓަރު ބާރުމިނުގައެވެ. އަދި ހަމަ އެ ދުވަހުގެ ހަވީރު 160 ކިލޯމީޓަރަށް ވައި ޖެހޭނެއެވެ.\nމި މަހުގެ 17 ވަނަ ދުވަހު 175-165 ކިލޯމީޓަރުގެ ބާރުމިނުގައި އަދި 18 ވަނަ ދުވަހު ވެސް 175 ކިލޯމީޓަރަށް ވިލާގަނޑުގައި ވައިޖެހޭނެއެވެ.\nސައިންސްވެރިން ލަފާކުރަނީ މި ތޫފާންވެގެން ދާނީ ކައިރި މާޒީއެއްގައި އިންޑިއާއަށް އަރާ އެންމެ ބާރުގަދަ ތޫފާނަށް ކަމަށެވެ.\nއަދި މި ތޫފާން ޕާކިސްތާނަށް އަރައިފިނަމަ ވެގެން ދާނީ 1999 ވަނަ އަހަރަށްފަހު އެ ގައުމަށް އަރާ އެންމެ ބާރުގަދަ ތޫފާނަށެވެ.\nމި ތޫފާންގެ ސަބަބުން ލަންކާވެސް މޫސުން ގޯސްވެފައިވާއިރު، ރާއްޖޭގެ މޫސުމާއި ބެހޭ ގައުމީ އިދާރާއިން ބުނީ، މި ތޫފާންގެ ސީދާ އަސަރު ރާއްޖެއަށް ނުކުރާނެ ކަމަށެވެ.


Maruvaan beynun nuvaathee gaburu gandukoffi | Mihaaru\nއިނގިރޭސި ވިލާތުގައި ފުރަތަމަ ފަހަރަށް ކުޑަ ކުއްޖަކު ކްރަޔޯޖެނިކަލީ ގަނޑުކޮށް ވަނީ ބަހައްޓާފައި\n22 ނޮވެމްބަރ 2016 - 06:16 12 comments\nވަރަށް ނާދިރު ވައްތަރެއްގެ ކެންސަރެއް ޖެހިގެން އިނގިރޭސި ވިލާތުގައި މަރުވި 14 އަހަރުގެ އަންހެންކުއްޖެއްގެ ހަށިގަނޑު ވަޅުލުމުގެ ބަދަލުގައި ގަނޑުކޮށްފި އެވެ. "ކްރައިޔޯޖެނިކަލީ ފްރޯޒަން" ކޮށްފައި މި ކުއްޖާގެ ހަށިގަނޑު ބާއްވަން ނިންމާފައި ވަނީ އެ ކުއްޖާ އަށް ޖެހިފައިވާ ބައްޔަށް އެތައް ސަތޭކަ އަހަރެއް ފަހުން ވެސް ފަރުވާއެއް ހޯދި އެނބުރި ދުނިޔެއަށް އާދެވިދާނެ ގޮތެއް ވެދާނެ ކަމަށް ބުނެ ކޯޓަށް ހުށަހެޅުމުން ކޯޓުން ދިން ހުއްދައެއްގެ ދަށުންނެވެ.\nހައި ކޯޓުގެ ފަނޑިޔާރުން މި ކުއްޖާ ފޮނުވި ލިޔުމުގައި ވަނީ ގިނަ ދުވަހު ދުނިޔޭގައި ހުރުމުގެ "ފުރުސަތެއް" ބޭނުންވެގެން އެ ކުއްޖާ ހެދި ރިސާޗްތަކުން އެނގިފައި ވަނީ ކްރަޔޯނިކްސް ޕްރޮސެސް އަކީ އޮތް ހަމަ އެކަނި އުންމީދު ކަމަށެވެ. މި ޕްރޮސެސް މެދުވެރިކޮށް އިންސާނާގެ ހަށިގަނޑު ގަނޑުކޮށްފައި ލިކުއިޑް ނައިޓްރޯޖަންގެ ތެރޭގައި ބަހައްޓަ އެވެ. މެޑިކަލް ސައިންސް ތަރައްގީވެ މިފަދަ މީހުންނަށް ކޮންމެވެސް ދުވަހަކުން އަލުން ދިރުމެއް ލިބިދާނެ ކަމުގެ ހަގީގަތެއް ނެތް ހުވަފެންތަކެއް ދެކޭ މީހުން އުޅެ އެވެ.\nމި ކުއްޖާގެ މި އެދުމަށް އޭނާގެ މަންމަ ތާއީދުކުރި ނަމަވެސް އޭނާގެ ބައްޕަ އެކަމާ ވަރަށް ދެކޮޅެވެ. އެހެންވެ އޭނާ މަރުވުމަށްފަހު ހަށިގަނޑު މަންމައާ ހަވާލުކުރުމަށާއި މަންމައަށް ފެންނަ ގޮތަކަށް ކަންތައްކުރުމުގެ ކޯޓު އަމުރަކަށް ކުއްޖާ އެދުނެވެ.\nމި ކުއްޖާގެ މައިންބަފައިން ކުއްޖާ ވަރަށް ކުޑައިރު ވަނީ ވަރިވެފަ އެވެ. ކުއްޖާ އުޅެނީ މަންމައާ އެކުގަ އެވެ. ކުއްޖާގެ ބައްޕަ އަށް ވެސް ވަނީ ކެންސަރު ޖެހިފަ އެވެ. އޭނާ ބުނަނީ ދަރިފުޅުމުގެ އުމުރުން ފަސް އަހަރުން ފެށިގެން މަންމަ އުޅެނީ ދަރިފުޅު ފޮރުވައިގެން ކަމަށެވެ.\nކުއްޖާގެ ބައްޕަ ބުނަނީ ކުއްޖާ އެހާ ބަލިކޮށް އޮއްވާ އެ ކުއްޖާ ކޮންމެވެސް ޒަމާނަކުން އަލުން ދުނިޔެއަށް އުޅެވިދާނެ ކަމުގެ ހަގީގަތެއް ނެތް އުންމީދުތަކެއް ކޮންމެވެސް ބަޔަކު ދިނީ ކަމަށެވެ. މިއީ އެފަދަ ގޮތަކަށް ކުއްޖާ ވަޅުނުލާ ގަނޑުކުރަން އެދެން މެދުވެރިވި ސަބަބު ކަމަށް ކުއްޖާގެ ބައްޕަ ގަބޫލުކުރެ އެވެ.\nކުއްޖާ މަރުވުމުން އޭނާ އެދުނު ފަދައިން އެމެރިކާގެ ސެންޓަރަކަށް ގެންގޮސް 2-3 ހަފުތާ ވަންދެން ލިކުއިޑް ނައިޓްރޯޖަންގައި ގަނޑުކުރުމަށް ފަހު މިކަމަށް ޚާއްސަ ތާނގީއެއްގައި ވަނީ ބަހައްޓާފަ އެވެ. މިއީ އެ ސެންޓަރުގައި މިގޮތަށް ގަނޑުކޮށްފައިވާ 144 ވަނަ ގަބުރެވެ.\nމިކަމާ ދެކޮޅުހަދަމުން ކުއްޖާގެ ބައްޕަ ބުނެފައި ވަނީ ބޮޑު އަގެއް ދީގެން ކުއްޖާގެ ހަށިގަނޑު ގަނޑުކޮށްފައި ބަހައްޓާފައި ވާއިރު އެގޮތަށް އެ ހަށިގަނޑު ހުންނާނީ ކިހާ ދުވަހެއްކަމުގެ ޔަގީންކަމެއް ވެސް ނެތް ކަމަށެވެ. އޭނާ ބުނި ގޮތުގައި މިއީ ބަޔަކު ފައިސާ ހޯދަން ކުރާ އެއްވެސް ކަހަލަ އުންމީދެއް ނެތް ކަމެކެވެ.\nކުއްޖާގެ މަންމަ އާއި އާއިލާއިން ބުނަނީ ކުއްޖާގެ ބައްޕަ މިކަމަށް އެއްބަސް ނުވަނީ މުސްލިމަކަށް ވާތީ ކަމަށެވެ. އާއިލާ އިން މިހެން ބުނި ނަމަވެސް މިގޮތަށް ހަށިގަނޑު ބަހައްޓައިގެން އެއްވެސް ޒަމާނަކުން އަލުން އަނބުރާ ދުނިޔެއަށް އާދެވިދާނެ ކަމަކަށް މެޑިކަލް ސައިންސް ދަންނަ އެއްވެސް ސައިންސްވެރިއަކު ގަބޫލެއް ނުކުރެ އެވެ. ނަމަވެސް މިއީ ވިޔަފާރިއަކަށް ބަޔަކު މީހުން ކުރާ ކަމަކަށް ވާތީ ފައިސާ ހުރި މަހުޖަނުން މިފަދަ ކަންކަމަށް ޝައުގުވެރި ވަނީ ކަމަށް ތަޖުރިބާކަރުން ބުނެފައިވެ އެވެ.\nއިނގިރޭސި ވިލާތުގެ ނޫސްތަކުން ބުނާ ގޮތުގައި ކުއްޖާގެ ހަށިގަނޑު މިގޮތަށް ބަހައްޓަން ގިނަ އަދަދަަކަށް ފައިސާ ބޭނުންވާތީ ކުއްޖާގެ މަންމަ ފަރާތު މާމަ އާއި ކާފަ އެ މީހުންގެ ގެ ވިއްކާލައިގެން އެކަމަށް ވަނީ ފައިސާ ހޯދައިފަ އެވެ.\nއިތުރު ލިޔުންތައް ސިއްހަތު މަރު ކެންސަރު އިގިރޭސިވިލާތް


"ވަން ސްޓޮޕް އެޑްމިޝަން" މަތީ ތަޢުލީމަށް ކިޔަވަން ބޭނުންވާ ދަރިވަރުންނަށް ފަހި ފުރުޞަތެއް "ވަން ސްޓޮޕް އެޑްމިޝަން" މަތީ ތަޢުލީމަށް ކިޔަވަން ބޭނުންވާ ދަރިވަރުންނަށް ފަހި ފުރުޞަތެއް\n"ވަން ސްޓޮޕް އެޑްމިޝަން" މަތީ ތަޢުލީމަށް ކިޔަވަން ބޭނުންވާ ދަރިވަރުންނަށް ފަހި ފުރުޞަތެއް\nދިވެހި ރާއްޖޭގެ ޤައުމީ ޔުނިވަރސިޓީގެ މަރުކަޒީ އިދާރާ، ފޮޓޯ-ޕީއެސްއެމް\nމަތީ ތަޢުލީމުގެ ދާއިރާއިން ދިވެހިރާއްޖޭގެ ޤައުމީ ޔުނިވަރސިޓީގައި ހުރި ފުރުޞަތު އަންގައިދީ، ކޯސްތަކަށް ކުރިމަތިލާން ބޭނުންވާ ފަރާތްތަކަށް އެ ފުރުޞަތު ފަހިކޮށްދިނުމުގެ ގޮތުން ޙާއްސަ ހަރަކާތެއް ބޭއްވުމަށް އެ ޔުނިވަރސިޓީން ނިންމައިފިއެވެ.\n"ވަން ސްޓޮޕް އެޑްމިޝަން" ގެ ނަމުގައި ބާއްވާ މި ހަރަކާތް އޮންނާނީ މާދަމާ ހަވީރު 4:00 ން 6:00 އަދި ރޭގަނޑު 8:00 އިން 10:00 އަށް ޤައުމީ ޔުނިވަރސިޓީގެ މަރުކަޒީ އިދާރާގެ ގޯތިތެރޭގައެވެ. މި ހަރަކާތުގައި ޤައުމީ ޔުނިވަރސިޓީން މަތީ ތަޢުލީމު ހާސިލުކުރުމަށް ހުޅުވާލާފައިވާ ފުރުސަތުތަކާއި އޮގަސްޓު މަހު ޔުނިވަރސިޓިން ފަށާ ކޯސްތަކުގެ ތެރެއިން ޖާގަހުރި ކޯސްތަކަށް އެޕްލިކޭޝަން ފޯމް ބަލައިގަނެ، ޝަރުތު ފުރިހަމަވާ ފަރާތްތަކަށް ޖާގަ ކަށަވަރުކޮށްދިނުމުގެ މަސައްކަތްވެސް ކުރިއަށްދާނެކަމަށް ޤައުމީ ޔުނިވަރސިޓީން ބުނެއެވެ.\nމީގެ އިތުރުން އެޕްލިކޭޝަން ފޯމް ހުށަހަޅާ ފަރާތްތަކުގެ ތެރެއިން ސެޓްފިކެޓްތައް އެޓެސްޓު ކުރުމަށް ބޭނުންވާ ފަރާތްތަކަށް، ސެޓްފިކެޓްތައް އެޓެސްޓު ކޮށްދިނުމުގެ ޚިދްމަތްވެސް މި ހަރަކާތުގެ ތެރޭގައި ފޯރުކޮށްދެވޭނެއެވެ.\nވަން ސްޓޮޕް އެޑްމިޝަންގެ ހަރަކާތްތައް މާލޭގެ އިތުރުން ޤައުމީ ޔުނިވަރސިޓީގެ އަތޮޅުތަކުގެ ކެމްޕަސްތަކުގައިވެސް ހިންގުމަށް އެމް.އެން.ޔޫއިން ވަނީ ނިންމާފައެވެ. އެގޮތުން ގަމު ކެމްޕަހާއި ތިނަދޫ ކެމްޕަހުގައި ހޮނިހިރު ދުވަހުގެ ހަވީރު 4:00 އިން 6:00 އަށް ޔުނިވަރސިޓީގެ ކޯސްތަކުގެ މަޢުލޫމާތު ފޯރުކޮށްދީ، އެޕްލިކޭޝަން ބަލައިގަނެ، ޖާގަ ކަށަވަރުކޮށްދިނުމުގެ މަސައްކަތްތައް ކުރިއަށްދާނެކަމަށް ޤައުމީ ޔުނިވަރސިޓީން ބުނެއެވެ.\nދިވެހިރާއްޖޭގެ ޤައުމީ ޔުނިވަރސިޓީގެ މިއަހަރުގެ ދެވަނަ ސެމިސްޓަރގެ ކިޔެވުން ފެށުމަށް ހަމަޖެހިފައިވަނީ އޮގަސްޓުމަހުގެ4ވަނަ ދުވަހުއެވެ. އަދި ޔުނިވަރސިޓީގެ ކޯސްތަކަށް މުޅިން އަލަށް ހޮވިފައިވާ ފަރާތްތަކުގެ އޮރިއެންޓޭޝަން ޕްރޮގްރާމުތައް މިމަހުގެ 28 ވަނަ ދުވަހު ފެށޭނެއެވެ. ދިވެހިރާއްޖޭގެ ޤައުމީ ޔުނިވަރސިޓީގެ އެކި ކޯސްތަކުގައި 7000 އަށްވުރެ ގިނަ ދަރިވަރުން އަންނަނީ ތަޢުލީމު ޙާސިލުކުރަމުންނެވެ.\nކުރިނބީ ސްކޫލްގެ "ރަންޔޫބިލް ރަން" ބާއްވައިފި\nޗުއްޓީއާ ދިމާކޮށް އެމް.އެމް.އައިއިން ކުރިއަށްގެންދާ ކޯސްތަކަށް ކުރިމަތިލުމުގެ ފުރުސަތު ހުޅުވާލައިފި\nހިލޭ ޑިގްރީއަށް ކިޔަވާ ދަރިވަރުންގެ ފީ ދަރިވަރުންނަށް ދޫކުރާގޮތަށް ހަމަޖައްސައިފި


SunOnline: Local Council Inthihaabu: 83 Candidate aku nan nagaifi, Ginaee MDP\n83 ކެންޑިޑޭޓަކު ނަން ގެންގޮސްފި، ގިނައީ އެމްޑީޕީ\nއަހުމަދު ޖައިޝަން 19 Nov 2020, 09:24\nމިއަހަރު މީގެކުރީން ބާއްވަން އުޅުނު ލޯކަލް ކައުންސިލް އިންތިހާބު 2020 ގެ އެޕްލިކޭޝަން ފޯމް ބަލައިގަތުން -- ސަން ފޮޓޯ / އަހްމަދު ސައީދު\nލޯކަލް ކައުންސިލްތަކުގެ އިންތިހާބާއި އަންހެނުންގެ ތަރައްގީއަށް މަސައްކަތްކުރާ ކޮމިޓީގެ އިންތިހާބަށް ކުރިމަތިލާފައިވާ ކެންޑިޑޭޓުންގެ ތެރެއިން އިތުރު 15 ކެނޑިޑޭޓެއްގެ ނަން އަނބުރާ ގެންގޮސްފި އެވެ.\nއިލެކްޝަންސް ކޮމިޝަން (އީސީ) އިން ބުނެފައިވަނީ މިފަހަރު ނަން އަނބުރާ ގެންދިޔަ ކެނޑިޑޭޓުންގެ ތެރެއިން ފަސް ކެނޑިޑޭޓުންނަކީ ކައުންސިލު އިންތިހާބުގެ އަންހެނުންނަށް ހާއްސަ ގޮނޑިއަށް ކުރިމަތިލާފައިވާ ކެނޑިޑޭޓުން ކަމަށެވެ. އަދި އަށް ކެނޑިޑޭޓުންނަކީ ކައުންސިލަށް ކުރިމަތިލާފައިވާ ކެނޑިޑޭޓުންނަށް ވާއިރު ބާކީ ދެ ކެނޑިޑޭޓުންނަކީ އަންހެނުންގެ ތަރައްގީއަށް މަސައްކަތްކުރާ ކޮމިޓީއަށް ކުރިމަތިލާފައިވާ ދެ ކެނޑިޑޭޓުން ކަމަށް އީސީއިން ބުނެ އެވެ.\nނަން އަނބުރާ ގެންދިޔަ ކެނޑިޑޭޓުންގެ ތެރޭގައި ގިނައީ އެމްޑީޕީ ކެނޑިޑޭޓުންނެވެ. އެގޮތުން އެމްޑީޕީގެ އަށް ކެނޑިޑޭޓެއް ވަނީ ނަން އަނބުރާ ގެންގޮސްފައެވެ. ދެން ނަން އަނބުރާ ގެންދިޔަ ކެނޑިޑޭޓުންގެ ތެރޭގައި ޕީޕީއެމްގެ ހަތަރު ކެނޑިޑޭޓުންނާއި އަމިއްލަ ގޮތުން ކުރިމަތިލީ ދެ ކެނޑިޑޭޓުންގެ އިތުރުން ޖުމްހޫރީ ޕާޓީގެ ކެނޑިޑޭޓެއް ހިމެނެ އެވެ.\nކައުންސިލް އިންތިހާބުން ޖުމްލަ 83 ކެނޑިޑޭޓެއްގެ ނަން މިހާރު ނަގާފައިވާއިރު އެއާއެކު ކައުންސިލް އިންތިހާބުގައި ވާދަކުރާ ކެންޑިޑޭޓުންގެ ގޮތުގައި މިވަގުތު ތިބީ 2،307 މީހެކެވެ. އަދި އަންހެނުންގެ ތަރައްގީއަށް މަސައްކަތް ކުރާ ކޮމެޓީގެ އިންތިހާބުގައި ވާދަކުރާ 1785 ފަރާތެކެވެ.\nލޯކަލް ކައުންސިލްތަކުގެ އިންތިހާބުގެ ހާއްސަ ގާނޫނު 2020ގެ ތިންވަނަ މާއްދާގެ (ށ) ދަށުން، ކެންޑިޑޭޓުންގެ ނަން އަނބުރާ ގެންދިއުމުގެ ފުރުސަތު ހުޅުވާލީ މިދިޔަ ޖޫން މަހުގެ 23 ގައެވެ.\nއަންނަ މާޗް ހަ ވަނަ ދުވަހު ކައުންސިލް އިންތިހާބު ބޭއްވުމަށް މިހާރު އަންނަނީ ތައްޔާރީތައް ވަމުންނެވެ.\nއީސީއާއި ޕާޓީތަކުން އެދެނީ ކަރަންޓީނުގެ ގަވާއިދަށް ލުޔެއް\nއެޗްޕީއޭ އިން އިންތިހާބާ ބެހޭ ގައިޑްލައިން ފޮނުވައިފި


Ras Online - ކޮވިޑް-19: ރާއްޖެއިން މިއަދު ޕޮޒިޓިވްވީ 25 މީހުން\nކޮވިޑް-19: ރާއްޖެއިން މިއަދު ޕޮޒިޓިވްވީ 25 މީހުން\nމާޝާ މިދުހަތު 29 އޮކްޓޯބަރު 2020\nކޯވިޑް-19 އަށް ރާއްޖެއިން 25 މީހުން ޕޮޒިޓިވްވެ 48 މީހުން ބަލިން ރަނގަޅު ވެއްޖެއެވެ.\nއެޗްޕީއޭގެ ތަފާސް ހިސާބުތައް ދައްކާގޮތުން ރާއްޖެއިން ވޭތުވެދިޔަ 24 ގަޑިއިރުގެ ތެރޭގައި ރާއްޖެއިން ބައްޔަށް ޕޮޒިޓިވްވި މީހުންނާއެކު ބަލިޖެހުނު މީހުންގެ ޖުމްލަ އަދަދު ވަނީ 11،616 އަށް އަރާފައެވެ. ރާއްޖެއިން ވޭތުވެދިޔަ 24 ގަޑިއިރުގެ ތެރޭގައި ކޯވިޑް-19 އަށް ޕޮޒިޓިވް ވި މީހުންގެ ތެރޭގައި ހިމެނެނީ 16 ދިވެހިންނާއި 09 ބިދޭސީންނެވެ.\nއެޗްޕީއޭއިން އާންމުކޮށްފައިވާ ހިސާބުތަކަށް ބަލާއިރު އިއްޔެ އިރުއޮއްސި 6:00 އިން މިއަދު އިރުއޮއްސި 6:00 އަށް ބަލިޖެހިފައި ތިބި މީހުންގެ އަދަދު އުޅެނީ 839 ގައެވެ. ވޭތުވެދިޔަ 24 ގަޑިއިރުގެ ތެރޭގައި ބައްޔަށް ޕޮޒިޓިވް ވި މީހުންގެ ތެރޭގައި ހިމެނެނީ ގްރޭޓަރ މާލެ ސަރަހައްދުން ޕޮޒިޓިވްވި 16 މީހަކާއި އެހެނިހެން ސަރަހައްދު ތަކުން ޕޮޒިޓިވްވި 09 މީހުންނެވެ.\nއެޗްޕީއޭ ގެ ތަފާސްހިސާބުން ދައްކާގޮތުން މިވަގުތު ހޮސްޕިޓަލްގައި އެޑްމިޓްކޮށްގެން ފަރުވާދެމުން ގެންދަނީ 52 މީހުންނަށެވެ. އެޗްޕީއޭއިން ބުނީ ކޯވިޑަށް ޓެސްޓްކުރުމަށް ރާއްޖޭގައި ވޭތުވެދިޔަ 24 ގަޑީއިރުގެ ތެރޭގައި 1،470 ސާމްޕަލް ނަގާފައިވާ ކަމަށެވެ. އަދި މިވަގުތު އައިސޮލޭޝަންގައި ތިބީ 269 މީހުންނެވެ.\nވޭތުވެދިޔަ 24 ގަޑިއިރުގެ ތެރޭގައި 48 މީހަކު މިބަލިން ރަނގަޅުވެފައިވާއިރު، މިހާތަނަށް ރާއްޖެއިން ބަލިޖެހުނު މީހުންގެ ތެރެއިން 10،733 މީހުންވަނީ ބަލިން ރަނގަޅުވެފައެވެ.\nކޯވިޑް-19 ގައި ރާއްޖެއިން މިހާތަނަށް 37 މީހަކު ވަނީ މަރުވެފައެވެ.


އެމްޖޭއެމްގެ ރީޑިންގ ކޭމްޕް ވަރަށް ކާމިޔާބު: ޒިދުނާMikal News\nއެމްޖޭއެމްގެ ދަރިވަރުން އައްޓްޑޯރ މަސައްކަތެއްގައި. ފޮޓޯ: އެމްޖޭއެމް\nއެމްޖޭއެމްގެ ރީޑިންގ ކޭމްޕް ވަރަށް ކާމިޔާބު: ޒިދުނާ\n4 މާރިޗު 2016, 12:45 |\nއެމްޖޭއެމްގައި މިއަހަރު ބޭއްވި ރީޑިން ކޭމްޕް ވަރަށް ކާމިޔާބު ކަމަށް އެސްކޫލުގެ ޑެޕިއުޓީ ޕްރިންސިޕްލް ޒިދުނާ ވަހީދު ވިދާޅުވެއްޖެއެވެ.\nއިއްޔެ ހަވީރު 4ން 6ށް އެސްކޫލުގައި ކުރިޔަށް ގެންދިޔަ ރީޑިން ޕްރޮގުރާމަށް ދަރިވަރުންނާއި ބެލެނިވެރިންގެ ވަރަށް ބޮޑު އެއްބާރުލުމެއް ލިބިފައިވާކަމަށް، ޒިދުނާ ވިދާޅުވިއެވެ.\nއެމްޖޭއެމްގެ ރީޑީންް ކޭމްޕް އަމާޒު ކުރެވިފައި ވަނީ އެސްކޫލުގެ ދަރިވަރުންގެ މެދުގައި ފޮތްކިޔުމުގެ އާދަ އިތުރުކުރުމުގެ ގޮތުންނެވެ. އިއްޔެގެ ޕްރޮގްރާމުގައި އެސްކޫލުގެ ގާތްގަޑަކަށް ހުރިހާ ދަރިވަރުން ބައިވެރި ވެފައި ވެއެވެ. މިޕްރޮގްރާމު ފެށުމުގެ ކުރިން ދަރިވަރުންނަށް ރީޑިން ކޭއްމްޕެއް ބާއްވައި ރީޑިން ޕްރޮގްރާމަށް ކުދިން އަހުލުކުރުވާފައި ވެއެވެ.\nރީޑީން ކޭމްޕްގައި ގްރޭޑް ކުުދިންނަށް9ސްޓޯލް އަދި ޕްރީސްކޫލް ކުދިންނަށް ޚާއްސަ5ސްޓޯލެއް ބަހައްޓާފައިވެއެވެ. ގްރޭޑް ކުދިން ޕްގްރާމުގައި ބައިވެރިވާ ހިސާބުން، ކިޔުމުގެ މަސައްކަތުގެ ތާވަލެއް ހަވާލުކޮށް، އަދި ކޮންމެ ސްޓޯލަކަށް ދަރިވަރުން ޒިޔާރަތްކޮށް މަސައްކަތް ފުރިހަމަ ކުރާގޮތަށް ރާވާލައިފައިވެއެވެ. ހުރިހާ މަސައްކަތެއް ފުރިހަމަ ކުރުމުން ދަރިވަރުންނަށް ހަދިޔާއަކާއި ސެޓްފިކެޓެއް އަދި ބެޖެއް ދެވުނެވެ. މީގެ އިތުރުން ޕްރިސްކޫލް ދަރިވަރުން ،އެކުދިންނަށް ޚާއްސަ ކުރެވިފައިވާ5ސްޓޯލުގެ މަސައްކަތުގައި ބައިވެރިވުމުން ޕާޓިސިޕޭޝަން ސެޓްފިކެޓެއް ދެވުނު ކަމަށް ޑެޕިއުޓީ ޕްރިންސިޕަލް ވިދާޅުވިއެވެ.\n“އަޅުގަޑުމެން ހުރިހާ ޓީޗަރުންނާއި ދަރިވަރުން ވެސް މިތިބީ ވަރަށް ހިތްހަމަޖެހިފައި. ބެލެނިވެރިން ދަރިވަރުން ގޮވައިގެން ސްކޫލަށް ވަޑައިގެން ދެއްވި އެއްބާރު ލެއްވުމަށް ސުކޫލްގެ ފަރާތުން ވަރަށް ބޮޑަށް ޝުކުރު އަދާކުރަން” ޒިނުދާ ވިދާޅުވިއެވެ.\nފުވައްމުލަކުގައި މިހާރު އެއް ސެޝަނަށް ކުރިޔަށް ގެންދާ ސްކޫލެކެވެ. މިހަރަކާތަށް ހުރިހާ ޚަރަދެއް ވެސް ކޮށްފައި ވަނީ ސްކޫލުގެ ބަޖެޓުންނެވެ.


Ras Online - މާލޭ މައްޗަންގޮޅީ މާވެޔޮ\nމާލޭ މައްޗަންގޮޅީ މާވެޔޮ\nމުޙައްމަދު ނާޖިހް 8 މޭ 2020 - 13:43\nމާލޭގެ މުސްކުޅި ޗާޓުނުން މާވެޔޮ އޮތް ތަން\nވެވަކީ މީހުން އެރި ފެންވަރައި ހެދުމަށް ކޮނެ ތިލަވަތްގާ އަޅައި ކައިރި ހަދައިފައި ހުންނަ ފެންފެންގަނޑަށް ކިޔާ ނަމެކެވެ. މިކަހަލަ ފެންފެންގަނޑު ގިނައިން ހުންނަނީ ދޫނިފަތްލާފައެވެ. އަދި ވެވަށް އެރެން ހަރުފަތެއް ނުވަތަ ހަރުފަތްތަކެއް ހުންނާނެއެވެ.\nއިހުގައި ދިވެހިރާއްޖޭގެ ވަރަށް ގިނަ ރަށްރަށުގައި ވެވުތައް ނުވަތަ ވެޔޮތައް ހުއްޓެވެ. އެންމެ ގިނަ ވެވުހުރީ ފުވައްމުލަކާއި އައްޑުއަތޮޅާއި ހުވަދުއަތޮޅު ގައެވެ. އެއަށްފަހު މާލޭގައެވެ. ދެން ހުރި އަތޮޅުތަކުގައި ހުރިލެއް ނިސްބަތުން މަދެވެ. 1921 ވަނަ އަހަރުގެ ބޯހިމެނި ހިސާބުތައް ބުނާ ގޮތުން މުޅި ދިވެހިރާއްޖޭގައި ޖުމްލަ 1880 ވެވު ހުއްޓެވެ. މީގެ ތެރެއިން 1664 ވެވު ހުރީ ކުރިން މިދެންނެވި ދެކުނުގެ3އަތޮޅުގައްޔާއި މާލޭގައެވެ. މިގޮތުން ފުވައްމުލަކުގައި އެކަނިވެސް 426 ހުއްޓެވެ. އަދި އައްޑޫގައި 567 ވެވު ހުރިއިރު ހުވަދޫގައި 594 ވެވު ހުއްޓެވެ. މާލޭގައި ހުރި ކަމަށް އޮތީ 77 ވެވެވެ. ބާކީ ހުރި އަތޮޅުތަކުގައި ހުރީ ޖުމްލަ 216 ވެވެވެ.\nމިތަނުން ގިނަ ވެވުތައް، ޚާއްޞަކޮށް އާއްމު ރައްޔިތުން ބޭނުންކުރަން ރަށުގެ އެތަން މިތަނުގައި ހުރި ވެވުތައް ފަސްއަޅައި ފޮރުވާލެވުނީ 1930 ގެ އަހަރުތަކުގެ ތެރޭގައި ފާސްކުރެވުނު ގާނޫނެއްގެ ދަށުންމެވެ. އޭގެ ފަހުން 1952 ގައި ވަރލްޑް ހެލްތު އޯގަނައިޒޭޝަނުން ދިން ލަފައެއްގެ ދަށުން ދިވެހިރާއްޖޭގެ ދެކުނުގައި ހުރި ހުރިހާ ވެވެއްހެން ނަައްތާލެވުނެވެ. އާދެ ގައިންގަޔަށް އަރާ ބަލިތައް ފެތުރުނަ ނުދިނުމަށްޓަކައި އެޅުނު ޚާއްޞަ ފިޔަވަޅެއްގެ ގޮތުންނެވެ.\nކޮންމެއަކަސް ސުރުޚީގައި ލިޔެގެން މިއުޅެނީ މާވެވެއްގެ ވާހަކައެވެ. އާދެ، މާލޭގެ މައްޗަންގޮޅީ އަވަށުގައި އޮތް މާވެވޭ ކިޔުނު ވެވުގެ ވާހަކައެވެ. މިވެވު އޮތީ މިހާރުވެސް މާވެޔޮ މިސްކިތޭ ކިޔާ މަސްޖިދުލް ބަހާއުއްދީނޭ ކިޔުނު މިސްކިތުގެ އިރު އުތުރަށް ވާ ގޮތަށެވެ.\nމާވެވަކީ އެވެވުގެ ނަމުންވެސް ބޮޑު ވެވެއްކަން އެނގެއެވެ. އެއީ ވެވުތައް ހުރި ޒަމާނުގައި މާލޭގައި އޮތް އެންމެ ބޮޑު ވެވެވެ. ގާތްގަނޑަކަށް ހަތަރެސްކަނަށް އޮތް މި ވެވުގެ ކޮންމެ ބިތެއްގެ ދިގުމިނުގައި 75 ވަރަކަށް ފޫޓު ހުއްޓެވެ. ވެވުގެ ވަށައިގެން ތިރި ފާރުބުރިއެއް ހުރެފައި ކޮންމެ ބިތެއްގެ މެދުން ވެވަށް އެރެން ހަރުފަތްބަރިއެއް ހަދާފައި ހުއްޓެވެ.\nދިވެހިރާއްޖޭގެ ތާރީޚު ދިރާސާކުރި އެޗް.ސީ.ޕީ.ބެލް ލިޔެފައިވާ ގޮތުން އެވެވު ހަދާފައި ހުރީ ބުދިސްޓު ފަރުމާއަކަށެވެ. މިގޮތުން އެތަން ވައްތަރީ ސިލޯނުގެ އަނޫރާދަޕޫރާގެ ވެވުތަކާކަމަށްވެސް އޭނާ ލިޔެފައި ވެއެވެ. އަދި އެ ވެވުދޮށުގައި އޭރު ހުރި މާވެޔޮދޮށު މިސްކިތޭ ކިޔުނު މިސްކިތް ހުރި ތަނުގައި އިހު ހުރީ ބުދިސްޓް މޮނާސްޓްރީއެއް ކަމަށް ލަފާކުރެވޭކަމަށްވެސް ބެލް ލިޔެފައިވެއެވެ.\n1922 ގައި ބެލް މާވެޔޮ ދޮށަށް ދިޔައިރު ވެވުގެ ހުޅަނގުގައި ބޭނުންނުކޮށް އޮތް ތިންހަތަރު ހިރިގާ އޮތްކަމަށާއި އެގާތަކުގައި މުސްކުޅި ދިވެހި އަކުރުން ލިޔެފައި ހުރިކަމަށް ބަޔާންކޮށްފައިވެއެވެ. މިގޮތުން މި ގާތަކުގެ އެއް ފުށުގައި "ފަޝްޔަމަ" އޭ ލިޔެފައި އޮތްކަމަށް އޭނާ ލިޔެފައިވެއެވެ. އަދި އޭގެ މާނައަކީ ހުޅަނގު ކަމަށް ބަޔާންކޮށްފައިވެއެވެ. މިޔާ އެންމެ ގާތްކުރާ ބޯދާ ބަހަކަށް ދިވެހިބަސްފޮތުން ފެންނަން އޮތީ ފަކުސަމަ އެވެ. އޭގެ މާނައަކީވެސް ހުޅަނގެވެ. ކޮންމެއަކަސް އެއީ ވެވު ހެދިމީހުން ގާތައް އަތުރަން ފާހަގައަކަށް ލިޔެފައިވާ އެއްޗަކަށް ވެދާނެއެވެ. ބެލްވެސް ލިޔެފައިވަނީ އެގޮތަށެވެ.\nމާވެވާ ބެހޭގޮތުން ލިޔެފައިވާ އެހެން ދުވަސްވީ ލިޔުމަކަށް ފެންނަން އޮތީ އައްސުލްޠާން މުޙައްމަދު ޝަމްސުއްދީން (3) ގެ ދުވަސްވަރުގެ ޔައުމިއްޔާއެވެ. މިގޮތުން ރަދުންގެ 27 ވަނަ އަހަރު (1346 ހ. 1928 މ.) ވަނަ އަހަރު މާވެވުގެ ދޫނިފަތްމަތީން ވަށައިހުރި ބިތާއި ހަރުފަތްތައް ހަލާކުވެ ވެޔޮ ތެރެއަށް ވެލި އެޅި މީހުންނަށް ފެންވަރަން އެރެވޭވަރު ނުވެގެން ސަރުކާރު ހިންގަވަން ތިއްބެވި ބޭފުޅުން ރަދުންނަށް ދެންނެވުމުން ބޮޑުންނާއި މަޝްވަރާކުރައްވައި ބައިތުލްމާލުން ޚަރަދުކުރައްވައިގެން މައްޗަންގޮޅީ މީހުން ލައްވައި ވެވު ހެއްދެވުމަށް ނިންމެވިއެވެ.\nމިގޮތުން ހިޖުރައިން 1346 ވަނަ އަހަރުގެ ޛުލްޙިއްޖާ މަހުގެ 22 ވަނަ ދުވަހު (11 ޖޫން 1928 މ.) ވެވު ހިއްކައިގެން ބެލިއިރު ވެވުގެ ވަށައި ދޫނިފަތުގެ ގިނަ ގަލާއި ފެނުތެރެއިން ވަށައިބިތުގެ އެތެރެފަށުގެ ގިނަ ގާތައް ވަނީ ނެތިގެން ގޮސްފައެވެ.\nދެން ހިޖުރައިން 1347 ވަނަ އަހަރުގެ މުޙައްރަމް މަހުގެ 22 ވަނަ ދުވަހު (10 ޖުލައި 1928 މ.) ސިމެންތިއާއި ވެއްޔާއި އަކިރި އެއްކޮށްގެން ކޮންކްރީޓްކޮށް ވަށައި ދޫނިފަތް އެޅިއެވެ. އެޔަށް ފަހު ފެންމަތީގެ ވަށައި ހަތަރު ބިތާއި ހަތަރު ފަރާތުގެ ހަރުފަތް މުޅީން ނަގައި ސިމެންތި ލައިގެން އުވަޔާއި ވެލިގަލުން އަލުން ރޭނީއެވެ. މި މަސައްކަތް ނިމުނީ ހިޖުރައިން 1347 ވަނަ އަހަރުގެ ރަބީޢުލްއައްވަލް މަހުގެ 26 ވަނަ ދުވަހުއެވެ. އެއީ މީލާދީން 1928 ވަނަ އަހަރުގެ ސެޕްޓެންބަރު މަހުގެ 28 ވަނަ ދުވަހެވެ.\nޝަމްސުއްދީން ރަދުންގެ ދުވަސްވަރުގެ ޔައުމިއްޔާގައި ވާ ގޮތުން މާވެޔޮ ބެހެއްޓެވީ ކޮން ދުވަސްވަރެއްގައި، ކޮން ރަސްކަލެއްކަމެއް ތާރީޚުން އެނގޭކަށް ނެތެވެ.\nލިޔުނީ: މުޙައްމަދު ނާޖިޙު\nމައުލޫމާތު ނެގީ: އެޗް.ސީ.ޕީ.ބެލްގެ މޮނޮގްރާފް، ޝަމްސުއްދީން ރަދުންގެ ދުވަސްވަރުގެ ޔައުމިއްޔާ، 1921 މިތައްވަނަ އަހަރު ދިވެހިރާއްޖޭގެ ބޯހިމެނި ހިސާބުފޮތް، ދިވެހިރާއްޖޭގައި ފައިލޭރިއާ ފެތުރުމާ ގުޅޭގޮތުން 1952 ވަނަ އަހަރު ވަރލްޑް ހެލްތު އޯގަނައިޒޭޝަނުން ނެރުނު ރިޕޯޓު، ކޮލި ހަސަން މަނިކުގެ މާލޭގެ މިސްކިތްތައް، މާލޭގެ މުސްކުޅި ޗާޓު.


Boakoh vaare vehi Mele' fenu thereygai\nފެން ބޮޑުވުމާ ގުޅިގެން ސިފައިން ފެން ހިންދުމުގެ މަސައްކަތް ކުރަނީ\nވެރިރަށް މާލެެއަށް މިރޭ ބޯކޮށް ވާރޭ ވެހި، ބޮޑު ބައެއްގައިި ފެން ބޮޑު ވެއްޖެ އެވެ. އަދި މާލޭގައި ފެން ބޮޑުވެފައިވާ ބައެއް ސަރަހައްދުތަކުގައި ޖަންކްޝަންތަކުން މިރޭ މަގުތަކަށް ނަޖިސް ވެސް ބޭރުވެފައި ވެއެވެ.\nހުއްޓާ ނުލައި މިރޭ މާލެއަށް ދެ ގަޑިއިރެއްހާއިރު ވަންދެން ވާރޭވެހިފައި ވާއިރު މިހާރު ވެސް ކޮންމެވެސް ވަރަކަށް ދަނީ ވާރޭ ވެހެމުންނެވެ. އޭގެ ސަބަބުން މާލޭގެ ގިނަ ސަރަހައްދުތަކެއްގައި ވަނީ ފެން ބޮޑުވެފަ އެވެ. ހާއްސަކޮށް މާފަންނު އަވަށް އެކީގައި ކަހަލަ ގޮތަކަށް ފެން ބޮޑު ވެފައިވެ އެވެ.\nމާފަންނުގައި ވަރަށް ބޮޑަށް ފެން ބޮޑުވެފައިވާއިރު ބައެއް ގޭގެއަށް ވެސް ވަނީ ފެން ވަދެފަ އެވެ. އަދި ބައެއް ސަރަހައްދުތަކުން މާލެއަށް ދަނީ އުދަވެސް އަރުވަމުންނެވެ.\nއެމްއެންޑީއެފްއިން ބުނީ މާލޭގެ އެކި ސަރަހައްދުތަކުގައި ސިފައިން މިހާރު ޕަންޕު ޖަހައިގެން ފެން ހިއްކުމުގެ މަސައްކަތް ކުރަމުން ގެންދާ ކަމަށާއި އައިޖީއެމްއެޗާއި އެސްޓީއޯ ފުށް ގުދަނާއި ވެސްޓް ޕާކް ސަރަަހައްދަުގައި ޕަންޕު ބަހައްޓައިގެން ފެން ހިންދަމުން ގެންދާ ކަމަށެވެ.\nބޯކޮށް ގިނައިރު ވާރޭވެހިއްޖެނަމަ އަބަދުވެސް މާލޭގެ މަގުތަކުގައި ފެންބޮޑުވެފަ އެވެ. އެކަން ހައްލު ކުރުމަށް ގިނަ މަސައްކަތްތަކެއް ކޮށްފައިވީ ނަމަވެސް މިހާތަނަށް ނަތީޖާއެއް ފެނިފައެއް ނުވެއެވެ.\nމޫސުމާ ބެހޭ ގައުމީ އިދާރާއިން ލަފާ ކޮށްފައިވާ ގޮތުގައި ކުރިއަށް އޮތް 24 ގަޑިއިރު ވެސް ރާއްޖެއަށް މޫސުން ގޯސް ވާނެ އެވެ. އަދި ގުގުރުމާއެކު ބޯކޮށް ވާރޭވެހޭނެ ކަމަށް ވެސް ލަފާކޮށްފައި ވެއެވެ. މިހާރު ރާއްޖެއަށް ކުރާ ވިއްސާރައަކީ ރާއްޖެއާ ކައިރީގައި އުފެދިފައިވާ ކޮޅިގަނޑެއްގެ ސަބަބުން ކުރަމުންދާ ވިއްސާރައެކެވެ. އަދި މިއީ ހުޅަނގު މޫސުން ވެސް މެއެވެ.\nއެމްއެންޑީއެފް މޫސުން މޯލްޑިވްސް މިޓިއޮރޮލޮޖިކަލް ސާވިސް + ފެން ބޮޑުވުން\nސިފައިން ނުކުމެ މާލޭ މަގުތަކުން ފެން ހިންދަނީ\nމޫސުން ގޯސްވެ ކަނޑު ދަތުރުކުރާއިރު ސަމާލުވާން އެދެފި


ލިވަޕޫލް ދޫކޮށް މާނޭ ބަޔާނަށް ސޮއިކޮށްފި ލިވަޕޫލް ދޫކޮށް މާނޭ ބަޔާނަށް ސޮއިކޮށްފި\nލިވަޕޫލް ދޫކޮށް މާނޭ ބަޔާނަށް ސޮއިކޮށްފި\nލިވަޕޫލް ދޫކޮށް ސެނެގާލުގެ ފޯވާޑް ސަޑިއޯ މާނޭ ޖަރުމަނުގެ ޗެމްޕިއަން ބަޔާން މިއުނިކަށް ސޮއިކޮށްފިއެވެ.\nއުމުރުން 30 އަހަރުގެ ފޯވާޑް ވަނީ ބަޔާންއާއެކު ތިން އަހަރުގެ އެއްބަސްވުމެއްގައި ސޮއިކޮށްފައެވެ. ލިވަޕޫލުން މާނޭ ބަޔާނަށް ވިއްކާލީ އޭނާގެ އެއްބަސްވުމުގައި ބާކީ އެއް އަހަރު އޮއްވައި، 43 މިލިޔަން ޑޮލަރަށެވެ.\nމީގެ ކުރިން ލިވަޕޫލާއެކު އައު އެއްބަސްވުމެއް ހަދަން މާނޭ ބޭނުންވީ ހަފުތާއަކު 440،000 (ހަތަރު ލައްކަ ސާޅީސް ހާސް) ޑޮލަރު ލިބޭ ގޮތަށެވެ. އެކަމަކު ލިވަޕޫލުން ވަނީ އެ ހުށަހެޅުމަށް ދެކޮޅު ހަދާފައެވެ.\nބަޔާނަށް ބަދަލުވުމަށްފަހު މާނޭ ބުނީ އޭނާއަށް އެހެން ކުލަބުތަކުންވެސް ހުށަހެޅުން ލިބުނު ކަމަށެވެ. އެކަމަކު ބަޔާނަށް ބަދަލުވުން އެއީ މާބޮޑަށް ވިސްނަން ނުޖެހުނު ކަމެއް ކަމަށް މާނޭ ބުންޏެވެ. މާނޭ ބުނީ ބަޔާނާއެކު ގިނަ ކާމިޔާބީތަކެއް ހޯދަން ބޭނުންވާ ކަމަށާއި، އަދި މިއީ އޭނާ ނަގާ ޗެލެންޖެއް ކަމަށެވެ.\nސައުތެމްޓަން ދޫކޮށް 41 މިލިޔަން ޑޮލަރުގެ ފީ އަކަށް 2016 ވަނަ އަހަރު ލިވަޕޫލަށް ބަދަލުވި މާނޭ ވަނީ އެ ޓީމަށް، ޖުމްލަ ހަ ސީޒަނުގައި ކުޅެދިން 269 މެޗުން 120 ލަނޑު ޖަހައި، 38 ލަނޑު ޖަހަން ފުރުސަތު ތަނަވަސްކޮށްދީފައެވެ. އަދި ލިވަޕޫލާއެކު މާނޭ ވަނީ އިނގިރޭސި ޕްރިމިއާ ލީގާއި، ޔުއެފާ ޗެމްޕިއަންސް ލީގާއި، ޔުއެފާ ސުޕަ ކަޕާއި، ކުލަބު ވޯލްޑް ކަޕާއި، އިނގިރޭސި އެފްއޭ ކަޕް އަދި އިނގިރޭސި ލީގު ކަޕްގެ ޗެމްޕިއަންކަންވެސް ހޯދާފައެވެ.


Rashah nudhevi Male gai gina bayaku thaashi vefai\nރަށަށް ނުދެވި މާލޭގައި ގިނަ ބަޔަކު ތާށިވެފައި\n20 މެއި 2020, 14:00 |\nކޮރޯނާ ވައިރަސްގެ ބިރުވެރި ކަމާއި ގުޅިގެން ރިސޯޓުތައް ބަންދުވެ އަވަހަށް ރަށަށް ދިއުމަށް މާލެއައި ގިނަ އަދަދެއްގެ ފުވައްމުލަކު ރައްޔިތުންތަކެއް މާލޭގައި ތާށިވެއްޖެއެވެ. މާލޭގައި ތާށިވެފައިވާ ބައެއް ފަރާތްތަކުން މާލޭގެ ހިތްދަތި، ބިރުވެރި މާހައުލުގައި ހޭދަކުރާތާ 30 ދުވަހަށްވުރެ ގިނަ ދުވަސްވީ ފަރާތްތައްވެސް މަދެއްނޫނެވެ. ރަށަށް ނުދެވި މާލޭގައި 415 އެއްހާ ފުވައްމުލަކު މީހުން ތާށިވެފައިވާ ކަމަށް ފުވައްމުލަކު ސިޓީ ކައުންސިލާއި ހަވާލާދެއްވައި ފުވައްމުލަކު މެދު ދާއިރާގެ މެންބަރު ހުސެއިން މުހައްމަދު ވަނީ ވިދާޅުވެފައެވެ.\n“ރަށަށް ދިއުމަށް މާލެ އައިސް ހުންނަތާ މިހާތު 36 ދުވަސް ފާއިތުވެއްޖެ” ނިކަން އަހަވަށް ރަށަށ ްދެވެދިދާނެ ކަމުގެ ފޮނު އުއްމީދުގައި ދުވަސްތައް ގުނަގުނާހުރި ޒުވާނަކު މިކަލް ނޫހަށް މައުލޫމާތު ދިނެވެ.\nގިނަ އަދަދަކަށް ފައިސާ ވެސް ޚަރަދު ކުރެވިއްޖެ އަވަހަށް ރަށަށް ދިއުމަށް އެގޮތުން ގިނަ އަދަދެއްގެ ބަޔަކު އެކުވެގެން ފުލައިޓެއް ޗާޓަރު ކުރިކަމަށް ވެސް އެފަރާތުން މައުލޫމާތު ދިނެވެ.\nއެފަރާތުގެ އިހުސާސްތައް މިކަލް ނޫހާއި ހިއްސާކުރަމުން ވިދާޅުވީ މާލެއައިސް ފުރަތަމަ ޖެހުނީ 14 ދުވަހުގެ ކަރަންޓީނު މުއްދަތު ފުރިހަމަކުރާށެވެ. އެއަށްފަހު ރަށަށް ދެވުމުގެ ފޮނި އުއްމީދުގައި ފުލައިޓަކުން ޖާގަލިބޭތޯ ބެލިއެވެ. ނަމަވެސް، ޖާގަ ނުލިބުމުން ދެން ވިސްނީ އެފަރާތާއިއެކު މާލޭގައި ތާށިވެތިބި މީހުންނާއި ގުޅައިގެން އެންމެން އެކުވެގެން ފުލައިޓެއް ޗާޓަރު ކުރުމަށެވެ. އަނބިދަރިންގެ ގާތަށް އަވަހަށް ދެވޭނެ ކަމުގެ އުއްމީދުގައެވެ. މާލޭގެ ހިތްދަތި، ބިރުވެރި މާހައުލުން ސަލާމަތްވާނެ ކަމުގެ އުއްމީދުގައެވެ. މާލޭގެ އަގުބޮޑު ދިރުއުޅުމަށް ހޭދަކުރާނެ ފައިސާއެއް ނެތިގެނެވެ.\nރަށަށް އަވަހަށް ދެވޭނެ ކަމުގެ ފޮނި އުއްމީދުގައި ތިބި ބައެއް ފަރާތްތަކުން މާލޭގައި ތިބީ ތިބޭނެ ގޮތެއް ނެތިގެން ކޮޓަރިވެސް ކުއްޔަށް ހިފައިގެނެވެ. އަދި ފުލައިޓު ޗާޓަރު ކުރެވިފައިވާތީ ދާދިފަސޭހައިން ރަށަށް ދެވޭނެ ކަމުގެ ފުރިހަމަ އުއްމީދުގައި ތިބި ފަރާތްތަކުން ސަރުކާރުގެ އެކިއެކި ކަމާއިގުޅޭ މުއައްސަސާތަކަށް ގުޅަމުންދިޔައެވެ. ހުއްދަ ލިބުމާއިއެކު އެއާލައިނުން ފުލައިޓު ފުރުވާލުމަށް ތިބީ ތައްޔާރަށެވެ. މިފޮނި އުއްމީދުގައި ގެސްޓުހައުސްތައް ކުއްޔަށް ހިފައިގެން ތިބި ފަރާތްތަކަށް ނާއުއްމީދާއި މާޔޫސްކަން ލިބެންފެށީ ސަރުކާރު މުއައްސަސާތަކުން ލިބުނު ޖަވާބުންނެވެ. އެލްޖީއޭ އާއި ކައުންސިލުން އެފަރާތްތައް ރަށަށް ގެންދަން އެކަށީގެންވާ މަސައްކަތް ނުކުރާ ކަމަށް ބުނަމުންދާއިރު ކައުންސިލުން ގެންދަން ބޭނުންނުވާ ކަމަށް ދޭހަވާ އިބާރާތްތަކުން ވާހަކަ ދެއްކިކަމަށް ވެސް އެފަރާތްތަކާއި ފޯނުންގުޅާ ވާހަކަ ދެއްކި ފަރާތަކުން މިކަލް ނޫހާއި ހިއްސާކުރިއެވެ. މާލޭގެ އިދާރާތަކުން ހަމަޖައްސަންޖެހޭ ބައެއް ކަންތައްތައް އަދި ހަމަޖެހިފައިނުވާ ކަމަށާއި އެކަންތައްތައް ހަމަޖެހުނުހާ އަވަހަކަށް ރަށަށް ގެނެވޭނެ ކަމުގެ އުފާވެރި ޚަބަރު އޭރުވެސް ދިޔައީ ކައުންސިލުން ދެމުންނެވެ. ނަމަވެސް އެފަދަ ކަންތައްތައް ހަމަނުޖެހި ދިގުލައިގެން ދިއުމުގެ ސަބަބުން މާޔޫސްކަމާއި ނާއުއްމީދާއި ކުރިމަތިވިކަމަށް މިކަލް ނޫހާއި ހިއްސާކުރި ފަރާތްތަކުން ބުނެއެވެ.\nމިފަދަ ނާއުއްމީދެއްގައި، ވަޒީފާ ގެއްލި، މާލޭގެ ކޮރޯނާ ވައިރަސްގެ ބިރުވެރި މާހައުލުގައި ހޭދަކުރަމުން ދިޔައިރު ފަހަށް ރައްކާކުރި ފައިސާފޮތި ވެސް މާލޭގެ އަގުބޮޑު ދިރިއުޅުމަށް ހޭދަކުރަން ޖެހުނެވެ. މިފަދަ ހާލަތެއްގައި ވަނިކޮށް ޖެންޑާ މިނިސްޓްރީއިން އަލަށް އެކުލަވާލާ އާންމުކުރި އުސޫލާއިއެކު ދާދިއަވަހަށް ރަށަށް ދެވިދާނެކަމަށް މާލޭގައި ތާށިވެފައިވާ ފަރާތްތަކަށް އުއްމީދުކުރެވުނެވެ.\nއެފަދަ ފޮނި އުއްމީދެއްގައި ވަނިކޮށް ފުވައްމުލަކު ސިޓީ ކައުންސިލުގެ މޭޔަރު ރާއްޖެ ޓީވީއަށް އަރާ ފުވައްމުލަކުގައި 58 ކޮޓަރިއެއް ކަރަންޓީނު ކުރުމަށް ތައްޔާރު ކުރެވިއްޖެކަމަށް ވިދާޅުވުމާއިއެކު ރަށަށް ގޮސް ރަށުގައި ކަރަންޓީނު ވުމުގެ ފުރުސަތު ލިބުނީކަމުގެ ހިތްހަމަޖެހުން ލިބުނެވެ. އޭގެ ކުރިން މާޗު މަހުގެ މެދުތެރޭ އެންއީއޯސީގެ ސްޕޯކްސް ޕާސަން މަބުރޫކު ފުވައްމުލަކުގައި ކަރަންޓީނު4ފެސިލިޓީއެއް ހުރިކަމަށް މީޑިއާ އާއި ވާހަކަދައްކަވަމުން ވިދާޅުވި ނަމަވެސް އެތަންތަނުގެ ތެރެއިން ފުވައްމުލަކު ރައްޔިތުންނަށް ފެނިފައިވަނީ އެންމެ ތަނެކެވެ. އެތަނުގައިވެސް ވަނީ މަދު ކޮޓަރިތަކެކެވެ.\nމޭޔަރުގެ އުފާވެރި ޚަބަރަށްފަހު، މާލެއިން ފުރުވާލި ފުރަތަމަ ބެޗުވެސް ގެންދެވުނީ އައްޑު އަތޮޅު ހެރަތެރެއަށެވެ. ނަމަވެސް، މާލޭގައި ތާށިވެފައި ތިބި މީހުން ފުވައްމުލަކުގައި ތައްޔާރުވެފައިވާ 58 ކޮޓަރިއަށް ފޮނުވަން ފަށާނެ ކަމުގެ އުއްމީދުގައި ތިބި ފުވައްމުލަކު ރައްޔިތުންނާއި އަދިވެސް ކުރިމަތިވެފައި ވަނީ މާޔޫސްކަމާއިއެވެ. މާލެއިން އައްޑު އަތޮޅު ކަރަންޓީނު ފެސިލިޓީއަށް ފޮނުވާލި މީހުންނާއި މެދު އަމަލުކޮށްފައި ވަނީ އުސޫލާއި ޚިލާފަށްކަމަށް ފުވައްމުލަކު މެދު ދާއިރާގެ މެންބަރު ވަނީ ތުހުމަތުކޮށްފައެވެ. އަދި އަވަހަށް މާލޭގައި ތާށިވެފައިވާ ފަރާތްތައް އެމީހުންގެ ރަށަށް ފޮނުވާ ދިނުމަށްވެސް ފުވައްމުލަކު މެދު ދާއިރާގެ މެންބަރު ވަނީ ގޮވާލާފައިއެވެ.\nފުވައްމުލަކަށް ނުދެވި މާލޭގައި ތާށިވި ފަރާތްތަކުގެ ތެރެއިން އައްޑު އަތޮޅު ހެރަތެރަ ފެސިލިޓީ އަށް މިހާތަނަށް ފޮނުވިފައިވަނީ މަދު ބައެކެވެ. 200 އަށްވުރެ ގިނަ ކޮޓަރީގެ ހެރަތެރަ އަކީ 500 އެށްހާ މީހުންގެ ޖާގައިގެ ރިސޯޓެކެވެ. ނަމަވެސް، އެރަށުގައި މިވަގުތު ތިބީ އެންމެ 130 މީހުންކަމަށް މިކަލް ނޫހަށް މައުލޫމާތު ލިބެއެވެ. އެހެންކަމުން، އެފެސިލިޓީގެ ހަތަރު ބައިކުޅަ އެއްބައިގައި މިހާރު މަސައްކަތް ކުރަމުންދާއިރު ބާކީ ބައި ހުޅުވި މާލޭގައި ތާށިވެފައިވާ ފަރާތްތައް އަވަހަށް ރަށަށް ދެވޭނެ އިންތިޒާމު ހަމަޖައްސައިދިނުމަކީ އެފަރާތްތަކުގެ އެދުމެކެވެ. އަދި ފުވައްމުލަކު ސިޓީ ކައުންސިލުގެ މޭޔަރު ވިދާޅުވި 58 މީހުންގެ ޖާގައަށް ވެސް މީހުން ނުފޮނުވި ލަސްވާތީ މާލޭގައި ތާށިވި ފުވައްމުލަކު ރައްޔިތުންގެ ކަންބޮޑުވުން ބޮޑެވެ.


Lankage aa ganoonu asasee ah hiyaalu hoadhanee social media medhuveruko: Boduvazeeru\nލަންކާގެ އާ ގާނޫނުއަސާސީއަށް ހިޔާލު ހޯދާނީ ސޯޝަލް މީޑިއާ މެދުވެރިކޮށް: ރަނިލް\nލަންކާ ބޮޑު ވަޒީރު ރަނިލް ވިކްރަމަސިންހަ: ސުލްހައިގެ މަގު ހިޔާރު ކުރުމަށް އެދި ވަޑައިގެންނެވި\nސްރީލަންކާގައި އަލަށް އެކުލަވައިލާ ގާނޫނު އަސާސީއަށް އާއްމުންގެ ހިޔާލު ހޯދާނީ ސޯޝަލް މީޑިއާ މެދުވެރިކޮށް ކަމަށް އެ ގައުމުގެ ބޮޑު ވަޒީރު ރަނިލް ވިކްރަމަސިންހަ ވިދާޅުވެއްޖެ އެވެ.\nރަނިލް ވިދާޅުވީ ސޯޝަލް މީޑިއާ މެދުވެރިކޮށް ހިޔާލް ހޯދަން ނިންމީ ގިނަ ބައެއްގެ ހިޔާލު ހޯދުމުގެ އިތުރަށް ޒުވާނުންގެ ހިޔާލް ބޮޑަށް ހޯދަން ބޭނުންވާތީ ކަމަށެވެ. އާ ގާނޫނާއި ދޭތެރޭ އާއްމުން ފޮނުވާ ހިޔާލު ބަލައިގަތުމަށް އިއްޔެ ވެރިރަށް ކޮލަމްބޯގައިވަނީ އޮފީހެއްވެސް ހުޅުވާފަ އެވެ. އަދި ވީހާ ވެސް ގިނަ ބަޔަކަށް ފަސޭހަ އިން އިންޓަނެޓުގެ ޚިދުމަތް ފޯރުކޮށް ދިނުމަށް ލަންކާގެ ސަރުކާރުންވަނީ ގައުމުގެ އެކި ހިސާބުތަކުގައި ވަނީ ހިލޭ ވައި-ފައި ޒޯންތަކެއް ގާއިމްކޮށްފަ އެވެ.\nމިދިޔަ އޮގަސްޓް މަހު ލަންކާގައި ބޭއްވި އާއްމު އިންތިޚާބާއި މިދިޔަ އަހަރުގެ ޖެނުއަރީ މަހު ބޭއްވި ރިޔާސީ އިންތިޚާބަށް ކެމްޕޭން ކުރުމުގައި ރަނިލް ވަނީ ސޯޝަލް މީޑިއާ ބޭނުން ކުރައްވާފަ އެވެ.\nލަންކާގައި އަލަށް އެކުލަވާލާ ގާނޫނު އަސާސީ އަކީ އެ ގައުމުގައި ކުރިއަށް އޮތްތަނުގައި ދާޚިލީ ހަނގުރާމަ ނުކުރެވޭ ގޮތަށް އެކުލަވާލައި ގާނޫނު އަސާސީއެކެވެ. އަދި މި ގާނޫނު އަސާސީއަކީ ތަމަޅައިންނާއި ސިންހަޅައިންގެ މެދުގައި ސުލްހަ ގާއިމް ކުރެވޭގޮތަށް އެކުލަވާލާ ގާނޫނު އަސާސީއެއް ކަމަށް ރައީސް މައިތުރިޕާލާ ސިރިސޭނާ ވަނީ މީގެކުރިން ވިދާޅުވެފަ އެވެ.\nސިރިސޭނާ ވަނީ މިއަހަރު ތެރޭގައި އާ ގާނޫނު އަސާސީ އެކުލަވާލައި ނިންމާލުމަށްފަހު އަންނަ އަހަރުގެ ކުރީކޮޅު ރައްޔިތުންގެ މެދުގައި ފެންނަ ނުފެންނަ ވޯޓެއް ނެގުމަށް ނިންމާފައިވާ ކަމަށް ވިދާޅުވެފަ އެވެ.\nސިރިސޭނާ ވިދާޅުވީ ލަންކާގައި ދިރިއުޅޭ ސިންހަޅައިންނާއި ތަމަޅައިން އެއްބަސްވާ ފަދަ ގާނޫނު އަސާސީ އެއް އެކުލަވާލުމަކީ ދަތި ކަމެއް ކަމަށާއި މި ގަރުނުގައި ސުލްހަވެރިކަމާއެކު އުޅެވޭ ފަދަ ގާނޫނު އަސާސީ އެއް އެކުލަވާލަން ޖެހޭ ކަމަށެވެ.\nމިިދިޔަ ހުކުރު ދުވަހު ބޮޑު ވަޒީރު ރަނިލް ވަނީ ޖަފްނާ އަށް ވަޑައިގެން ތަމަޅައިންނަށް ވެސް ސިޔާސީ ގޮތުން ބާރުތައް ދެއްވާނެ ކަމަށް ވިދާޅުވެފަ އެވެ.\nމީދަލުން ޖެހޭ ހުމެއް އިތުރުވާތީ ލަންކާ އެލާޓް\nގެރި ކަތިލުން މަނާކުރަން ލަންކާގެ ކެބިނެޓުން ތާއީދުކޮށްފި


ދިވެހި ބަސްބަހުގެ މާނަ އޮންލައިންކޮށް ރަދީފްއާއި ބަސްފޮތް މެދުވެރިކޮށް ހޯއްދަވާ! | ދި - ލިޔުން\nމި ބްލޮގާއިމެދު ...\nދިވެހި ބަސްބަހުގެ މާނަ އޮންލައިންކޮށް ރަދީފްއާއި ބަސްފޮތް މެދުވެރިކޮށް ހޯއްދަވާ!\nލޭބަލްތައް : ޓެކްނޮލޮޖީ\n2006 ވަނަ އަހަރު ، "ދިވެހި ބަސްފޮތް 2006" ގެ ނަމުގައި ދިވެހިބަހާއި ތާރީހަށް ޚިދުމަތްކުރާ ޤައުމީ މަރުކަޒުން ކޮމްޕިޔުޓަރ އެޕްލިކޭޝަނެއްނެރުނެވެ. މީގެ ކުރީގެ ބައެއް އަހަރުތަކުގައިވެސް މި ސޮފްޓްވެއަރ ނެރެފައިވެއެވެ. އާބަސްތައް ބަސްފޮތައް އިތުރުވާކޮންމެ ފަހަރަކު ނުވަތަ ބަހެއްގެ މާނަ ބަދަލުވާ ކޮންފަހަރަކު ބަސްފޮތް އަޕްޑޭޓް ކުރަންޖެހެއެވެ. ނަމަވެސް ބަސްފޮތް އޮންލައިންކޮށް ބޭނުންކުރެވުމަކީ ސޮފްޓްވެއަރ އެއް އިންސްޓާލްކޮށް އަޕްޑޭޓްކުރުމަށްވުރެ މާފަސޭހަކަމެކެވެ. ބަސްތައް އަޕްޑޭޓްކުރަންފަސޭހަވެފައި ވަގުތު ސަލާމަތްކުރެވެއެވެ.\nމި ލިޔުމުގައި އަޅުގަނޑުބަލައިލާނީ ދިވެހި ބަހާއި ތާރީހަށް ޚިދުމަތްކުރާ ޤައުމީ މަރުކަޒުގެ ސައިޓްގައި ހޯސްޓްކޮށްފައިވާ ބަސްފޮތުގެ ސާޗްއެންޖީނަށާއި ރަދީފް ޑޮޓްކޮމް އަށެވެ.\nދިވެހިބަހާއި ތާރީހަށް ޚިދުމަތްކުރާ ޤައުމީ މަރުކަޒުގެ ސައިޓްގައިވާ ރަދީފްބޭނުންކުރެއްވުމަށް މި ލިންކަށް ފިއްތަވާލައްވާށެވެ. މިސައިޓުގައި ތާނައިން ޓައިޕްކުރުމަށް [DI] ލޭންގުއޭޖް ބާރ އިން ހޮއްވަވާށެވެ. ލޭންގުއޭޖްބާރގައި ނެތްނަމަ އަޅުގަނޑުގެ މި އާޓިކަލް ކިޔުއްވާލައްވާށެވެ.\nމި ސައިޓްގައި ބަސްލިޔެލާއިރަށް ވަގުތުން ވަރަށް އަވަހަށް ލިޔުނުބަހާއި އެންމެ ގުޅޭބަސްތައް ފެނިވަޑައިގަންނަވާނެއެވެ. ދެން ބޭނުންފުޅުވާ ބަހަށް ކްލިކް ކޮށްލެއްވުމުން އެބަހުގެ މާނަ ފެނިވަޑައިގަންނަވާނެއެވެ.\nރަދީފް.ކޮމް އަށް ޒިޔާރަތްކޮށްލެއްވުމަށް މި ތަނަށް ކްލިކް ކޮށްލައްވާށެވެ!\nރަދީފް.ކޮމް އަކީވެސް މަރުކަޒުގެ ބަސްފޮތުގައިވާ ބަސްތަކުގެ މައްޗަށް އަމިއްލްފަރާތަކުން އެކުލަވާލައިފައިވާ ސައިޓެކެވެ. މިސައިޓުންވެސް މަރުކަޒުގެ ސައިޓާއި އެއްގޮތައް ބަސްޓައިޕްކޮށްލާތާ ހިނދުކޮޅެއްގެ ތެރޭގައި ހޯދުނުބަސްތައް ފެންނާނެއެވެ، ނަމަވެސް ލޭންގުއޭޖްބާރ [DI]އަށް ބަދަލުކުރާކަށް ނުޖެހެއެވެ. އެހެނެއްކަމަކު ތިޔަބޭފުޅާއަށް ފަސޭހަފުޅުވާކީބޯޑެއް ހޮއްވެވޭނެއެވެ.\nބަސްފޮތް 2006 އަކަށްފަހު ސޮފްޓްވެއަރ ބަސްފޮތެއްނެރެފައިވާކަމެއް އަޅުގަނޑަކަށްނޭނގެއެވެ. ނެރެފައިވާނަމަ އެކަން ކޮމެންޓަކުން އަންގައިލަދެއްވާށެވެ.\nAnonymous 9/4/10 22:17\namillah farudhegge masakkaiy\nÎĦΣçҜәѓ™ 10/4/10 07:58\nAnnonymous އަށް ވަރަށް ބޮޑަށް ޝުކުރިއްޔާ!\nحسان بن عبد الرزاق 11/4/10 17:18\nދެންމެ ވަރަށްދިގު ކޮމެންޓެއް ލިޔެ ނިންމާލިތަނާ ކޮންމެވެސް "ކުކީސްއެއްގެ" މައްސަލައަކުން ލިޔުނު ހުރިހާ އެއްޗެއް ވީ ބޭކާރު.\n-ބަސްފޮތް 2006ގެ ކުރިން އެހެން2ސޮފްޓްވެއަރއެއް ބޭނުންކޮށް އުޅުނު.\n-ފުރަތަމައީ: ހަނދާނަށް އަންނ ގޮތުގައި، ބަސްފޮތް 2002. އޭގެ ސީޑީއެއް އެއްވެސް އެއްޗެއް މިހާރު އަޅުގަނޑު އަތަކު ނެތް.\n-ދެވަނައީ: ރަދީފު 2005. އޭގެ ސީޑީ އަޅުގަނޑުގެ އަތުގައި އެބައޮތް. ހުޅުވާ ސިޓީގައި އޮންނަނީ "ޢަބްދުލް ޙަމީދު ޢަބްދުއްނާޞިރު" ލޯގޯގައި އޮންނަނީ "ސަމްދާން ސާރވިސަސް ޕވޓ. ލޓޑ." ނަމަވެސް މި ޕޮރުގުރާމް ބޭނުން ކުރެވެނީ އެކްސްޕީ ނުވަތަ 2000 އިން. ބަސްފޮތް 2006 ގައި ބޭނުންކޮށްފައިވާ ޑޮޓްނެޓް ޓެކްނޮލޮޖީގެ ބަލަލުގައި ކުރީގެ (ވިޜުއަލް ސްޓޫޑިއޯ6ގެ ޒަމާނުގެ) ޜެކްނޮލޮޖީ ބޭނުންކޮށްފައިވުމުން ކުރީގެ ސޮފްޓްވެއަރ ތައް މާބޮޑަށްވެސް ފާސްޓުވެފައި ސާދާ. އަދި ރަދީފު 2005 ގައި ބައެއް ބަސްބަހުގައި އެއާއި ގުޅޭ ފޮޓޫވެސް ހުރޭ ކަންނޭނގެ ހަނދާންވާ ގޮތުގަ. މީގެ އިތުރުން ކުރީގެ ސްފްޓްވެއަރތަކުގައި، (އޭރުގެ ޓެކްނޮލޮޖީގެ ލިމިޓޭޝަންތަކުގެ ސަބަބުން) ބޭނުންކޮށްވައިވަނީ "އެކްސްޕީ" ތާނައިގެ ބަދަލުގައި "ރެކޯރޑަރ" ބޭނުންކުރި ޒަމާނުގެ (އިނގިރޭސި އަކުރު ބޭނުންކުރާ، މިސާލަކަށް ހަވީރު އޮންލައިން ވެބްސައިޓު) ތާނަ.\n(ކުރީގައި އަޅުގަނޑު ހިއްސާކޮށްފައިވާ "ޤުރުއާން ތަރުޖަމާ ސޮފްޓްވެއަރ" އައިޑިއާގައި ވާނީ މިލިމިޓޭޝަންތައް ގިރާކޮށްފަ. އަދި ޚާއްޞަކޮށް މިފަދަ ސޮފްޓްވެއަރއަކަށް އޭރުގައިނަމަ މިދެންނެވިގޮތް ވަރަށް ކަމުދާނެ)\nÎĦΣçҜәѓ™ 12/4/10 20:41\nރައްޒާޤް ތިޔަ ދެއްވި ޚުލާސާ މަޢުލޫމާތައް ވަރަށްބޮޑަށް ޝުކުރިއްޔާ!\nAnonymous 28/7/14 16:28\nމި ސައިޓު ގައި މެހެމާނުންގެ ޢަދަދު ލިޔެފައި އޮތީ ނުބައިކޮން މެޙެމާން މި ގޮތަށް ކަމަށް ވާތީ އެ ވާހަކަ ދަންނަވައިލީ\nSaapeXD 28/7/14 16:42\nޝުކުރިއްޔާ ރަނގަޅުކޮށްދެއްވީތީ! جزاك اللهُ خيرًا\nމި ލިޔުމާއިމެދު އެއްވެސް ޚިޔާލުފުޅެއް ވާނަމަ، ނުވަތަ ލިޔުމުގައި، އެއްވެސް ކުށެއްވާނަމަ ނުވަތަ އިތުރަށް ފުރިހަމަ ކޮށްލެވޭނެގޮތެއް ވާނަމަ، އެކަން މިފޯރމު ނުވަތަ އީމެއިލް މެދުވެރިކޮށް އަންގަވައިދެއްވުން އެދެމެވެ.\nޚަބަރު (3) ކުޅިވަރު (1) އެގްޒާމް އެހީ (3) ދިރާސާ (4) ދީން (20) ތަހުނިޔާ (3) ސިއްޙަތު (3) ޑައުންލޯޑްސް (18) ޓެކްނޮލޮޖީ (10)\nތަންޒީލް: އޮންލައިންކޮށް ދިވެހި ތަރުޖަމާ ކިޔުއްވާ!\nމަޒުމޫނު ލިޔުމުގެ މަރުޙަލާ\nއީ - ޤާރީ ! ކީރިތި ޤުރުއާން ކިޔަވަން ދަސްކޮށްދޭ ދިވެހި ކޮމްޕިޔުޓަރ ސޮފްޓްވެއަރ\n©ދި - ލިޔުން


Srilankan airlines Rajje ticket ves agu heyo vaane\nސްރީލަންކަން ރާއްޖެ ޓިކެޓް ވެސް އަގު ހެޔޮވާނެ: އޭސް\nގަން އިންޓަނޭޝަނަލް އެއާޕޯޓުގައި ސްރީލަންކަން އެއާލައިންސްގެ ބޯޓެއް ޖައްސާފައި: އެންމެ ގިނަ މީހުން ދަތުރުކުރާ އެއް އެއާލައިންސްއަކީ ސްރީލަންކަން \_\nސްރީލަންކަން އެއާލައިންސް ޓިކެޓުގެ އަގު ހެޔޮ ކުރަން އެ ގައުމުން ނިންމުމާ ގުޅިގެން ރާއްޖެ ސެކްޓާގެ ޓިކެޓް ވެސް ހެޔޮ ވެގެންދާނެ ކަމަށް އޭސް އޭވިއޭޝަން އިން ބުނެފި އެވެ.\nސްރީލަންކަން އެއާލައިންސްގެ ރާއްޖޭގެ ޖެނެރަލް ސޭލްސް އެޖެންޓް އޭސް އޭވިއޭޝަންގެ މެނޭޖިން ޑިރެކްޓަރު މުހައްމަދު ފިރާގު މިއަދު ވިދާޅުވީ މި ބަދަލާއެކު ރާއްޖެ ޓިކެޓުގެ އަގު ވެސް ހެޔޮވުމުގެ ފުރުސަތު ބޮޑު ކަމަށެވެ.\n"އެންމެ މަތިން އެންގީމަ ބެލެވެނީ އަގު ހެޔޮކުރާނެ ކަމަށް ބޮޑަށް. މީގެ ސަބަބުން މުޅި ހަމަ ގައިމުވެސް މުޅި ނެޓްވޯކުގެ ޓިކެޓުގެ އަގު ހެޔޮ ވެގެން ދާނެ،" ފިރާގު ވިދާޅުވި އެވެ.\nސްރީލަންކާގެ ބޮޑު ވަޒީރު ރަނިލް ވިކްރަމަސިންހަ އިއްޔެ ވަނީ ގައުމީ އެއާލައިން ސްރީލަންކަން އެއާލައިންސްގެ ޓިކެޓުގެ އަގު ހެޔޮ ކުރަން އަންގާފަ އެވެ. މި ފިޔަވަޅު އަޅަން ނިންމާފައި ވަނީ އޭޕްރީލް މަހު އެ ގައުމުގައި ދިން ޓެރެރިސްޓް ހަމަލާ އިން އަރައިގަނެ ޓޫރިޒަމް ކޮޅަށް ޖެހުމަށެވެ.\nސްރީލަންކަން އެއާލައިންސް ރާއްޖެ އަށް މިހާރު ޓިކެޓު ވިއްކަނީ 246 ޑޮލަރާއި 280 ޑޮލަރާ ދެމެދުގަ އެވެ.\nލަންކާ އަށް ދިން ހަމަލާއާ ގުޅިގެން ރާއްޖޭން ސްރީލަންކާ އަށް ދަތުރުކުރާ މީހުންގެ އަދަދު ވެސް ވަނީ މަދުވެފަ އެވެ. ނަމަވެސް ސްރީލަންކަން އެއާލައިންސްއަކީ ރާއްޖެއަށް އެންމެ ގިނައިން މީހުން ގެންނަ އެއް އެއާލައިން އެވެ.


Kareena vihaane thaareehu miothee! – Iru\nކަރީނާ ވިހާނެ ތާރީޙު މިއޮތީ!\nޝާޝާ· 14 އޮގަސްޓް 2020\nބޮލީވުޑް ތަރިން ކަމަށްވާ ސައިފް އަލީ ޚާނާއި ކަރީނާ ކަޕޫރަށް ދެވަނަ ކުއްޖަކު ލިބެން އުޅޭކަން އިއްޔެ ރަސްމީކޮށް އިޢުލާނުކޮށްފައިވާ އިރު، ކަރީނާ ވިހާނީ ކޮން އިރަކުންތޯ އެނގެން ފޭނުން ތިބީ ކެތްމަދުވެފައެވެ. މިހާރު މިވަނީ އެ ސުވާލަށް ވެސް ޖަވާބު ލިބިފައެވެ.\nއިންޑިއާގެ މީޑިއާތަކުން ލަފާކުރާ ގޮތުގައި، ކަރީނާގެ ބަނޑަށް މިހާރު ތިން މަސް ވެދާނެއެވެ. މި އުފާވެރި ޙަބަރާ ބެހޭގޮތުން ކަރީނާގެ ބައްޕަ ރަންދީރް ކަޕޫރާ “ޕިންކްވިލާ” އިން ސުވާލު ކުރުމުން ބުނީ، އޭނާއަށް އެ ޙަބަރު ލިބުނީ މީގެ ދުވަސްކޮޅެއް ކުރިން ކަމަށެވެ.\n“ބޭބޯ އާއި ސައިފް އަހަރެމެންނަށް އެ ޙަބަރު ދިނީ ދުވަސްކޮޅެއް ކުރިން. އަހަރެން މިހުރީ އެކަމާ ވަރަށް އުފަލުން”، ރަންދީރް ބުންޏެވެ. މީގެ އިތުރުން ރަންދީރް ހާމަކުރި ގޮތުގައި، ކަރީނާ ވިހާނީ އަންނަ އަހަރުގެ މާޗު މަހުގެ ތެރޭގައެވެ.\n9 ފެބުރުވަރީ 2021\nމާސްކު ނާޅާ އުޅުނު 1500 މީހުން ޖޫރިމަނާކޮށްފި\nކަރީނާ އޭނާގެ އަލަތު ދަރިފުޅު ތައިމޫރް އަލީ ޚާނަށް ބަލިވެ އިނދެ ވިހަން ކުޑަތަންވުމާ ހަމައަށްވެސް ވަނީ އެއްވެސް ބްރޭކެއް ނުނަގައި ވަރަށް އަވަދިނެތިކޮށް މަސައްކަތް ކޮށްފައެވެ. އަދި ތައިމޫރު ވިހެއިތާ މާ ގިނަ މަސްތަކެއް ނުވަނީސް އެނބުރި މަސައްކަތަށް ދިޔައެވެ. މިކަމާ ގުޅިގެން އޭރު ކަރީނާއަށް ފާޑުކިޔުންތައް އަމާޒުވިޔަސް، މިފަހަރުވެސް ކަރީނާ ގަސްތު ކޮށްފައި އޮތީ އެހެން ކަންތައް ކުރުމަށް ކަމަށް ކަރީނާގެ ވަރަށް ގާތް ފަރާތަކުން ބުނެއެވެ.\n45 30 12 7


Jeddah in Male ah: Yusufgefaanaai igthisoadhee strategy\nޖިއްދާއިން މާލެއަށް: ޔޫސުފް ނަބީކަލޭގެފާނާއި އިޤުތިސޯދީ ސްޓްރެޓަޖީ\nމިސްރުގެ މަންޒަރެއް: ޔޫސުފުގެފާނު މިސްރުގެ އިގްތިސޯދަށް ދިރުން ގެނެސް ދެއްވި\nޔޫސުފް ނަބީކަލޭގެފާނުގެ އަސަރުން ފުރިގެންވާ ޙަޔާތްޕުޅު\nއެއީ މާތް ﷲގެ ޚަލީލު، ރަސޫލު ބޭކަލުންނާއި ނަބީބޭކަލުންގެ ބަޕާފުޅު އިބްރާހީމް ނަބީކަލޭގެފާނުގެ ދަރިކަލުން އިސްޙާޤު ނަބީކަލޭގެފާނުގެ ދަރިކަލުން ޔަޢުޤޫބު ނަބީކަލޭގެފާނުގެ ދަރިކަލުން ޔޫސުފް ނަބީކަލޭގެފާނެވެ. މިހާ މަތިވެރި ނަސަބެއް އޮންނާނެތޯ އެވެ؟\nއެކަމަކު އެއީ ހިތްތިރިކަމާއި މަޑުމައިތިރިކަމާއި ތަވާޟުޢުވެރިކަމުގެ ނުހަނު މަތިވެރި ނަމޫނާ އެކެވެ. ކެތްތެރި ހިއްވަރުފުޅު ގަދަ ޔޫސުފް ނަބީކަލޭގެފާނަކީ އާދައާ ޚިލާފު ރީތިކަމާއި ފުރިހަމަ ކަމެއް މާތް ﷲ ދެއްވައި ޢިލްމާއި ޙިލްމާއި ޙިކުމަތާއި ފޮތާއި ވެރިކަން ވެސް ދެއްވި މާތް ނަބިއްޔެކެވެ. އެކަލޭގެފާނާ ބެހޭ ގޮތުން މާތް ﷲ ކީރިތި ޤުރުއާނުގައި ސޫރަތެއް ބާވާލައްވާފައި ވެއެވެ. އެ ސޫރަތް ފައްޓަވަމުން މާތްﷲ ވަޙީ ކުރައްވާފައި ވަނީ އެ ސޫރަތުގައި ކިޔާ ދެއްވަނީ ޤުރުއާނުގައި ބާވާލެއްވިފައިވާ ވާހަތަކުން ކުރެ އެންމެ ރީތި ވާހަކަ ކަމުގަ އެވެ. އެ ސޫރަތް ބާވާލެއްވުނީ މުޙައްމަދު ޞައްލަﷲ ޢަލައިހި ވަސައްލަމަ އަށް ހިތްވަރު ދެއްވުމުގެ ގޮތުން ތަސްލިއާއެއްގެ ގޮތުގަ އެވެ. އެއީ އެކަލޭގެފާނަށް މުޝްރިކުންގެ ފަރާތުން ލިބިވަޑައިގެންނެވި ދުއްތުރާތަކުން ލިބިވަޑައިގެންނެވި ހިތާމަތަކުގެ ސަބަބުނެވެ.\nއެންމެ ރިވެތި ވާހަކަތައް، ތިމަންރަސްކަލާނގެ ކަލޭގެފާނަށް ކިޔައިދެއްވަމެވެ. (އެއީ) ތިމަންރަސްކަލާނގެ، ކަލޭގެފާނަށް މި قرآن وحى ކުރެއްވި ކުރެއްވުމުންނެވެ. އޭގެ ކުރިން، ކަލޭގެފާނު އެ ވާހަކަތައް ނުދަންނަ މީހުންގެ ތެރެއިން ވީނަމަވެހެވެ،\nކީރިތި ގުރުއާނުގެ ތަރުޖަމާއިން\nޙަޤީޤަތުގައި ވެސް ޔޫސުފް ނަބީކަލޭގެފާނުގެ ވާހަކައަކީ އާދަޔާ ޚިލާފު ރީތި ވާހަކައެކެވެ. މާތް ނަބިއްޔާ ޔަޢުޤޫބަށް އެކަލޭގެފާނު އެންމެ ލޯބިފުޅުވާ ދަރިކަލުން ޔޫސުފްގެފާނާމެދު ކުރިމަތިލައްވަން ޖެހިވަޑައިގެންނެވި ކަންކަމަކީ އާދަޔާ ޚިލާފު ހިތްދަތި ކަމެއް އޭގައިވާ ކަންކަމެވެ. ޔޫސުފްގެފާނަށް އެފަދަ ހިތާމަވެރިކަމެއް މެދުވެރިވެދާނެ ކަމުގައި އިޙުސާސްތަކެއް ޔަޢުޤޫބު ނަބީކަލޭގެފާނަށް ވަމުން ދިޔަ އެވެ. އެއީ ތުއްޕުޅު ޔޫސުފްގެފާނު ކިޔާ ދެއްވި ހުވަފެންފުޅެއްގެ ސަބަބުންނެވެ. އަވަހާރަފުޅު ލައްޕަވަން އޮންނެވުމަށް ފަހު، ތެދުވެވަޑައިގެން، ފެނިވަޑައިގެންނެވި އާދަޔާ ޚިލާފު ހުވަފެންފުޅެއް ބައްޕާފުޅު ޔަޢުޤޫބު އަރިހުގައި ކިޔާ ދެއްވިއެވެ.\nيوسف ގެފާނު، އެކަލޭގެފާނުގެ ބައްޕާއަށް ވިދާޅުވިހިނދު، ހަނދުމަކުރާށެވެ! އޭ ބައްޕާއެވެ! ހަމަކަށަވަރުން، އެގާރަ ތަރިޔާއި، އިރާއި، ހަނދު، ތިމަންކަލޭގެފާނަށް ހުވަފެނުން ފެނިއްޖެއެވެ. ފެނުނީ، އެތަކެތި ތިމަންކަލޭގެފާނަށް سجدة ކުރާތީއެވެ،\nޖަވާބުގައި ޔަޢުޤޫބު ނަބީކަލޭގެފާނު އެންމެ ފުރަތަމަ ވެސް ވިދާޅުވީ ތިޔަ ހުވަފެން ބޭބެމެނަށް ކިޔާ ނުދެއްވާށެވެ. އެއުރެން ނުބައި ރޭވުންތަކެއް ރާވާފާނެ އެވެ.\n"އެކަލޭގެފާނު ވިދާޅުވިއެވެ "އޭ ދަރިފުޅާއެވެ! ތިބާޔަށް ފެނުނު ހުވަފެން ތިބާގެ ބޭބޭމެންނަށް ކިޔައި ނުދޭށެވެ! ފަހެ، އެއުރެން ތިބާޔަށް ނުބައި ރޭވުމެއް ރާވައިފާނެތެވެ. ހަމަކަށަވަރުން، شيطان އާއަކީ، އިންސާނާއަށްހުރި، ފާޅުވެގެންވާ عداوة ތެރިއެކެވެ."\nއެއަށް ފަހު އެ ހުވަފެންފުޅުގެ ތަޢުބީރު ޔަޢުޤޫބު ނަބީކަލޭގެފާނު ދަރިކަލުން ޔޫސުފަށް ކިޔައި ދެއްވި އެވެ.\n" އަދި ހަމައެފަދައިން، ތިބާގެ ވެރިރަސްކަލާނގެ، ތިބާ خيار ކުރައްވައި، ހުވަފެނުގެ ވާހަކަތައް، މާނަ ކުރުން ތިބާޔަށް ދަސްކޮށް ދެއްވައި، އަދި ތިބާޔަށާއި، يعقوب ގެ ދަރިކޮޅަށް، އެކަލާނގެ نعمة ތައް ފުރިހަމަ ކޮށްދެއްވާނެތެވެ. (އެއީ) މީގެކުރިން، ތިބާގެ ދެކާފައިން ކަމަށްވާ، إبراهيم ގެފާނާއި، إسحاق ގެފާނަށް އެ نعمة ތައް ފުރިހަމަ ކޮށްދެއްވި ފަދައިންނެވެ. ހަމަކަށަވަރުން، ތިބާގެ ވެރިރަސްކަލާނގެއީ، މޮޅަށް ދެނެވޮޑިގެންވާ، حكيم ވަންތަ ރަސްކަލާނގެ އެވެ."\nކޮންފަދަ މަތިވެރި ކަމެއްތޯއެވެ! އެ ހުވަފެންފުޅުގެ ތަޢުބީރަކީ ޔޫސުފްގެފާނަށް މާތް ﷲ ނަބީކަން ދެއްވާނެކަމާއި އިބްރާހީމްގެފާނުގެ ނަބަވީ ވާރިސުންގެ ތެރެއިން ޔޫސުފްވާނެ ކަމާއި ވެރިކަމުގެ ޢިއްޒަތާއި ޢިލްމާއި ޙިލްމާއި ހުވަފެން ތަޢުބީރުކުރުމުގެ މަޢުރިފާ ވެސް ދެއްވާނެކަން ވިދާޅުވިއެވެ.\nއާދެ! ޔޫސުފްގެފާނުގެ ވާހަކަ ފެށިގެން އަންނަނީ ހުވަފެނަކުންނެވެ. އުންމީދަކުންނެވެ. ވާހަކަ ނިމިގެން ދަނީ ހުވަފެން ހަޤީޤަތަކަށް ވެގެންނެވެ. އުންމީދު ޙާޞިލް ވެގެންނެވެ. އެކަލޭގެފާނަށް ބިންމަތީގައި ޢިއްޒަތް ލިބިގެން ދިޔައީ ވެސް ހުވަފެނެއް ތަޢުބީރު ކުރައްވައިގެންނެވެ. އެކަލޭގެފާނު މިނިކާ ކުއްތާއެއް ކާލި ކަމަށް ބުނެ ހެއްކެއްގެ ގޮތުން ބައްޕާ އަރިހަށް ހުށައެޅުނީ އެކަލޭގެފާނުގެ ގަމީސްކޮޅެވެ. ޒުލޭޚާގެ މައްސަލައިގައި އެކަލޭގެފާނުގެ ކުށެއް ނެތްކަން ކަނޑައެޅިގެން ދިޔައީ ވެސް އެކަލޭގެފާނުގެ ގަމީސްކޮޅު ފުރަގަހުން ވީދިފައި ހުރުމުންނެވެ. އެކަލޭގެފާނު ދުނިޔޭގައި ހުންނެވި ކަން ބައްޕާއަށް އެނގިވަޑައިގެންނެވީ ވެސް ގަމީސްކޮޅުންނެވެ.\nއަދި، ޔޫސުފް ގެއްލުމުން ކުރަންޖެހުނު ހިތާމައިގެ ސަބަބުން ނޫރު ގެއްލިފައިވާ ޔަޢުޤޫބް ނަބީކަލޭގެފާނުގެ ލޯފުޅަށް ނޫރު އަލުން އެނބުރި އައީ ވެސް ޔޫސުފްގެ ގަމީސްކޮޅުގެ ސަބަބުންނެވެ.\nމިނިކާ ކުއްތާއެއް ޔޫސުފްގެފާނު ކާލައިފި ކަމަށް ބުނެ، އެކަލޭގެފާނުގެ ބޭބެމެން ދެންނެވި ވާހަކަތައް ޔަޢުޤޫބުގެ ނަބީކަލޭގެފާނު ޤަބޫލުފުޅު ނުކުރައްވައި މުޅި ޢުމުރު ހޭދަ ކުރެއްވީ އުންމީދެއްގަ އެވެ. ޔަޢުޤޫބުގެފާނަކީ ނަބިއްޔެއްކަމުގައި ވީ ނަމަވެސް، ޔޫސުފްގެފާނަށް މެދުވެރިވި ޙާދިސާއާ ގުޅޭގޮތުން އެއްވެސް އިޝާރާތެއް ވެސް ވަޙީގެ ޛަރީޢާއިން ލިބިވަޑައި ނުގަންނަވަ އެވެ. ނަމަވެސް އެކަލޭގެފާނަށް ކުރެވެމުން ދިޔައީ ޔޫސުފްއާމެދު އުންމީދެކެވެ. އެއަށް ބާރު ލިބިދޭ އެއްޗަކީ ޔޫސުފް ކިޔާ ދެއްވި ހުވަފެންފުޅެވެ. އެހެންކަމުން ޔޫސުފް އަދި މަރު ނުވާނެ ކަމަށާއި ޔޫސުފް ދުނިޔޭގައި ހުންނާނެ ކަމަށާއި ޔޫސުފް އަލުން ފެނިވަޑައިގަންނަވާނެ ކަމަށާއި ޔޫސުފަށް ބިންމަތާއި ޢިއްޒަތާއި އާރާއި ބާރު ލިބިވަޑައިގަންނަވާނޭ ކަމުގެ އުންމީދެއް ޔަޢުޤޫބު ނަބީކަލޭގެފާނަށް އޮތެވެ.\nނަމަވެސް މުޅި ޢުމުރުފުޅު ހޭދަކުރެއްވީ އެ ލޮބުވެތި ރީތި ބަސް އަހާ ތުއްޕުޅު ދަރިކަލުންގެ ހަނދާނުގަ އެވެ. އެ ހިނިތުންވުންތަކާއި އެ މާތް ރީތި މޫނުފުޅުގެ ހަނދާނުގަ އެވެ. އެ ކިޔަމަންތެރި ދަރިކަލުންގެ ވާހަކަތަކުގެ ހަނދާނުގަ އެވެ. އެކަމުގެ ސަބަބުން ލޯފުޅުގެ ނޫރު ގެއްލުނެވެ. އެ ހުރިހާ ހިތާމައަކާއެކުގައި ވެސް ޔަޢުޤޫބުގެފާނު ވިދާޅުވަމުން ގެންދެވީ ރިވެތި ވެގެންވާ ކެތްތެރިވުމަކުން ކެތްތެރިވާހުށީމެވެ. މާތް ﷲ އެކަލާނގެ އަޅުން އިމްތިޙާނު ކުރައްވަނީ އެ މަގުންނެވެ. އެންމެ ބޮޑެތި އިމްތިޙާނުތައް ކުރިމަތި މަނީ ނަބިއްޔުންނާއި ރަސޫލުންނާ އެވެ.\nއާދެ! ބައްޕާފުޅުގެ އަރިހުގައި އެހާ ލޮބުވެތިކަން ބޮޑުވުމުގެ ސަބަބުން، ކުރިމަތިލައްވަން ޖެހިވަޑައިގެންނެވި މުޞީބާތްތަކާއި އިމްތިޙާނުތަކަކީ އެހެން އެއްވެސް ފަރާތަކަށް ކުރިމަތިވި ކަންކަމެއް ނޫނެވެ. ލޮބުވެތި ބައްޕާފުޅު ޔަޢުޤޫބްއާ ވަކިވެވަޑައިގަންނަވަންޖެހުނީ ޒުވާން ޢުމުރުގަ އެވެ. އެއްބަފާ ބޭބެމެންގެ ނުބައި ރޭވުންތަކުން އެކަލޭގެފާނު ބައްޕާފުޅުގެ ލޯފުޅުމަތިން ގެއްލުވާލެވުނެވެ. އެއަށް ފަހު ވަޅަކަށް ވައްޓާލެވުނެވެ. އަދި އަޅެއްގެ ގޮތުގައި ވިއްކާލެވުނެވެ. ތަޤުދީރުގެ ފައިސަލާ އާއި ތަދުބީރު މާމޮޅެވެ. އެކަލޭގެފާނު މަންޒިލަކަށްވީ މިޞްރުގެ ޢަޒީޒުގެ ހިޔާވަހި ކަމެވެ. އެތަނުން ކުރިމަތިވެ ވަޑައިގަންނަވަންޖެހުނު ކަންކަމުގެ ސަބަބުން ކުށެއް ނެތި ޖަލަށް ލެވުނެވެ. ޖަލުން މިނިވަންވީ ކުށެއްނެތްކަން ކަނޑައެޅިގެންނެވެ. ނަމަވެސް މިނިވަންވުމުގެ ޙާދިސާ ގުޅިފައިވަނީ މިޞްރުގެ ރަސްގެފާނަށް ފެނިވަޑައިގެންނެވި ހުވަފެންފުޅަކާ އެވެ.\n"ރަސްގެފާނު ވިދާޅުވިއެވެ. ހަމަކަށަވަރުން، ތިމަންނާއަށް (ހުވަފެނުގައި) ފަލަ ހަތް ގެރި ފެނެ އެވެ. (ފެންނަނީ) ހިކި ހަތް ގެރި، އެ ގެރިތައް ކަނިކޮންނެވެ. އަދި ރޯ ހަތް ކުރާއާއި، ހިކި ހަތް ކުރާ ފެނެ އެވެ. އޭ ބޮޑުންނޭވެ! ތިޔަ ބައިމީހުން ހުވަފެނުގެ މާނަ ކިޔައިދޭ ބަޔަކު ކަމުގައި ވާނަމަ، އަހުރެންގެ މި ހުވަފެނާ މެދުގައި، އަހުރެންނަށް އޮޅުންފިލުވައި ދޭށެވެ!"\nމިޞްރުގެ ރަސްގެފާނަށް ފެނިވަޑައިގެންނެވި މި ހުވަފެންފުޅަކީ އާދައާ ޚިލާފު ހުވަފެންފުޅެކެވެ. އެ ރަސްގެފާނުގެ ދަރުބާރުގައި ތިއްބެވި ރާހިބުންނާއި ކަހީނުންނާއި ބޮޑުންގެ އެއްވެސް މީހަކަށް މި ހުވަފެންފުޅުގެ ތަޢުބީރު އެނގިވަޑައި ނުގެންނެވި އެވެ. އެންމެ ފަހުން މި ހުވަފެންފުޅުގެ ތަޢުބީރު ކިޔަވައި ދެއްވީ ޔޫސުފް ޢަލައިހިއްސަލާމެވެ. އެއީ އެކަލޭގެފާނުގެ އަރިހުގައި ޖަލުގައި އުޅުނު މީހަކަށް ފެނުނު ހުވަފެނެއްގެ ތަޢުބީރު ޖަލުގައި ކިޔަވައި ދެއްވި ގޮތައް ކަންކަން ހިނގައި، އެ ހުވަފެން ފެނުނު މީހާ ފަހުން މިނިވަންވެ ރަސްގެފާނުގެ ދަރުބާރުގެ ޚިދުމަތްތެރިއަކަށް ވުމުން، އެމީހާގެ ފަރާތުން ޔޫސުފްގެފާނާ ބެހޭ ވާހަކަ ރަސްގެފާނަށް ދެންނެވުމާ ގުޅިގެންނެވެ. ރަސްގެފާނުގެ އިޒުނައާއެކު އެމީހާ ޖަލަށް ޒިޔާރަތްކޮށް ޔޫސުފްގެފާނަށް ދެންނެވި އެވެ.\n" އޭ يوسف ގެފާނެވެ! އޭ ތެދުވެރިޔާއެވެ! ހިކި ހަތް ގެރި (ވެގެން) ކާ، ފަލަ ހަތް ގެރިއާއި، ރޯ ހަތް ކުރާއާއި، ހިކި ހަތް ކުރާއާމެދު (އެބަހީ: އެ ހުވަފެނާމެދު) އަހުރެމެންނަށް އޮޅުންފިލުއްވައި ދެއްވާށެވެ! (އެއީ) ތިމަން އެއުރެން ގާތަށް އެނބުރިގޮސް ކިޔައިދިނުމަށްޓަކައެވެ. (އެއީ) އެއުރެންނަށް (އެކަން) އެނގުމަށްޓަކައެވެ،"\n"ދެން އެއަށްފަހު، ތަދުމަޑު ހަތް އަހަރު އަންނާނެތެވެ. ތިޔަބައިމީހުން ރައްކާކުރި ތަކެތިން މަދުއެތިކޮޅެއް މެނުވީ، އެ އަހަރުތަކަށް ބަހައްޓާފައިހުރި ތަކެތި ތިޔަބައިމީހުން ކައި ހުސްކުރާނޫ އެވެ."\n"ދެން އެއަށްފަހު، މީސްތަކުންނަށް ވާރޭފެން ގިނައިން ލިބޭނޭ އަހަރެއް އަންނާނެ ތެވެ. އަދި އެ އަހަރުގައި އެއުރެން (ދިޔަފެލާ ތަކެތިން) ދިޔަ ފެލާނެތެވެ."\nހުވަފެނުންގެ ތަޢުބީރު މިގޮތައް ކުރެއްވީ ކީއްވެގެން ހެއްޔެވެ؟ އާދެ! މިޞްރުގެ ޤަދީމީ ޙަޟާރަތުގައި "ގެރި" އަކީ ތަނަވަސްކަމާއި ނިޢުމަތުގެ ރަމްޒެއްގެ ގޮތުން މިސާލު ޖެހޭ އެއްޗެކެވެ. ފަލަ ގެރިއަކީ ނިޢުމަތް ރަމްޒުކޮށްދޭ އެއްޗެކެވެ. ހިކި އަނަރޫފަ ގެރިއަކީ ފަޤީރުކަން ރަމްޒުކޮށްދޭ އެއްޗެކެވެ. އަނަރޫފަ ގެރިތަކެއް އައިސް ފަލަ ގެރި ކާލަނިކޮށް ހުވަފެނުގައި ފެނުމުން ދޭހަކޮށްދެނީ ތަނަވަސްކަމުގެ ފަހުން ފަޤީރު ނުތަނަވަސްކަމެއް އަންނަން އުޅޭ ކަމެވެ.\nރޯ ހަތް ކުރާ ގަނޑަކީ ތަނަވަސްކަމުގެ އަހަރުތަކެވެ. ހިކި ހަތްކުރާ ގަނޑަކީ ފަޤީރު ކަމުގެ އަހަރުތަކެވެ. ތަނަވަސްކަމުގެ އަހަރުތައް ހަތް އަހަރަށް ދެމިގެންދާނެކަމެވެ. އަދި ފަޤީރުކަމުގެ އަހަރުތައް ވެސް އެފަދައެވެ. އެއަށް ފަހު އަލުން ތަނަވަސް ފުދުންތެރި އަހަރެން އަންނާނެ ކަމެވެ. ހުވަފެނުގެ ތަޢުބީރުގެ އިތުރުން، އެއަހަރު ތަކުގައި ކަންކުރަންވީ ގޮތާއި ޤައުމު ސަލާމަތް ކުރެވޭނޭ ގޮތްވެސް އެވަނީ ބަޔާން ކޮށްދެއްވާފަ އެވެ. މިޞްރުގެ ރަސްގެފާނަށް ފެނިވަޑައިގެންނެވި ހުވަފެންފުޅަކީ މިޞްރަށް ކުރިމަތިވާން އުޅޭ ތަޑުމަޑު ކަމެއްގެ އިންޒާރެކެވެ.\nހުވެފުނުގެ ތަޢުބީރު ރަސްގެފާނަށް ދެންނެވުމުން، ޔޫސުފް ޖަލުން މިނިވަން ކުރުމަށް ނިންމެވި އެވެ. ނަމަވެސް އެކަލޭގެފާނު ދެކޮޅު ހެއްދެވި އެވެ. އެކަލޭގެފާނު ވިދާޅުވީ އެކަލޭގެފާނު ޖަލަށް ލެވުނު މައްސަލަ އަލުން ތަޙުޤީޤު ކޮށްދެއްވުމަށެވެ. އަލުން އެ މައްސަލަ ތަޙުޤީޤު ކުރައްވައި އެކަލޭގެފާނުގެ ކުށެއް ނެތްކަމަށް ކަނޑައެޅި އެކަލޭގެފާނު މިނިވަންކުރައްވައި ރަސްގެފާނުގެ ދަރުބާރަށް ގެންނަވައިފޫ އެވެ. އަދި ރަސްގެފާނުގެ ދަރުބާރުގައި އެކަލޭގެފާނަކީ ޤަދަރު އުފުލިގެންވާ ބޭކަލެއްގެ ގޮތުގައި ރަސްގެފާނު އިޢުލާން ކުރެއްވި އެވެ.\n"ރަސްގެފާނު ވިދާޅުވިއެވެ. އެކަލޭގެފާނު ތިމަންގެ خدمة އަށް خاص ކުރުމަށްޓަކައި، އެކަލޭގެފާނު ތިމަންގެ ގާތަށް ގެންނާށެވެ! ފަހެ، އެކަލޭގެފާނާ ވާހަކަ ދައްކަވާފައި، އެ ރަސްގެފާނު ވިދާޅުވި އެވެ. ހަމަކަށަވަރުން، ކަލޭގެފާނީ، މިއަދު ތިމަންގެ ގާތުގައި އިތުބާރުކުރެވޭ أمانة ތެރިޔަކީމުއެވެ."\nޔޫސުފް އަވަސްވެވަޑައިގެންނެވީ މިޞްރަށް ކުރިމަތިވާން އުޅޭ ނުތަނަވަސްކަމުން މިޞްރު ސަލާމަތް ކުރެއްވުމަށް އަމިއްލަފުޅަށް އިސްނަންގަވައި ބައިވެރިވެވަޑައިގަތުމަށެވެ.\n"އެކަލޭގެފާނު ވިދާޅުވިއެވެ. (مصر ގެ) ބިމުގެ خزانة ތަކުގެ ވެރިޔަކަށް ތިމަން ލައްވާށެވެ! ހަމަކަށަވަރުން، ތިމަންނާއީ (އެއަށް) ރައްކާތެރިވާ (އެއާބެހޭ ކަންތައްތައް) ރަނގަޅަށް ދަންނަ މީހަކީމެވެ."\nމިޞްރުގެ ބައިތުލްމާލާއި އެންމެހާ ޚަޒާނާތަކެއް އެކަލޭގެފާނާ ޙަވާލު ކުރެއްވުމަށް އެދިވަޑައިގެންނެވިއެވެ. އަދި އެކަލޭގެފާނަކީ އެއަށް ރައްކާތެރިވެލައްވާނެ އަމާނާތްތެރި ތެދުވެރިއެއްކަމުގެ ޔަޤީންކަން ދެއްވި އެވެ. މިމަގުން މިޞްރުގެ ޢަޒީޒު ކަމުގެ މަޤާމަށް އެކަލޭގެފާނު ޢައްޔަން ކުރައްވައިފި އެވެ.\n"އެފަދައިން އެކަލޭގެފާނު ބޭނުންފުޅު ތަނެއްގައި ހުންނެވޭނެ ގޮތުން ތިމަންރަސްކަލާނގެ އެކަލޭގެފާނު (مصر ގެ) ބިމުގައި ބާރުވެރި ކުރެއްވީމެވެ. ތިމަންރަސްކަލާނގެ އިރާދަކުރައްވާ ބަޔަކަށް، ތިމަންރަސްކަލާނގެ رحمة ލައްވަމެވެ. އަދި إحسان ތެރިންގެ ދަރުމަ، ތިމަންރަސްކަލާނގެ ގެއްލެނި ނުކުރައްވާހުށީމެވެ."\nއެކަލޭގެފާނާ މެދު ނުބައި ރޭވުންތައް ރޭވީ އަމިއްލަ ބޭބެމެންނެވެ. ﷲ ގެ ޚަލީލު އިބްރާހީމްގެ ދަރިކަލުން އިސްޙާޤު ނަބީކަލޭގެފާނުގެ ދަރިކަލުން ޔަޢުޤޫބު ނަބީކަލޭގެފާނުގެ ދަރިކަލުން ޔޫސުފް، އަޅެއްގެ ގޮތުގައި ވިއްކާލެވުނެވެ. ނަމަވެސް ފަހުން މާތް ﷲ ވަނީ އެކަލޭގެފާނު މަތިވެރިކުރައްވައި މިޞްރުގެ އެންމެ ބާރުގަދަ މަޤާމު އެކަލޭގެފާނަށް އިރާދަކުރައްވާފައެވެ. އިޙުސާންތެރިންނާމެދު ކަންކުރައްވާނީ އެމަގުން ކަމުގައި ﷲ ބަޔާން ކުރައްވާފައި ވެއެވެ.\nޔޫސުފްގެފާނުގެ އިޤުތިޞާދީ ޕްލޭން\nއިޤުތިޞާދީ ހީނަރު ކަމުން ސަލާމަތް ވުމަށް ޔޫސުފްގެފާނު އެޅުއްވި ފިޔަވަޅުތަކަކީ ކޮންމެ ޒަމާނެއްގައި ވިޔަސް ކުރިމަތި ވެދާނެ ހީނަރު ކަމަށް ޙައްލު ހޯދުމަށް މަގު ފަހިކޮށްދޭ ނަމޫނާ އިސްތިރާތީޖިއްޔާ އެކެވެ. ތަނަވަސް ފަހި ދުވަސްތަކުގެ ބޭނުން ހެޔޮ ގޮތުގައި ހިފުމާއި އިސްރާފު ނުކުރުމާއި ފަހަށް ރައްކާކުރުމާއި ބޭކާރު ޚަރަދު ނުކުރުމާއި އިންވެސްޓްކުރުމާއި ދަތި ވަގުތުގައި ބޮޑު އަގުގައި މުދާ ނުވިއްކުމާއި ވިޔަފާރީގައި ހަމަހަމަކަން ގެންގުޅުމާއި، ބައިތުލްމާލު ބެލެހެއްޓުމަށް އަމާނާތްތެރިން ލުމާއި މިފަދަ ކަންކަން ޔޫސުފްގާނުގެ މާލީ ސިޔާސަތުން ސާފު ވެއެވެ.\nޔޫސުފްގެފާނު މިޞްރުގެ ބައިތުލްމާލާ ޙަވާލު ވެވަޑައިގެން މިޞްރަށް ކުރިމަތިވާން އުޅޭ ފަޤީރު ކަމުގެ އަހަރުތަކުން މިޞްރު ސަލާމަތް ކުރެއްވުމުމަށް ކަނޑައެޅުއްވީ މައިގަނޑު 15 އަހަރުގެ ދުވަހުގެ އިސްތިރާތީޖީ އިޤުތިޞާދީ ޕްލޭނެކެވެ. އެއީ ތަނަވަސް ހަތް އަހަރުގެ ބޭނުން އެންމެ މަތީ މިންވަރުގައި ބޭނުން ކުރެވޭނޭ ގޮތާއި، ޖެހިގެން އަންނަ ބަނޑުހައި ހޫނުކަމުގެ ހަތް އަހަރު މެނޭޖް ކުރާނެ ގޮތާއި، އަދި އެއަށް ފަހު އަންނަ ވާރޭ ވެހޭ އަހަރު އިންވެސްޓް ކުރެވޭނޭ ގޮތެވެ. އެ ޕްލޭންގައި އެކުލެވިގެން ވަނީ، ތިން މަރުޙަލާއެކެވެ.\nފުރަތަމަ މަރުޙަލާގެ ޕްލޭނަކީ ތަނަވަސް ހަތް އަހަތުގައި ފުޅާ ދާއިރާއެއްގައި ގޮވާން ކުރުމެވެ. އޭގެ މުއްދަތަކީ ހަތް އަހަރު ދުވަހެވެ. ގޮވާން ކުރާ ގޮތަކީ ހުއްޓުމެއް ނެތި ވީހާވެސް ފުޅާ ދާއިރާއެއްގަ އެވެ. ގޮވާންކުރާ ތަކެތިން މި ހަތް އަހަރުގައި ބޭނުން ކުރެވޭނީ ޟަރޫރީ މިންވަރެވެ. އެހެން ހުރިހާ އެއްޗެއް ޚަޒާނާ ކުރުމަށެވެ. މި ހަތް އަހަރުގައި އަމަލު ކުރެއްވީ އެމަގުންނެވެ.\n1 - ހަތް އަހަރު ވަންދެން ހުއްޓުމެއް ނެތި ގޮވާންކުރުމުގެ މަޝްރޫޢުތައް ގެންދެވިއެވެ،\n2 - ގޮވާން ކުރެވޭ އެއްޗަކުން ޟަރޫރީ މިންވަރެއް މެނުވީ ބޭނުން ނުކުރެވޭނެ ކަމަށް ކަނޑައެޅުއްވިއެވެ.\n3 - ދައުލަތުގެ ބެލުމުގެ ދަށުން ވީހާ ވެސް ގިނަ ބިންތަކެއްގައި ގޮވާން ކުރެވުނެވެ.\n4 - މިގޮތުން މިޞްރުގެ ބޮޑު ބައެއްގައި ގޮވާންކުރެވުނު.\n5 - ކަނޑާ ގޮވާމެއް ކުރާ ގަނޑުގައި ރައްކާކޮށްފައި ބެހެއްޓުމަށް އަމުރުކުރެއްވިއެވެ. އެއީ މޫސުމަށް އަންނަ ބަދަލަކުން އެތަކެތި ހަލާކު ވެދާނެ ކަމަށްޓަކައެވެ.\n6 - ތަނަވަސް ކަމުގެ ހަތް އަހަރުގައި މިޞްރުގެ ބައިތުލްމާލު ( ޚަޒާނާ) ގޮވާމާއި މުދަލުން ފުރާލެއްވިއެވެ.\n7 - ގޮވާންކުރުމުގައި ވީހާ ވެސް ގިނަ ބަޔަކު ބައިވެރިކުރުން.\n8 - ފަސާދައަށް ޖާގަ ނުދެއްވުން.\nދަތި ހަތް އަހަރަށް އިސްތިރާތީޖީ ޕްލޭން\n1 - ތަނަވަސް އަހަރު ތަކުގައި ޚަޒާނާ ކުރި ތަކެތި ޢާއްމު ރައްޔިތުންނަށް ހަމަހަމަ ކަމާއެކު ބޭނުން ޖެހޭ މިންވަރަކުން ދިނުން.\n2 - މިޞްރު ފިޔަވައި އެހެން ބައްރުތަކުން ވެސް ހައިހޫނު ކަމުގައި ޖެހިގެން އަންނަ މީހުންނަށް މުދާ ދޫކުރުން\n3 - އިޙުތިކާރު ނުކުރުން.\n4 - ބަނޑުހައި ހޫނުކަން ޖެހިގެން އަންނަ ކޮންމެ މީހަކަށް ކާބޯ ތަކެތި ފޯރުކޮށް ދިނުން\n5 - ޚަޒާނާ ހުސްކޮށް ނުލައި ކޮންމެވެސް މިންވަރެއް ޚަޒާނާގައި ބެހެއްޓުން. އެއީ، ދަތި ހަތް އަހަރު ފަހުން އަންނަ، ވާރޭ ފެން ލިބޭ އަހަރު އިންވެސްޓްކުރުމަށެވެ. މީސްތަކުންނަށް އެއިން ތަނަވަސްކަން ލިބިދިނުމަށެވެ.\n" ދެން އެއަށްފަހު، މީސްތަކުންނަށް ވާރޭފެން ގިނައިން ލިބޭނޭ އަހަރެއް އަންނާނެތެވެ. އަދި އެ އަހަރުގައި އެއުރެން (ދިޔަފެލާ ތަކެތިން) ދިޔަ ފެލާނެތެވެ.)"\nތަދުމަޑު ބަނޑު ހައިހޫނު ކަމުގެ ހަތް އަހަރު ފާއިތުވުމަށް، ފަހު، އިސްވެސްޓްކުރުމަށްޓަކައި ރައްކާކުރި ގޮވާމުން ޖެހިގެން އައި ވާރޭފެން ލިބުނު އަހަރު ގޮވާންކޮށް މީސްތަކުންނަށް ތަނަވަސްކަން ލިބުނެވެ.\nމިޞްރުގެ ޤަދީމީ ޙަޟާރަތުގައި އިޤުތިޞާދު ބައްޓަންވެފައި އޮތީ ދަނޑުވެރިކަމުގެ މައްޗަށް ކަމުން މިޞްރަށް ކުރިމަތިވި އާދަޔާ ޚިލާފު ތަދުމަޑުކަމުން މިޞްރު ސަލާމަތް ކުރެއްވުމަށް ޔޫސުފް ޢަލައިހިއްސަލާމް ކަނޑައެޅުއްވި ދައުލަތް ސަލާމަތް ކުރުމުގެ އިޤުތިޞާދީ އިސްތިރާތީޖިއްޔާއަކީ ފުރިހަމަ އިސްތިރާތީޖިއްޔާ އެކެވެ. އެއިގެ ސަބަބުން މިޞްރު އިންސާނީ ބޮޑު ކާރިސާއަކުން ސަލާމަތްވި އެވެ. އަދި ވަށައިގެންވާ އެހެން ޤައުމުތަކުގެ ރައްޔިތުންގެ ސަލާމަތުގެ މަރުކަޒަކަށް ވެސް ވީ މިޞްރެވެ. ބަނޑުހައި ހޫނު ކަމުގައި ޖެހިގެން މިޞްރުގެ ޢަޒީޒުގެ ދަރުބާރަށް ވަޑައިގެންނެވި ބޭކަލުންގެ ތެރޭގައި ޔޫސުފްގެފާނުގެ އަޚުން ވެސް ހިމެނެއެވެ.\n"ފަހެ، އެއުރެން އެކަލޭގެފާނުގެ އަރިހަށް ވަންހިނދު، އެއުރެން ދެންނެވޫއެވެ. އޭ العزيز އެވެ! ތިމަންމެންނަށާއި، ތިމަންމެންގެ أهل ވެރިންނަށް ތަދުމަޑުކަން ޖެހިއްޖެ އެވެ. ތިމަންމެން އައީ، ދެރަ މުދަލަކާއިގެންނެވެ. ފަހެ، ތިމަންމެންނަށް ފުރިހަމަ ގޮތުގައި މިނެދެއްވައި، ތިމަންމެންނަށް صدقات ކުރައްވާށެވެ! ހަމަކަށަވަރުން، صدقات ކުރާ މީހުންނަށް اللَّه (ހެޔޮ) ޖަޒާދެއްވާނެތެވެ." އެކަލޭގެފާނު ވިދާޅުވިއެވެ. ތިޔަބައިމީހުންނަށް ނޭނގިތިބި حال، يوسف ގެފާނަށާއި، އެކަލޭގެފާނުގެ أخ އާއަށް ތިޔަބައިމީހުން ކުރިކަންތައް ތިޔަބައިމީހުން ދެނެތިބީމުހެއްޔެވެ؟ އެއުރެން ދެންނެވޫ އެވެ. ހަމަކަށަވަރުން، ތިޔައީ يوسف ގެފާނު ތޯއެވެ؟ އެކަލޭގެފާނު ވިދާޅުވި އެވެ. އަހުރެންނަކީ، يوسف ގެފާނީމެވެ. އަދި މިއީ ތިމަންކަލޭގެފާނުގެ أخ އާއެވެ. ހަމަކަށަވަރުން، اللَّه ތިމަންމެންގެ މައްޗަށް ދަރުމަވަންތަވެވޮޑިގެންފި އެވެ. ހަމަކަށަވަރުން، تقوى ވެރިވެ ކެތްތެރިވާމީހާ (ދަންނާށެވެ!) ފަހެ، ހަމަކަށަވަރުން، إحسان ތެރިންގެ ދަރުމަ، اللَّه ގެއްލެނި ނުކުރައްވާނެތެވެ.\nއެއުރެން ދެންނެވޫއެވެ. اللَّه ގަންދީ ބުނަމުއެވެ. ހަމަކަށަވަރުން، اللَّه ތިމަންމެންގެ މައްޗަށް ކަލޭގެފާނު މަތިވެރިކުރައްވައި، މާތްކުރެއްވިއެވެ. އަދި ހަމަކަށަވަރުން، ތިމަންމެންވަނީ، ކުށްވެރިން ކަމުގައެވެ.އެކަލޭގެފާނު ވިދާޅުވިއެވެ. މިއަދު ތިޔަބައިމީހުންގެ މައްޗަކަށް މަލާމާތެއް ދެރަބަހެއް ނެތެވެ. ތިޔަބައިމީހުންނަށް اللَّه ފާފަފުއްސަވާށިއެވެ! އަދި އެކަލާނގެއީ، رحمة ލައްވާ އެންމެ رحمة ވަންތަ ރަސްކަލާނގެ އެވެ. ތިޔަބައިމީހުން ތިމަންކަލޭގެފާނުގެ މި ގަމީސްކޮޅާއިގެން ދާށެވެ! އަދި ތިމަންކަލޭގެފާނުގެ ބައްޕާގެ މޫނުފުޅުމައްޗަށް އެ ގަމީސްކޮޅު އެއްލާށެވެ! އޭރުން ލޮލަށް ފެންނަމީހަކު ކަމުގައި އެކަލޭގެފާނު އަލުން ވެވަޑައިގެންފާނެތެވެ. އަދި ތިޔަބައިމީހުންގެ أهل ވެރިންގެ އެންމެން ގޮވައިގެން ތިމަންކަލޭގެފާނުގެ އަރިހަށް އަންނާށެވެ!\nއެ قافلة (ރަށުން) ވަކިވިހިނދު، އެއުރެންގެ ބައްޕާ ވިދާޅުވިއެވެ. ހަމަކަށަވަރުން، ތިމަންކަލޭގެފާނަށް يوسف ގެފާނުގެ ވަސް އެބަދުވަ އެވެ. ތިޔަބައިމީހުން ތިމަންކަލޭގެފާނު މޮޔައަކަށް ނަހަދާނެ ނަމައެވެ. އެއުރެން ދެންނެވޫއެވެ. اللَّه ގަންދީ ބުނަމުއެވެ. ހަމަކަށަވަރުން، ކަލޭގެފާނު ވަނީ، ކުރިން ވެސް ކަލޭގެފާނު ހުންނެވި ކުށް خيال ގައިކަން ކަށަވަރެވެ. ފަހެ، އުފާވެރިކަމުގެ خبر ދޭމީހާ އައިސް އެކަލޭގެފާނުގެ މޫނުފުޅުމައްޗަށް އެ ގަަމީސްކޮޅު އެއްލި އެވެ. ފަހެ، އެހިނދު ލޮލަށް ފެންނަމީހަކު ކަމުގައި އަލުން އެކަލޭގެފާނު ވެވަޑައިގެންފި އެވެ. އެކަލޭގެފާނު ވިދާޅުވިއެވެ. ތިޔަބައިމީހުންނަށް ނޭނގޭ ކަންތައްތަކެއް ހަމަކަށަވަރުން، اللَّه ގެ حضرة ން ތިމަންކަލޭގެފާނަށް އެނގިވަޑައިގަންނަވާ ކަމަށް، ތިމަންކަލޭގެފާނު ވިދާޅެއް ނުވަންހެއްޔެވެ؟\nއެއުރެން ދެންނެވޫއެވެ. އޭ އަހުރެމެންގެ ބައްޕާއެވެ! ތިމަންމެންނަށް ތިމަންމެންގެ ފާފަތައް ފުއްސެވުމަށް، ކަލޭގެފާނު دعاء ކޮށްދެއްވާށެވެ! ހަމަކަށަވަރުން، ތިމަންމެންވީ ކުށްވެރިން ކަމުގައެވެ.އެކަލޭގެފާނު ވިދާޅުވި އެވެ. ތިޔަބައިމީހުންނަށް ފާފަފުއްސެވުމަށް އެދި ތިމަންކަލޭގެފާނުގެ ވެރިރަސްކަލާނގެ حضرة އަށް دعاء ކުރައްވާ ހުށީމެވެ. ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ. ފަހެ، އެއުރެން (އެންމެން) يوسف ގެފާނުގެ އަރިހަށް (ގޮސް) ވަންހިނދު، އެކަލޭގެފާނުގެ މައިންބަފައިން އެކަލޭގެފާނުގެ އަރިހަށް ލަފައިލެއްވި އެވެ. އަދި ވިދާޅުވިއެވެ. اللَّه ގެ އިރާދަފުޅާއެކު، އަމާންކަން ލިބިގެންވާ حال ގައި، مصر އަށް ވެދެވަޑައިގަންނަވާށެވެ!"\nއެކަލޭގެފާނު ތުއްޕުޅު އިރުގައި ފެނިވަޑައިގެންނެވި ހުވަފެންފުޅު ހަޤީޤަތަކަށްވެ، މާތް ﷲ އެކަލޭގެފާނަށް ނަބީކަން ދެއްވައި ބިންމަތީގައި ޢިއްޒަތްތެރި ކުރެއްވިއެވެ.\n"އަދި يوسف ގެފާނު އެކަލޭގެފާނުގެ މައިބަފައިކަލުން تخت އަށް އުފުއްލެވި އެވެ. އަދި އެ އެންމެން އެކަލޭގެފާނަށް ކުރުނީސްކޮށް، سجدة އަށް ތިރިވެގަތޫ އެވެ. އަދި އެކަލޭގެފާނު ވިދާޅުވި އެވެ. އޭ ބައްޕާއެވެ! ކުރިން ތިމަންނާއަށް ފެނިވަޑައިގަތް ހުވަފެނުގެ މާނައަކީ، މިއީއެވެ. ހަމަކަށަވަރުން، ތިމަންގެ ވެރިރަސްކަލާނގެ، އެ ހުވަފެން حق ތެދެއް ކަމުގައި ލެއްވިއެވެ. އަދި ތިމަން ޖަލުން ނެރުއްވުމާއި، ތިމަންނާއާއި، ތިމަންގެ أخ ންނާ ދެމެދު شيطان އާ ނުބައިކޮށްފުމަށް ފަހުގައި، بدوى ންގެ ދިރިއުޅުމުން ތިޔަބައިމީހުން ގެންނެވި ކަމާއި، މިހުރިހާ ކަމެއްގައި ތިމަންނާއަށް އެކަލާނގެ ރަނގަޅުގޮތް މެދުވެރި ކުރެއްވި އެވެ. ހަމަކަށަވަރުން، ތިމަންގެ ވެރިރަސްކަލާނގެއީ، އެކަލާނގެ އިރާދަކުރައްވާ ކަމަކަށް އޯގާވަންތަ ރަސްކަލާނގެ އެވެ. ހަމަކަށަވަރުން، އެކަލާނގެއީ، މޮޅަށް ދެނެވޮޑިގެންވާ، حكيم ވަންތަ ރަސްކަލާނގެއެވެ."\nއެއަށް ފަހު އެކަލޭގެފާނު ﷲގެ ޙަޟްރަތުން އެދިވަޑައިގެންނެވީ އެކަލާނގެ ޙަޟްރަތަކަށް އެކަލޭގެފާނު ގެންދެވުމަށެވެ. އަދި ޞާލިޙު އަޅުންގެ ތެރެއިން އެކަލޭގެފާނު ލެއްވުމަށެވެ.\n"އަޅުގެ ވެރިރަސްކަލާކޮ! ހަމަކަށަވަރުން، އިބަރަސްކަލާނގެ ތިމަންއަޅާއަށް ވެރިކަން ދެއްވީމުއެވެ. އަދި ހުވަފެންތައް މާނަކުރަން ދަސްކޮށްދެއްވީމު އެވެ. އިސްވެދިޔަ مثال އަކާނުލައި، އުޑުތަކާއި، ބިން ހެއްދެވި ރަސްކަލާކޮ! ދުނިޔެއާއި، آخرة ގައި މިއަޅާގެ އެހީތެރިއަކީ، އިބަރަސްކަލާނގެއެވެ. مسلم އެއްގެ ގޮތުގައި މިއަޅާ މަރުގަންނަވާނދޭވެ! އަދި صالح ންގެ ތެރެއިން މިއަޅާ ލައްވާނދޭވެ!"\nމި ވާހަކައާ ބެހޭ ގޮތުން މާތް ﷲ، ޔޫސުފް ސޫރަތް ނިންމަވާ ލައްވަމުން ވަޙީ ކުރައްވާފައި ވެއެވެ.\nހަމަކަށަވަރުން، އެއުރެންގެ ވާހަކަތަކުގައި، ބުއްދީގެ أهل ވެރިންނަށް عبرة އެއް ވާކަން ކަށަވަރެވެ. އެ قرآن އަކީ، ހަދައިގެން އުފެއްދޭ ވާހަކަތަކެއްނޫނެވެ. އެހެނެއްކަމަކު، އެއީ އޭގެކުރިން ބާވައިލެއްވި ފޮތްތައް ތެދުކުރާ، އަދި ހުރިހާކަމެއް تفصيل ކޮށްދޭ، އަދި إيمان ވާ ބަޔަކަށް هداية އެއް ކަމުގައްޔާއި، رحمة އެއް ކަމުގައިވާ ފޮތެވެ\nކީރިތި ގުރުއާންގެ ތަރުޖަމާއިން\nމާތް ﷲ ކަމަކަށް އިރާދަކުރައްވައިފި ނަމަ އެކަލާނގެ ތަދުބީރުގެ މޮޅުކަމަކަށް އެހެން އެއްވެސް ފަރާތަކަށް އަރައި ނުގަނެވޭނެއެވެ. ޔޫސުފްގެފާނަށް ނަބީކަމާއި ވެރިކަން ލިބިދާނެކަމަށްޓަކައި ޙަސަދަވެރިވެ އެކަލޭގެފާނުގެ ބޭބޭމެން އެކަލޭގެފާނުގެ ބައްޕާއާ ވަކިކޮށް ވަޅަށް ވައްޓާލީއެވެ. އެކަމަކު ޙަޤީޤަކީ އެ ވަޅަކީ އެކަލޭގެފާނުގެ މުސްތަޤުބަލުގެ މަންޒިލްގެ ފެށުމެވެ. ތެދުވެރި އިޙުސާންތެރި އެއްވެސް މީހަކަށް މާތް ﷲ ދެރަ އެއްވެސް ގޮތެއް މިންވަރެއް ނުކުރައްވާނެއެވެ. ބައެއް މުފައްސިރުން ބަޔާންކުރައްވާފައިވާ ގޮތުން ޔޫސުފްގެފާނު ވަޅަށް ވައްޓާލެވުނީ އެކަލޭގެފާނުގެ ޢުމުރުފުޅުން ސަތާރަ އަހަރުގައެވެ. ބައްޕާފުޅާ ވަކިވެއުޅުއްވަންޖެހުނު މުއްދަތަކީ އަށްޑިހަ އަހަރުކަމުގައި ބުނެވެއެވެ. ބައްޕާފުޅާ ބައްދަލުވުމަށް ފަހު ތޭވީސް އަހަރު ދުނިޔޭގައި ހުންނެވިއެވެ. އަވަހާރަވީއިރު ޢުމުރުފުޅަކީ ސަތޭކަ ވިހި އަހަރު ކަމުގައި ވެއެވެ.\nމިއީ ބައެއް މުއައްރިޚުން ބަޔާންކުރައްވާފައިވާ ވާހަކަތަކެވެ. އަނެއް ބައި ރިވާޔަތްތައް ބުނާގޮތުން ބައްޕާފުޅާ ވަކިވެ ހުންނެވީ ސާޅީސް ވަރަކަށް އަހަރެވެ. ސާޅީސް އަހަރު ކަމުގައި ވިޔަސް، އަށްޑިހަ އަހަރު ކަމުގައި ވިޔަސް، އެއީ ކުރު މުއްދަތެއް ނުމެ ނޫން މެއެވެ. އަޅުގަނޑުމެންގެ ލޮބުވެތި ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމައަށާއި ޔޫސުފްގެފާނަށް މާތް ﷲ ޞަލަވާތާއި ސަލާމް ލައްވާށިއެވެ. ޔޫސުފްގެފާނަކީ ކޮންބޭކަލެއްކަން އަޅުގަނޑުމެންގެ އުންމަތަށް އުނގަންވައި ދެއްވީ އަޅުގަނޑުމެންގެ މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމައެވެ.\nޑރ. މުހައްމަދު ޝަހީމް އަލީ ސައީދު ޖިއްދާއިން މާލެއަށް އިގްތިސޯދު\nޖިއްދާއިން މާލެއަށް: އިސްރާ އާއި މިޢުރާޖު


ވެންޓިލޭޓަރު މައްސަލަ އާބިޓްރޭޝަނަށް ހުށަހަޅަން ނިންމުމުން ވަރުގަދަ ރައްދުތަކެއް! - DhiDaily\nވެންޓިލޭޓަރު މައްސަލަ އާބިޓްރޭޝަނަށް ހުށަހަޅަން ނިންމުމުން ވަރުގަދަ ރައްދުތަކެއް!\nކޮވިޑާއި ގުޅިގެން ރާއްޖެއަށް ގެންނަން ނިންމި ވެންޓިލޭޓަރުތަކަށް ސަރުކާރުން ފައިސާ ދައްކާފައިވާ ނަމަވެސް، ވެންޓިލޭޓަރުތައް ނުލިބުނު މައްސަލައިގައި އެޓާރނީ ޖެނެރަލް އަލްއުސްތާޒު އިބްރާހިމް ރިފްޢަތު ލަފާދެއްވައިފައިވަނީ، އިންޓަރނޭޝަނަލް އާބިޓްރޭޝަނަށް މައްސަލަ ހުށަހަޅައިގެން ކުރިއަށް ގެންދަންކަމަށް ރައީސް އޮފީހުން މިއަދު ވިދާޅުވުމުން، ސަރުކާރުގެ އޮޑިޓިން ދާއިރާގައި ދިގު މުއްދަތެއް ވަންދެން ޚިދުމަތްކުރައްވާފައިވާ ކުރީގެ މަޝްހޫރު ފުޓްބޯޅަ ކުޅުންތެރިޔާ އިސްމާޢީލް ޒަރިޔަންދާއި، ފަޟީލަތުއް ޝައިޚުލް މަރުޙޫމް ޙުސައިން ޞަލާޙުއްދީނުގެ ކާފަދަރިކަލުން އަލްއުސްތާޒު މުޙައްމަދު މުޢިއްޒު އަދުނާން ވަރުގަދަ ރައްދުތަކެއް ދެއްވައިފިއެވެ.\nރައީސް އޮފީހުން މިއަދު ބޭއްވި ނޫސްވެރިންގެ ބައްދަލުވުމުގައި ރައީސް އިބްރާހިމް މުޙައްމަދު ޞާލިޙްގެ ތަރުޖަމާނު މުޙައްމަދު މަބްރޫކް ޢަޒީޒު ވިދާޅުވީ ވެންޓިލޭޓަރުތައް ނުލިބުނު މައްސަލައިގައި އެޓާރނީ ޖެނެރަލް އަލްއުސްތާޒު އިބްރާހިމް ރިފްޢަތު ލަފާދެއްވައިފައިވަނީ، އިންޓަރނޭޝަނަލް އާބިޓްރޭޝަނަށް މައްސަލަ ހުށަހަޅައިގެން ކުރިއަށް ގެންދަން ކަމަށެވެ. އާބިޓްރޭޝަން އޮންނާނީ ރާއްޖޭގައި ކަމަށާއި، އެކަމުގައި ޔުނައިޓެޑް އަރަބް އެމިރޭޓްސް ސަރުކާރު ހިމެނޭގޮތަށް ކުރިއަށް ގެންދާނެކަމަށް މަބްރޫކް ވިދާޅުވިއެވެ. އެ ގޮތުން ދިވެއްސެއް ވިޔަސް، ބޭރު މީހެއް ވިޔަސް ޒިންމާދާރު ކުރުވާނެކަމަށް މަބްރޫކް ވިދާޅުވިއެވެ.\n75 ވެންޓިލޭޓަރު ގެންނަން ދިވެހި ސަރުކާރުން ހަވާލުކުރީ ދުބާއީގެ އެގްޒެކިއުޓާސް ޖެނެރަލް ޓްރޭޑިންގއާއެވެ. ނަމަވެސް އޭގެތެރެއިން ލިބިފައިވަނީ 15 ވެންޓިލޭޓަރުކަމަށްވާއިރު، ބައެއް ވެންޓިލޭޓަރުގެ އާލަތްތައް މަދެވެ.\nރައީސް އޮފީހުން މިއަދު ހާމަކުރެއްވި ވާހަކަތަކަށް ރައްދުދެއްވައި ޒަރިޔަންދު ވިދާޅުވީ އަސްލު ވައްކަން ނުބަލައި ބަހަނާ ދައްކައިގެން ލިބޭނީ ކޮޅުކެހި ކަމަށެވެ.\n”ބޭރުގެ ދަމާކަނޑާ ކުންފުންޏެއް ގޮވައިގެން އާބިޓްރޭޝަނަށް ދިއުމަށް ހޯދާ ލޯޔަރުންނަށް އަނެއް 1 މިލިއަން ޑޮލަރު ދުއްވައިލާ“ ޒަރިޔަންދު ވިދާޅުވިއެވެ.\nރައީސް އޮފީހުން މިއަދު ހާމަކުރެއްވި ވާހަކަތަކަށް ރައްދުދެއްވައި މުޢިއްޒު އަދުނާން ވެސް ވަނީ ވާހަކަދައްކަވައިފައެވެ.\n”ކާކު ގޮވައިގެން ކާކު ދާންވީ. އާބިޓްރޭޝަނަށް ދަންޏާ ދާންވީ ދިވެހި ސަރުކާރު ގޮވައިގެން ދިވެހި ސަރުކާރުތޯ. ނުވަތަ އުންސުރު ގޮވައިގެން ފަންސުރުތޯ.“ މުޢިއްޒު ވިދާޅުވިއެވެ.